চন্দ্ৰযানৰ ব্যৰ্থতাৰ বাবে ৰসগোল্লা খাই বাংলাদেশীৰ মৃত্যু হোৱাতো সত্যনে? | News Next One\nচন্দ্ৰযানৰ ব্যৰ্থতাৰ বাবে ৰসগোল্লা খাই বাংলাদেশীৰ মৃত্যু হোৱাতো সত্যনে?\nচন্দ্ৰযান-২ৰ বিফলতাৰ ফূৰ্তিত ৰসগোল্লা খাওতে ডিঙিত লাগি মৃত্যু বাংলাদেশীৰ। এটা বাতৰিৰ শিৰোনাম। বাতৰিটো ইতিমধ্যে অসমৰ নেটিজেনসকলৰ মাজত একপ্ৰকাৰ ভাইৰেল হৈ পৰিছে। হয়তো বাতৰিটো আপুনিও শ্বেয়াৰ কৰিছে। বাতৰিটোত আৰু কোৱা হৈছে যে চন্দ্ৰযান–২ৰ বিফলতাক লৈ ভাৰতত নিৰাশাৰ পৰিৱেশে বিৰাজ কৰাৰ বিপৰীতে বাংলাদেশত একাংশ লোকে উৎসৱ পালন কৰিছে। পিছে এই বাতৰি কিমান সত্য? মানুহৰ মৃত্যু ঘটিব পৰাকৈ ৰসগোল্লা সঁচাকৈয়ে ডিঙিত লাগি ধৰিব পাৰেনে?\nক’ত প্ৰকাশ পাইছে এই বাতৰি?\nঅসমত ফেচবুক আৰু হোৱাটছএপ ব্যৱহাৰকাৰীসকলৰ মাজত ভাইৰেল হৈ পৰা বাতৰিটো প্ৰকাশ পাইছে ভাৰতৰ সৰ্ববৃহৎ নিউজ নেটৱৰ্ক বুলি দাবী কৰি অহা নিউজ চেনেল News18ৰ ৱেবছাইটটোৰ অসমীয়া সংস্কৰণত। ৮ ছেপ্টেম্বৰৰ সন্ধিয়া ৭.৩১ বজাত প্ৰকাশিত বাতৰিটোত কোৱা হৈছে যে চন্দ্ৰযান–২ৰ বিফলতাৰ আনন্দত আত্মহাৰা হৈ বন্ধুৰ সৈতে সমীপৰ দোকানত নিশা ২ বজাত গৰম ৰসগোল্লা খাবলৈ গৈছিল বাংলাদেশৰ ৰেজাউল শ্বেখ নামৰ লোকজনে। কিন্তু দুৰ্ভাগ্যজনকভাৱে দোকানত গৰম ৰসগোল্লা খাই থকাৰ সময়তে ৰস ডিঙিত লাগি ধৰাত অচেতন হৈ পৰে ৰেজাউল। ততালিকে লোকজনক হাস্পতাললৈ নিয়া হয় যদিও মৃত ঘোষণা কৰে চিকিৎসকে। চেনেলটোৰ অসমীয়া সংস্কৰণটোৱে বাতৰিটোৰ উৎস 'ইণ্ডিয়া টুডে’ বুলিও উল্লেখ কৰিছে।\nবাতৰিটো প্ৰকাশ কৰাৰ লগে লগে অসমৰ চেনেলসমূহৰ ভিতৰত অফিচিয়েল ফেচবুক পেজত সৰ্বাধিক লাইক থকা চেনেলটোৰ হাজাৰ হাজাৰ ভিউৱাৰ্ছে সেয়া সত্য বুলি ভাবি লৈ নিজৰ নিজৰ টাইমলাইনত শ্বেয়াৰ কৰাৰ লগতে হোৱাটছএপযোগেও ফৰৱাৰ্ড কৰা দেখা গৈছে। ৯ ছেপ্টেম্বৰৰ দিনৰ ১২ বজা পৰ্যন্ত বাতৰিটো ফেচবুক পেজৰ পৰা শ্বেয়াৰ কৰিছে ২৩০০ৰো অধিক লোকে। বাতৰিটো অসমৰ আন কোনো কোনো কাকত-চেনেল-পৰ্টেলসমূহে প্ৰকাশ কৰিছে নে নাই সেয়া স্পষ্টকৈ জানিব পৰা হোৱা নাই। কিন্তু এয়া স্পষ্ট স্ক্ৰীণশ্বট ভাইৰেল হৈ পৰা বাতৰিটো প্ৰকাশ পাইছে নিউজ-১৮অসমত। বাতৰিটো পঢ়ি অধিকাংশই সেয়া সত্য বুলিয়েই মানি লোৱাতো স্পষ্ট কৰি তুলিছে চেনেলটোৰ ফেচবুক পেজত পঢ়ুৱৈসকলে কৰা কমেণ্টসমূহে।\nNews18ৰ এই বাতৰিটো সত্যনে?\nবাতৰিটোত চেনেলটোৱে স্পষ্টকৈ কৈছে যে সেয়া তেওঁলোকৰ নিজৰ সৰ্ববৃহৎ নেটৱৰ্কৰ নিউজ নহয়, 'ইণ্ডিয়া টুডে’ৰ হে নিউজ। বাতৰিটো য’তেই প্ৰকাশ নাপাওক কিয় প্ৰথমে আমি বিশ্লেষণ কৰিব লাগিব বাতৰিটোৰ সত্যাসত্য। সত্য কথা এয়ে যে বাতৰিটো হৈছে সম্পূূৰ্ণৰূপে ভিত্তিহীন অৰ্থাৎ ফেক নিউজ। ভাৰতৰ চন্দ্ৰযান-২ৰ অভিযান আশা কৰা ধৰণে সফল নোহোৱাত বাংলাদেশত ক’তো বাতৰিটোত কোৱাৰ দৰেকৈ উৎসৱ পালন কৰা হোৱা নাই।\nআন এটা সকলোৱে জনা কথা হৈছে যে কঁঠাল খাওতে ডিঙিত লাগি ধৰিব পাৰে। তামোল ডিঙিত লাগি চৰ্চৰণি খাই মানুহৰ মৃত্যু হ'ব পাৰে। কিন্তু ৰসগোল্লাৰ দৰে পিছল ৰসেৰে পৰিপূৰ্ণ হৈ থকা কোমল বস্তু এটা ডিঙিত লাগি ধৰি সাধাৰণতে মানুহ নমৰে। বাতৰিটোত গৰম ৰসগোল্লাৰ কথা কোৱা হৈছে যদিও ডিঙিত লাগি ধৰিব পৰাকৈ বা খাদ্যনলী পুৰিব পৰাকৈ ইমান গৰমে গৰমে কোনোৱে ৰসগোল্লা নাখায়।\n'ইণ্ডিয়া টুডে’ৰ দৰে আগশাৰীৰ সংবাদ প্ৰতিষ্ঠানে কিয় প্ৰকাশ কৰিছে এনে ফেক নিউজ?\nনিউজ-১৮ অসমে ফেক বাতৰি প্ৰচাৰ কৰিয়েই ক্ষান্ত থকা নাই। লগতে আন এটা সংবাদ প্ৰতিষ্ঠানক বদনামো কৰিছে। News Next Oneৰ Fact চেকিঙত পোহৰলৈ আহিছে যে দেশৰ আগশাৰীৰ সংবাদ প্ৰতিষ্ঠান 'ইণ্ডিয়া টুডে’ই অফিচিয়েল ৱেবছাইটৰ ক’তো এনেধৰণৰ বাতৰি প্ৰকাশ কৰা নাই। প্ৰকৃততে বাতৰিটো প্ৰকাশ পাইছে এটা ফেক নিউজ বিয়পোৱা বাংলা ব্লগছাইটত। এই ব্লগছাইটটো হৈছে indiatodaydailynews.blogspot.com। ইণ্ডিয়া টুডেৰ লগো ব্যৱহাৰ কৰা এই ফেক ছাইটোত বাতৰিটো প্ৰকাশ কৰা হৈছে 'চন্দ্রযান2বিফলের খুশিতে মিষ্টি খেতে গিয়ে গলায় রসগোল্লার রস আটকে মৃত্যু বাংলাদেশির’ শিৰোনামেৰে। এই ফেক ছাইটটোৰ বাতৰিটোকে নিউজ-১৮ অসমে অনুবাদ কৰি নিজৰ ৱেবছাইটত প্ৰকাশ কৰি ফেক নিউজ বিয়পোৱাসকলক এক প্ৰকাৰ উৎসাহিত কৰিছে।\nবাতৰিটোত সন্নিবিষ্ট লোকজনৰ ফটোখন কাৰ?\nবাংলা ফেক ব্লগছাইটটোৱে বাতৰিটোৰ সৈতে প্ৰকাশ কৰা ফটোখন তাত উল্লেখ কৰাৰ দৰে কোনো ৰেজাউল শ্বেখৰ নহয়। এই ফটোখন তুলিছিল বাংলাদেশ ভ্ৰমণলৈ অহা আমেৰিকাৰ গৱেষকৰ এটা দলে। গৱেষক দলটোৰ এজন সদস্যই ৱৰ্ডপ্ৰেছ ব্লগত iacobelli09 একাউণ্টেৰে লিখা ব্লগ এটাত আছে এই ফটোখন। ব্লগাৰজনে ব্লগটোত লিখা মতে ছাইট ভিজিট কৰি থকা স্থানলৈ ঘূৰি অহাৰ সময়ত ২০১০ চনৰ বসন্তৰ কোনো এটা দিনত ভাৰত-বাংলাদেশ সীমান্তৰ এখন বাংলাদেশী গাঁৱত এজন বৃদ্ধ লোকে তেওঁলোকক হাত-বাউলি মাতিছিল আৰু আকাৰে-ইংগিতে কোন ঠাইৰ বুলি প্ৰশ্ন কৰিছিল। লোকজনৰ প্ৰশ্ন শুনি ব্লগাৰজনে আমেৰিকা বুলি কৈ কাষ চাপি আহিছিল বৃদ্ধজনৰ।\nবৃদ্ধজনে আমেৰিকান ব্লগাৰ গৱেষকজনক আৰু তেওঁৰ বন্ধুসকলক ঘৰলৈ লৈ যায় আৰু ঘৰতে তৈয়াৰ কৰা পিঠা-পনাৰে আপ্যায়িত কৰে। লোকজনৰ ব্যৱহাৰত ব্লগাৰ আৰু তেওঁৰ বন্ধুসকল ইমানেই আকৃষ্ট হয় যে এখন ফটো কেমেৰাত আৱদ্ধ কৰি সেয়া ব্লগত আপলোড কৰে। ফটোখনৰ তলত ব্লগটোত প্ৰকৃত পৰিচয় গোপন কৰি ৰখা ব্লগাৰজনে কেপশ্যন দি লিখিছে, 'Nice old man who invited us into his home.’ (আমাক নিজৰ ঘৰলৈ নিমন্ত্ৰণ জনোৱা সুদৰ্শন বৃদ্ধজন)। অৱশ্যে অতিথিক আপ্যায়ন কৰি ভালপোৱা বাংলাদেশী বৃদ্ধজনৰ নামটো উল্লেখ কৰা নাই ব্লগাৰজনে।\nআমেৰিকান গৱেষকৰ দলক নিজ ঘৰলৈ মাতি নি চাহ-পিঠা খুৱাই পঠিওৱা বাংলাদেশৰ কোনো এখন প্ৰত্যন্ত গাঁৱৰ এই বৃদ্ধজনকে এতিয়া ফেক নিউজ ৱেবছাইটটোৱে প্ৰচাৰ কৰিছে ভাৰতৰ চন্দ্ৰ অভিযানৰ ব্যৰ্থতাত উৎফুল্লিত হৈ নিশা ২ বজাত গৰম ৰসগোল্লা খাই ডিঙিত লাগি ধৰা এজন বিকৃত মানসিকতাৰ লোক হিচাপে। আচৰিত ধৰণে সেই বাতৰিটোকে গুৰুত্বসহকাৰে কোনোধৰণৰ অনুসন্ধান নকৰাকৈ প্ৰকাশ কৰিছে অসমৰ এটা আগশাৰীৰ টিভি চেনেলে।\nফেক নিউজ আৰু সংবাদ মাধ্যম\nইণ্টাৰনেটৰ এই যুগত ফেক নিউজে এখন সমাজ, এখন দেশক নিমিষতে ছাৰখাৰ কৰি দিব পাৰে। অভি-নীলৰ হত্যাকাণ্ডৰ লগতে ফেক নিউজৰ প্ৰভাৱত সংঘটিত অনেক কৰুণ ঘটনা আমি সকলোৱে প্ৰত্যক্ষ কৰি আহিছো। এনে ফেক নিউজৰ বিৰুদ্ধে মাত মতাৰ দায়িত্ব সংবাদ মাধ্যমৰ। পিছে সেই সংবাদ মাধ্যমে নিজেই যদি ফেক নিউজ প্ৰচাৰ কৰে তেন্তে তেনে সংবাদ মাধ্যমৰ পৰা ৰাইজে আশা কৰিবই বা কি? নিজেই ফেক নিউজ প্ৰচাৰত আগভাগ লোৱা সংবাদ মাধ্যমে ফেক নিউজৰ ফলত সংঘটিত অঘটনৰ বিৰুদ্ধে মাত মাতিবই বা কেনেকৈ?\nআৰু এবাৰ ফেক নিউজ প্ৰচাৰ কৰিছিল এই চেনেলটোৱে\nনিউজ-১৮ অসমে ফেক নিউজ প্ৰচাৰ কৰা ঘটনা এয়ে প্ৰথম নহয়। ইয়াৰ পূৰ্বেও যোৱা জানুৱাৰী মাহত এটা ফেক নিউজ সম্প্ৰচাৰ কৰিছিল চেনেলটোৱে। উক্ত বাতৰিটোত ফেচবুক-ইউটিউবত উপলব্ধ বাংলাদেশৰ গাত ভূতে লম্ভা মহিলাৰ আসুৰিক চিকিৎসাৰ ভিডিঅ'ক অসমত সংঘটিত Love জেহাদৰ ঘটনা আখ্যা দি অসম আৰক্ষীক তদন্ত কৰিবলৈ দাবী জনাইছিল চেনেলটোৱে।\nফেক নিউজৰ বিৰুদ্ধে জনসাধাৰণক সচেতন কৰিবলৈ প্ৰথম প্ৰচেষ্টা হাতত লৈছিল কেইজনমান ইউটিউবাৰে৷ ফেচবুক, হোৱাটছএপৰ লগতে মুখ্যধাৰাৰ হিন্দী আৰু ইংৰাজী নিউজ চেনেলসমূহে প্ৰপাগাণ্ডামূলক ফেক নিউজ প্ৰচাৰ কৰালৈ চাই সেই সম্পৰ্কে জনসাধাৰণক সচেতন কৰিবলৈ আগবাঢ়ি আহিছিল এইসকল ইউটিউবাৰ৷ ইয়াৰ পিছতে ফেক নিউজৰ বিৰুদ্ধে পোনপটীয়াকৈ যুদ্ধত নামে বিশিষ্ট সাংবাদিক প্ৰতীক সিনহা৷ এইগৰাকী সাংবাদিকে altnews.in নামৰ বেৱছাইটটোৰ জৰিয়তে ভাৰতত ফেক নিউজৰ বিৰুদ্ধে আৰম্ভ কৰে জেহাদ৷ ইয়াৰ বাবে সাংবাদিকজনে ফেক নিউজ মেকাৰসকলৰ পৰা যথেষ্ট ভাবুকিৰো সন্মুখীন হ’বলগীয়াত পৰিছে৷ পৰৱৰ্তী সময়ত মুখ্যধাৰাৰ সংবাদ প্ৰতিষ্ঠান কেইটাও ভাইৰেল পড়তাল আদি নাম দি ফেক নিউজৰ বিৰুদ্ধে সজাগতামূলক অনুষ্ঠান সম্প্ৰচাৰ কৰিবলৈ আৰম্ভ কৰে যদিও সেয়া সঠিক ৰূপত কৰা দেখা পোৱা হোৱা নাই৷\nঅসমতো ইতিমধ্যে ফেক নিউজে নিজৰ পৰিসৰ বৃদ্ধি কৰিবলৈ সমৰ্থ হৈছে৷ ফেক নিউজৰ পৰা যাতে অসমৰ নেটিজেনসকলক ৰক্ষা কৰিব পৰা যায় তাৰ বাবে News Next One-এ হাতত লৈছে বিশেষ পদক্ষেপ৷ আমাৰ Fact-চেকিং শিতানত পঢ়িবলৈ পাব প্ৰতিটো ফেক নিউজৰ সত্যাসত্য৷ ফেচবুক, হোৱাটছএপ, আনকি টিভি চেনেলত পোৱা বাতৰিক লৈয়ো যদি আপোনাৰ সন্দেহ ওপজে তেন্তে বাতৰিটোসহ আমালৈ মেইল ([email protected]) কৰিব পাৰে৷ আমাৰ Fact-চেকিং টীমে তেনে বাতৰিৰ প্ৰকৃত সত্য অসমবাসী ৰাইজক জনাবলৈ সংকল্প গ্ৰহণ কৰিছে৷


এনেকৈয়ে আহে নেকি স্বাধীনতা জাহ্নৱী... - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nমহানগৰীৰ নিৰাপত্তাই এতিয়া ডাঙৰ প্ৰশ্ন। উত্তৰ-পূবৰ দুৱাৰমুখ স্বৰূপ গুৱাহাটীত যিমানেই জনসংখ্যা বৃদ্ধি পাইছে, তাৰ সমানেই বৃদ্ধি পাইছে অপৰাধ। কাৰ্যতঃ গুৱাহাটী অপৰাধীৰ ৰম্যভূমি হৈ পৰিছে। মহানগৰীত প্ৰতিদিনেই চুৰি-ডকাইতিৰ ঘটনা সংঘটিত হয় বুলি ক’লেও বেছি কোৱা নহয়।\n১৫ মে’ত গুৱাহাটী মহানগৰীত গ্ৰেণেড বিস্ফোৰণ সংঘটিত হোৱাৰ পাছত আৰক্ষীয়ে ২৪ ঘন্টা নৌহওঁতেই এই বিস্ফোৰণৰ আঁৰত কোন আছিল বিচাৰি উলিয়ালে। বিস্ফোৰণৰ সৈতে নাম সাঙোৰ খালে প্ৰাণময় ৰাজগুৰু, জাহ্নৱী শইকীয়াকে ধৰি কেইবাজনৰো।\nজাহ্নৱী শইকীয়া নামৰ মহিলাগৰাকীক বহুতেই অভিনেত্ৰী আৰু কবি বুলিয়েই জানে। দৈনিক কাকতত প্ৰায় কবিতা লিখে জাহ্নৱী শইকীয়াই। তেওঁ এক অভিজাত আৰু সম্ভ্ৰান্ত পৰিয়ালৰ কন্যা আছিল। দেখিলে কোনেও কল্পনাই কৰিব নোৱাৰে যে এই মহিলাগৰাকীয়ে এনে কাম সংঘটিত কৰিব পাৰে।\nমুখ চাই জাহ্নৱী শইকীয়াকে নহয়, মানুহ চিনা এতিয়া টান। কাৰ প্ৰভাৱত এই বয়জ্যেষ্ঠ মহিলাগৰাকীয়ে এনে পন্থা বাচি ল’লে সেয়া বহুতৰ বাবে এক ডাঙৰ প্ৰশ্ন। দীৰ্ঘদিন ধৰি কাব্য চৰ্চাৰে জড়িত জাহ্নৱী শইকীয়াৰ এই পৰিবৰ্তনৰ ইংগিত কিন্তু তেওঁৰ লেখা-মেলাৰ মাজতে আছিল।\nপ্ৰাণময় ৰাজগুৰুৰ সৈতে আটক কৰা মহিলাগৰাকীয়ে বিপ্লৱৰ প্ৰতি আকৰ্ষিত হোৱাৰ কথা ফেচবুকৰ জৰিয়তে মুকলিকৈ প্ৰকাশ কৰিছিল। তেওঁ প্ৰাণময় ৰাজগুৰুৰ এটা পোষ্টত লিখিছিল-\nপ্ৰাণময় ৰাজগুৰুৰ এটা পোষ্টত এইদৰে মন্তব্য দিছিল জাহ্নৱীয়ে…\n‘জীৱন সম্পৰ্কে, সংগ্ৰাম সম্পৰ্কে একোৱেই নাজানিছিলো। এখন ৰঙীন ওৰনাৰে চকু মুখ ঢাকি ৰাখিছিলো। আপুনিয়ে মোক পৰিচয় কৰাই দিলে জীৱনৰ লগত, সংগ্ৰমাৰ লগত, বিপ্লৱৰ লগত। এতিয়া মই মোৰ জীৱনৰ সঠিক মূল্য আৰু দায়বদ্ধতাৰ পৰিসীমা দেখিছো। সেইবাবেই দাদা বুলি মাতিলেও আপুনি মোৰ গুৰু, পিতৃ স্বৰূপ। জাতিৰ প্ৰতি আপোনাৰ প্ৰতিশ্ৰুতিক বাস্তৱ কৰাৰ স্বাৰ্থত প্ৰয়োজন হ’লে মোৰ জীৱন দি হ’লেও সহযোগ কৰি যোৱাৰ প্ৰতিশ্ৰুতি খাকিল এই ব’হাগৰ বিহুতেই।’\nজাহ্নৱীয়ে লিখা এই কথা কেইটাতে বহু অৰ্থ লুকাই আছিল। প্ৰাণময় ৰাজগুৰুৰ প্ৰতি থকা দায়বদ্ধতাৰ বাবেই তেওঁ তেওঁৰ প্ৰতিশ্ৰুতি বাস্তৱ কৰাৰ স্বাৰ্থত প্ৰয়োজন হ’লে জীৱন দি হ’লেও সহযোগ কৰাৰ প্ৰতিশ্ৰুতি দিছিল।\nএই ব’হাগতে এনে প্ৰতিশ্ৰুতি দিয়া জাহ্নৱী শইকীয়াই চিৰিয়াখানাৰ গ্ৰেণেড বিস্ফোৰণৰ সময়ত প্ৰত্যক্ষভাৱে জড়িত বুলি আৰক্ষীৰ তদন্তত পোহৰলৈ আহিছে। ১ মে’ৰ পৰা পাঞ্জাৱাৰীৰ ভাড়াঘৰত থকা প্ৰাণময় ৰাজগুৰুৰ সৈতে জাহ্নৱীৰ সম্পৰ্ক দীৰ্ঘদিনৰ।\nজাহ্নৱীয়ে তেওঁৰ কবিতা উচৰ্গা কৰিছিল প্ৰাণময় ৰাজগুৰুৰ নামত। ‘সাৰ্বভৌম স্বাধীন লক্ষ্যত অটল মোৰ পিতৃসম দাদা প্ৰাণময় ৰাজগুৰুলৈ উচৰ্গা কৰিছো’ বুলি কিছুদিনৰ পূৰ্বে জাহ্নৱীয়ে লিখিছিল এটা কবিতা। ‘অৰ্ঘ্য’ শীৰ্ষক এই কবিতাটো আছিল-\n৷ ⇌ ৷ অৰ্ঘা ৷ ⇌ ৷\nপিতাইয়ে কৈছিল —\nভাগি যোৱা আলিটো বান্ধিবলৈ\nএজন লাচিতৰ যাৰ বাবে\nদেশতকৈ মোমাই তুচ্ছ\nকছাৰী – কাৰ্বি\nআন একো নালাগে\nমাথো লাগে এখন বুকু\nতপত শীহেও শালিব নোৱাৰা\nদুখন হাতৰ পৰা\nখহি নপৰে যাৰ হেংদাং\nচিঙি পৰিলেও ডিঙি\nতুচ্ছ কৰি জীৱন\nচিঙিব খোজো আইৰ দুভৰিৰ পৰাধীনতাৰ শিকলি\nবুকুৰ শোণিত দি কৰিম\nঅসমী আইক ৰক্ষা\nসময় আকৌ আহিল\nঘৰ বিভীষণ তহঁত\nৰজাঘৰীয়াৰ ভৰি চেলেকি\nদেশ জাতিক বিক্ৰী কৰি\nতহঁতেই এদিন কৰা নাছিলিনে\nআইক ৰক্ষাৰ প্ৰতিজ্ঞা ?\nএতিয়া সাৰ পাইছে\nঅসমী আইক ভালপোৱা হেজাৰ সন্তান\nএইবাৰ হবই লাগিব\nচয় – নিশ্চয়\nস্বাধীন পতাকাৰ তলত\nজাহ্নৱীয়ে লিখিছিল কবিতা- ‘মৃত্যু নতুবা স্বাধীন পতাকাৰ তলত…’\nএকপ্ৰকাৰ মুকলিকৈয়ে বিপ্লৱক আগুৱাই নিছিল জাহ্নৱীয়ে। সেই কথা চকুত নপৰিল কেৱল তথাকথিত অসম আৰক্ষী আৰু চোৰাংচোৱাৰ। প্ৰাণময় ৰাজগুৰুৱেও কবিতাৰ মাধ্যমেৰে ফেচবুকত এনে কিছু কথা প্ৰকাশ কৰিছিল। লোকসভা নিৰ্বাচনৰ অন্ত পৰাৰ পাছত তেওঁ এটা পোষ্ট দিছিল। য’ত লিখিছিল-\n‘লোকসভাৰ নিৰ্ব্বাচন অসম মুলুকত শেষ হল ৷ বহুলোকেই চেকা লগা আঙুলিবোৰ দেখুৱাইছে ৷\nমোৰ পিছে আঙুলি- নখত চেকা লগা নাই ৷\nচেকা আছে বুকুত ৷\nচেকা আছে কলিজাত ৷\nগোলামীৰ . . . ৷\nসেই চেকা , সেই ঘাঁ শুকুৱাবই লাগিব ৷\nপৰাধীনতাৰ শিকলি ছিঙিবই লাগিব ৷৷৷’\nআনকি আলফাৰ প্ৰতিষ্ঠা দিৱসৰ দিনা আলফাৰ পতাকা দি প্ৰাণময় ৰাজগুৰুৱে ‘স্বাধীনতা মোৰ প্ৰিয় শব্দ। সকলোলৈকে মান্যানুসাৰে সম্ভাষণ আৰু অভিনন্দন যাঁছিলো’ বুলি পোষ্ট দি থৈছিল তেওঁ।\nস্বাধীনতা হেনো তেওঁৰ প্ৰিয় শব্দ…\nচিৰিয়াখানাৰ বিস্ফোৰণৰ সময়ত নিজেই স্কুটি চলাই আহিছিল জাহ্নৱীয়ে। স্কুটিৰ পাছত বহি অহা এজন যুৱকে নিৰাপত্তাৰক্ষীলৈ লক্ষ্য কৰি গ্ৰেণেড দলিয়াইছিল বুলি আৰক্ষীৰ জেৰাত স্বীকাৰ কৰিছে বুলি সদৰি হৈছে।\nপাঞ্জাৱাৰীৰ যিটো বাসগৃহত উদ্ধাৰ হৈছিল বিস্ফোৰক সামগ্ৰী\nফেচবুকত প্ৰাণময় ৰাজগুৰু আৰু জাহ্নৱী শইকীয়া দীৰ্ঘদিন ধৰি সক্ৰিয় আছিল। তেওঁলোকৰ প্ৰত্যেকটো পোষ্ট আছিল বিশেষভাৱে লক্ষণীয়। ২০ এপ্ৰিলত প্ৰাণময় ৰাজগুৰুৱে ফেচবুকত দিয়া তেনে এটা পোষ্ট আছিল এইটো-\nএই পোষ্টটোৰো আছিল চাগৈ বিশেষ অৰ্থ!\nপাঞ্জাৱাৰীৰ ভাড়াঘৰটোৰ পৰা দুয়োকে আটক কৰা সময়ত উদ্ধাৰ হৈছিল বিশাল পৰিমাণৰ বিস্ফোৰক, গ্ৰেণেড বনোৱা মেছিন আৰু ২৫ জাই গুলীসহ এটা পিষ্টল। সাধাৰণভাৱে অভিনয়, কবিতা লিখি থাকিলেও জাহ্নৱী শইকীয়া নামৰ মহিলাগৰাকীয়ে যেন ভিতৰি অন্য ধৰণৰ কাৰ্যকলাপত যে ব্যস্ত আছে, সেই কথা ছ’চিয়েল মিডিয়াৰ কাৰ্যকলাপৰ জৰিয়তেও বুজিব পাৰি।\n‘স্বাধীন ব’হাগ’ শীৰ্ষক এটা কবিতাত মন্তব্য দি জাহ্নৱীয়ে লিখা এটা মন্তব্য অতি তাৎপৰ্যপূৰ্ণ। কোনোবা এজনক কমেন্টৰ উত্তৰ দি জাহ্নৱীয়ে লিখিছিল- ‘… ধন্যবাদ দাদা, আই বন্দী হৈ থাকিলে কোন সতেনো বিহু পাতো। কেনেকৈনো মন মতলীয়া হ’ব আপুনিয়ে কওকচোন।’\nএয়াই আছিল জাহ্নৱীৰ দৃষ্টিভংগী…\n২০১৭ চনৰ ১৬ চেপ্টেম্বৰত জাহ্নৱীয়ে এটা ভিডিঅ’ পোষ্ট কৰিছিল। য’ত প্ৰাণময় ৰাজগুৰুৱে এক সংবাদমেল সম্বোধন কৰাৰ দৃশ্যাংশ আপলোড কৰা হৈছিল। সেই ভিডিঅ’টোত প্ৰাণময় ৰাজগুৰুৱে নিজকে কেপ্টেইন অনুভৱ চলিহা বুলি উল্লেখ কৰি কোৱা কথা আছিল এয়া-\nইতিমধ্যে চিৰিয়াখানাৰ বিস্ফোৰণৰ ৰহস্যৰ মেৰপাক খোল খাইছে। গ্ৰেণেড বিস্ফোৰণৰ পাছতেই অচিনাক্ত নম্বৰৰ সৈতে যোগাযোগ হৈছিল হেনো প্ৰাণময় ৰাজগুৰুৰ। সিমূৰৰ পৰা তেওঁক সোধা হৈছিল কাম হ’ল নে নাই। সেই প্ৰশ্নৰ উত্তৰ প্ৰাণময় ৰাজগুৰুৰ মোবাইলতে জাহ্নৱীয়ে দিছিল- ‘মিছন ফিনিছড’।\nইতিমধ্যে এই কাণ্ডৰে জড়িতৰ সন্দেহত গোলাঘাটৰ পৰা এজনক আটক কৰিছে আৰক্ষীয়ে। ইয়াৰ উপৰিও চিৰিয়াখানাৰ সুন্দৰপুৰৰ পৰা চিন্ময় লস্কৰ, নগাঁৱৰ চলচলীৰ পৰা ইন্দ্ৰমোহন বৰা নামৰ আন দুজনকো আটক কৰা হৈছে।\nসুন্দৰপুৰৰ পৰা আৰক্ষীয়ে আটক কৰা চিন্ময় লস্কৰ\nএটা সাংস্কৃতিবান পৰিয়ালৰ ছোৱালী জাহ্নৱী। কিন্তু জনমানসত নাই জাহ্নৱীৰ ভাল ভাৱমূৰ্তি। এজন চিকিৎসকৰ সৈতে তেওঁ বিবাহ পাশত আবদ্ধ হৈছিল যদিও ১১ বছৰ পূৰ্বে তেওঁলোকে পৃথকে থাকিবলৈ লৈছিল। উচ্চ পদস্থ আৰক্ষী বিষয়া, সাংবাদিক, অভিনেতা, সাহিত্যিকৰে জাহ্নৱীৰ আছিল সুসম্পৰ্ক।\nজাহ্নৱীয়ে চিৰিয়াখানাৰ বিস্ফোৰণৰ সৈতে জড়িত বুলি খবৰ পোৱাৰ পাছতে আচৰিত হৈছিল তেওঁৰ চিকিৎসক স্বামী। বিবাহ বিচ্ছেদ নোহোৱাকৈয়ে আতৰি থকা তেওঁৰ স্বামীৰ মতে যি কাম জাহ্নৱীয়ে কৰিছে, তাৰ শাস্তি পাব লাগে।\nএই বিস্ফোৰণৰ দুদিনৰ পাছতে সংবাদ মাধ্যমৰ আগত জাহ্নৱী শইকীয়াৰ প্ৰাক্তন স্বামীৰ ভাষ্য আছিল এয়া। সাহিত্য, সংস্কৃতিৰ লগত জড়িত হৈ জাহ্নৱীয়ে এই পথেৰে বাট বুলাৰ কথা অৱশ্যে তেওঁৰ ঘনিষ্ঠ সকলেও জনা নাছিল। চিৰিয়াখানা কাণ্ডৰ পাছত পোহৰলৈ অহা তথ্যই সকলোৰে চকু কপালত তুলিছে এতিয়া।\nজাহ্নৱীৰ ঘৰত উদ্ধাৰ হোৱা বিস্ফোৰক সামগ্ৰী, গ্ৰেণেড বনোৱা মেছিন আৰু সজীৱ গুলীসহ পিষ্টল\n১৫ মে’ৰ নিশা প্ৰায় ৭.৪০ বজাত চিৰিয়াখানাৰ চেন্ট্ৰেল মলৰ সমীপত বিস্ফোৰণ স্ংঘটিত হৈছিল। ১৬ মে’, ২০১৯ৰ পুৱা ৪ বজাত আৰক্ষীয়ে জাহ্নৱীৰ ভাড়াঘৰত অভিযান চলাইছিল। ১৭ মে’ত আদালতত হাজিৰ কৰাৰ পাছত জাহ্নৱী আৰু প্ৰাণময় ৰাজগুৰুক আদালতে ১০ দিনৰ আৰক্ষী জিম্মাত দিছে।\nমহানগৰীত কেৱল জাহ্নৱী বা প্ৰাণময় ৰাজগুৰুৱে নহয়, এনে ছদ্মৰূপী জাহ্নৱী আৰু থাকিব পাৰে। যিসকলক সাধাৰণতে মানুহে এনে কাণ্ডৰে জড়িত হ’ব পাৰে বুলি কল্পনাই কৰিব নোৱাৰে। ছ’চিয়েল মিডিয়াত মুকলিকৈ এইবোৰ কথা আলোচনা, মহানগৰীৰ মাজ মজিয়াত বাহৰ পাতি বিস্ফোৰক-মাৰাণাস্ত্ৰ লৈ কূটাঘাতৰ ষড়যন্ত্ৰ ৰচি সফল হোৱাৰ পাছতহে আৰক্ষীয়ে ইয়াৰ সন্ধান পালে।\nঅপৰাধীৰ ৰম্যভূমি হৈ পৰা মহানগৰ এতিয়া সকলোৰে বাবে ছফ্ট টাৰ্গেট গৈ পৰিছে। আৰক্ষী, চোৰাংচোৱাৰ সফলতাৰ কথা কৈও এইদৰে ঘাটি পাতি আক্ৰমণৰ ব্লু প্ৰিন্ট ৰচিবলৈ সক্ষম হোৱা সকলক কূটাঘাত সংঘটিত কৰাৰ পূৰ্বে আৰক্ষীয়ে কিয় ধৰিব নোৱাৰে সেই প্ৰশ্নৰ পৰা আৰক্ষীয়ে নিজক এৰাই চলিব নোৱাৰে।\nচিৰিয়াখানাৰ গ্ৰেণেড বিস্ফোৰণৰ পাছত আৰক্ষীয়ে সফলতা দাবী কৰিব পাৰে। কিন্তু এই কূটাঘাতৰ ব্লু প্ৰিন্ট কিয় কলিতেই মোহাৰিব পৰা সক্ষমতা নাই অসম আৰক্ষীৰ? সদায় কি অসম আৰক্ষী ‘চোৰ গ’লে বুদ্ধি, বৰষুণ গ’লে জাপি’ হৈয়ে থাকিব নেকি?\nপাহাৰৰ একা-বেকা বাটেৰে প্ৰধানমন্ত্ৰী নৰেন্দ্ৰ মোডী, চাওক VIDEO…\nফলাফল জনতাৰ হাতত! নিৰ্বাচনী প্ৰচাৰত মোডী নে ৰাহুল আগত…


Love Marriage Punishment: প্ৰেম বিবাহৰ শাস্তি ! ছোৱালীৰ পৰিয়ালে প্ৰথমে যুৱকক প্ৰহাৰ কৰে, তাৰ পিছত ব্যক্তিগত অংশ কাটি দিয়ে ...– News18 assam\nপ্ৰেম বিবাহৰ শাস্তি ! ছোৱালীৰ পৰিয়ালে প্ৰথমে যুৱকক প্ৰহাৰ কৰে, তাৰ পিছত ব্যক্তিগত অংশ কাটি দিয়ে ...\nদিল্লীৰ ৰাজৌৰী গাৰ্ডেন এলেকাৰ পৰা এজন যুৱকৰ গোপনঅঙ্গ (Genitals) কটা এক চাঞ্চল্যকৰ ঘটনা পোহৰলৈ আহিছে (Delhi Crime News)। ইফালে, দিল্লী আৰক্ষীয়ে হত্যা আৰু অপহৰণৰ ধাৰাৰ অধীনত এটা গোচৰ ৰুজু কৰিছে আৰু তদন্ত আৰম্ভ কৰিছে।\nLast Updated : December 24, 2021, 10:23 IST\nদিল্লীৰ ৰাজৌৰী গাৰ্ডেন এলেকাৰ পৰা এজন যুৱকৰ গোপনঅঙ্গ (Genitals) কটা এক চাঞ্চল্যকৰ ঘটনা পোহৰলৈ আহিছে (Delhi Crime News)। ইফালে, দিল্লী আৰক্ষীয়ে হত্যা আৰু অপহৰণৰ ধাৰাৰ অধীনত এটা গোচৰ ৰুজু কৰিছে আৰু তদন্ত আৰম্ভ কৰিছে। ডিচিপি (পশ্চিম) প্ৰশান্ত গৌতমে কৈছে যে বৃহস্পতিবাৰে চফদৰজং চিকিৎসালয়ৰ পৰা এটা পিচিআৰ ফোন আহিছিল য'ত কোৱা হৈছিল যে ৰাজৌৰী গাৰ্ডেনৰ ব্যক্তিজনক আঘাতপ্ৰাপ্ত অৱস্থাত চিকিৎসালয়লৈ অনা হৈছে।\nদৰাচলতে, ছোৱালীজনীৰ পৰিয়ালৰ সদস্যসকলে ঘটনাটো সংঘটিত কৰাৰ অভিযোগ আছে, কিয়নো তেওঁলোকে যুৱতীগৰাকীক পৰিয়ালৰ ইচ্ছাৰ বিপৰীতে পলাই যোৱা আৰু বিয়া কৰাত খং কৰিছিল। আনহাতে, তেওঁলোকে যুৱকজনক অপহৰণ কৰে আৰু প্ৰথমে তেওঁক প্ৰহাৰ কৰি পলাই যায় আৰু তাৰ পিছত তেওঁৰ ব্যক্তিগত অংশ কাটি সাগৰপুৰ অঞ্চলত পেলাই দিয়ে। যুৱকজনক বৰ্তমান চফদৰজং চিকিৎসালয়ত ভৰ্তি কৰোৱা হৈছে আৰু তেওঁৰ অৱস্থা সংকটজনক হৈ আছে। ইফালে, আৰক্ষীয়ে অভিযুক্তপক্ষৰ পৰা কিছুমান লোকক আটক কৰি জেৰা কৰি আছে।\nগোটেই কেছটো জানক\nদিল্লীত থকা ২২ বছৰীয়া ভুক্তভোগীৰ পৰিয়ালৰ লোকৰ বাসস্থান ৰঘুবীৰ নগৰত। তেওঁ সাগৰপুৰৰ এগৰাকী ২০ বছৰীয়া ছোৱালীৰ সৈতে প্ৰায় দুবছৰ ধৰি ডেটিং কৰি আছিল। কেৱল সেয়াই নহয়, দুয়োজনে পৰিয়ালৰ ইচ্ছাত বিয়া কৰিবলৈ সকলোকে সৈমান কৰিবলৈ চেষ্টা কৰিছিল, কিন্তু কোনেও সন্মত হোৱা নাছিল। যুৱকজন আৰু ছোৱালীজনী তেতিয়া ২১ ডিচেম্বৰত জয়পুৰলৈ পলাই গৈছিল। তাত দুয়ো এটা মন্দিৰত বিবাহপাশত আৱদ্ধ হৈছিল। তাৰ পিছত দুয়ো ২২ ডিচেম্বৰত দিল্লীলৈ উভতি আহিছিল আৰু ৰাজৌৰী বাগিচা অঞ্চলত আছিল। একে সময়তে, ছোৱালীজনীৰ পৰিয়ালে গম পাইছিল যে দুয়োজন তাত আছে।\nপ্ৰথমে ভয়ংকৰভাৱে প্ৰহাৰ কৰিছিল আৰু তাৰ পিছত...\nযুৱকজন আৰু ছোৱালীজনীয়ে ৰাজৌৰী বাগিচাত থকাৰ কথা শুনি ছোৱালীজনীৰ পৰিয়াল সেই স্থানলৈ দৌৰি গৈছিল। তাৰ পিছত দুয়োকে লগত সাগৰপুৰলৈ লৈ গৈছিল। এইটো অভিযোগ কৰা হৈছে যে ছোৱালীজনীৰ পৰিয়ালে প্ৰথমে যুৱকজনক আক্ৰমণ কৰিছিল আৰু তাৰ পিছত তেওঁক আন ঠাইলৈ লৈ গৈছিল আৰু তীক্ষ্ণ অস্ত্ৰৰে তেওঁৰ ব্যক্তিগত অংশ কাটি পেলাইছিল। যুৱকজনক সাগৰপুৰৰ এখন অৰণ্যত পেলাই দিয়া হৈছিল। আৰক্ষীয়ে তেতিয়া বৃহস্পতিবাৰে চফদৰজং চিকিৎসালয়ৰ পৰা এটা পিচিআৰ ফোন পাইছিল য'ত কোৱা হৈছিল যে ৰাজৌৰী গাৰ্ডেনৰ পৰা এজন লোকক আঘাতপ্ৰাপ্ত অৱস্থাত চিকিৎসালয়লৈ অনা হৈছে।\nFirst published: December 24, 2021, 10:23 IST\nCrime NewsDelhiLove Marriage


নেপালত নচলিব ভাৰতীয় নোট! - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nঅসমীয়া প্ৰতিদিন ৰ দ্বাৰা\t Dec 14, 2018 ত\nডিজিটেল ডেস্কঃ নেপাল চৰকাৰে দেশখনত বন্ধ কৰিছে ভাৰতীয় নোটৰ প্ৰচলন। এই নিৰ্দেশ জাৰি কৰিছে দেশখনৰ চৰকাৰে। উল্লেখ্য যে, ২০১৬চনত ভাৰত চৰকাৰে নতুন নোটৰ প্ৰচলন কৰাৰ পিছৰ পৰাই নেপালৰ বজাৰতো এই নোটৰ প্ৰচলন চলি আহিছে।\nনেপালৰ জনসংযোগ মন্ত্ৰী গোকুল প্ৰসাদ বাস্তোটাৱে কয়- ‘নেপাল চৰকাৰে ভাৰতীয় ১০০ টকীয়া নোটৰ বাহিৰে অৰ্থাৎ ২০০টকীয়া, ৫০০টকীয়া আৰু ২০০০ টকীয়া নোটৰ ব্যৱহাৰ নকৰিবলৈ নিৰ্দেশ দিছে। কাৰণ নেপালত ভাৰতীয় ২০০, ৫০০ আৰু ২০০০ টকীয়া নোটৰ প্ৰচলন বৈধ নহয়।’\nচৰকাৰৰ এই সিদ্ধান্তই নেপালৰ পৰা ভাৰতলৈ কৰ্ম সূত্ৰে অহা নাগৰিক, পৰ্যটক তথা ভাৰতৰ পৰা নেপাললৈ কৰ্মসূত্ৰে যোৱা নাগৰিকসকলৰ বাবে কিছু অসুবিধাৰ সৃষ্টি হ’ব বুলি আশংকা কৰা হৈছে।\nৰহাত অসম সাহিত্য সভাৰ দশম বিশেষ বাৰ্ষিক অধিবেশনৰ লাইখুঁটা স্থাপন\nৰিপুন বৰাই নৈতিক দায়িত্ব স্বীকাৰ কৰি পদত্যাগ কৰকঃ নুৰজামাল সৰকাৰ\nআদালতৰ ক্লিন শ্বীটৰ পাছতেই মনোনয়ন পত্ৰ সংগ্ৰহ কৰিলে ৰাজেন গোহাঁয়ে…\nযোৰহাটৰ উপায়ুক্তৰ কাৰ্যালয়ত মুখ্যমন্ত্ৰীৰ আগমনৰ পূৰ্বে মন্টু দত্তৰ অৰ্ধ উলংগ…\nনাটকীয়পট পৰিৱৰ্তন! ন্যায়ালয়ত দোষমুক্ত গোঁহাই, নগাঁও সমষ্টিৰ প্ৰাৰ্থিত্বৰ সম্ভাৱনাও…


অথ মোৰ ফচল পুৰাণ – সাৰদা শ্ৰেষ্ঠ – ফটাঢোল\nJuly 1, 2018 দৈনন্দিন\tLeaveacomment\nঅথ মোৰ ফচল পুৰাণ – সাৰদা শ্ৰেষ্ঠ\nমোৰ মূৰটো বৰ এটা সাৰুৱা নহয় । গোবৰেৰে ভৰা বুলিও ক’ব নোৱাৰোঁ, থকা হ’লেও ভালেই হ’লহেঁতেন । কাৰণ গোবৰোতো এবিধ ভাল সাৰেই । তথাপি যি অলপ ৰৈছেগৈ তাৰেই কেতিয়াবা চেষ্টা কৰোঁ ফচল অলপ অৰ্জন কৰিবলৈ । মন যায় দিয়কচোন নিজৰ ফচল অৰ্জনৰ সুখ ভোগ কৰিবলৈ । কেতিয়াবা মূৰটোত বীজ কিছুমানে ঠন ধৰি উঠিবলৈ উচপিচাই উঠে । সময়ৰ শৰ সময়তে মাৰিব পৰাটো বুদ্ধিমানৰ কাম । সেয়ে বীজবোৰ ৰুই দিওঁ বুলি ঠাইকণ বিচাৰি মোবাইলটোকে তুলি লওঁ । কাগজ আৰু কলমৰ সৈতে সম্পৰ্ক এতিয়া অহি নকুলৰ লেখিয়া হোৱাগৈ নাই যদিও কিছুপৰিমাণে সেই লেখীয়াই হৈছেগৈ । মোবাইল টিপিবলৈ বৰ সহজ লাগে দেখোন ! ক’ত কাগজ কলমডাল বিচাৰি থাকিমগৈ ! নিত্যান্তই জৰুৰী নহ’লে কাগজ কলমে মোৰ স্পৰ্শৰ সুখ নাপায় । বেচেৰা কেইটাইলৈ কেতিয়াবা বৰ দুখ লাগে জানেনে ! কেতিয়াবা কিবা কামৰ বাবে চুকত আমন জিমনকৈ বহি দেহ বিচাৰৰ গীত গাই থকা কাগজ কলমক আনি ধূলি মাকতিবোৰ আঁতৰাই আলফুলে তুলি লওঁ । সেইসময়ত সেই হালৰ আনন্দৰ সীমা নাথাকে । হালেই বৰ আশাৰে দন্ত নিকটাই মোলৈ চাই থাকে । কেতিয়াবা বহু চেষ্টাৰ পিছতো হাতৰ কলম হাততে ৰৈ থাকে । কাগজৰ উকা বুকুখন ফুটুকীয়া নীলা আখৰেৰে ন সাজত জিলিকিবলৈ পোৱাৰ আশাত মোলৈ হা কৈ চাই থাকে । খুব কমেইহে সেই হালৰ আশা পূৰণ হয় । বহুসময়ত সিহঁত হামিয়াই হিকটিয়াই থকাত আকৌ আগৰ ঠাইত শোৱাই থৈ দিওঁগৈ । দিনৰ পিছত দিন মাহৰ পিছত মাহ সিহঁত হাল আজিলৈ সাৰ নোপোৱা হ’ল ।\nঅ’ … মই কি কৈ আছিলো … অ’ কৈ আছিলো, মোৰ মূৰত যিখিনি অৱশেষ আছে তাৰেই কিছু ফচল অৰ্জনৰ বাবে ঠাইকণৰ কথা । তাকেই ক’বলৈ গৈ কিখন যে বকলা মেলিছোঁ ! কি কৰোঁ কওঁকচোন, কথাত কথা বাঢ়েই ।\nমূৰত থকাখিনিৰে খেতি কৰোঁ বুলি ঠাই বিচাৰি অৱশেষত ফেচবুককে মেলি লওঁ । এইখন অতি উপযুক্ত ঠাই । ইয়াতকৈ উপযুক্ত ঠাই ইহজনমত আন ক’তো বিচাৰি পাবলৈ নাই । মানে আমাৰ বেজবৰুৱাদেৱৰ ভাষাত -“পৃথিৱীৰ ক’তো বিচাৰি জনমটো / নোপোৱা কৰিলেও পাত ” ।\nফেচবুক ইংৰাজী শব্দ । কিছুমানে ইয়াৰ প্ৰতিশব্দ মুখপুথি ব্যৱহাৰ কৰে । সেইদৰে য’ত আমি আমাৰ ভাববোৰ প্ৰকাশ কৰো, মানে টাইমলাইনক সময়সূচী হিচাপে লিখে । ভাল লাগে, বৰ ভাল লাগে । নিজৰ ভাষাক এনেকৈ ৰক্ষা কৰিবলৈ চেষ্টা কৰা দেখিলে মনটো সেউজীয়া বাগিচা হৈ যায় । ইয়াতেই কিন্তু পৰন্তু আহি যায় । এটা দুটা ইংৰাজী শব্দক অসমীয়া পোছাক পিন্ধাবই লাগিব বুলি মই একো কাৰণ নেদেখো । ইতিমধ্যে আমি বহু দেশী-বিদেশী শব্দক আমাৰ শব্দ ভাণ্ডাৰত ঠাই উলিয়াই দিছোঁৱেই । হাজৰিকাদেৱে জানো কোৱা নাই – “কিছু ল’ব লাগে/ কিছু দিব লাগে/জীণ যাবলৈ হ’লে” । তাতে আমাৰ বহু সুন্দৰ নিভাঁজ শব্দবোৰ আজি মৃত্যুৰ গৰাহত । আনহে নালাগে আমাৰ ভাষাৰ সুৰীয়া সম্বন্ধ বাচক শব্দবোৰ লোপ পাবলৈ হয়তো আৰু বেছি দিন নাই ।\nএইখিনিতে মোৰ জীৱনত ঘটা এটা আমোদজনক ঘটনাৰ কথা উনুকিয়াব খুজিছোঁ । পুৱা এঠাইলৈ যাবলৈ বুলি মেজিক এখনত বহিছোঁ । ওচৰত কেইবাজনো সহযাত্ৰী । মেজিকত ওলমি অহা হেণ্ডিমেনে সকলোৰে ভাড়া তোলাত লাগিল । মই মোৰ গন্তব্যস্থানৰ ভাড়া দিলো । মোৰ কাষতে বহা বয়সস্থ মানুহজনে ভাড়া দি ক’লে – “বিজুলী-বাতিৰ কাৰ্যালয়লৈ যোৱা বাটত ৰাখি দিবা” । হেণ্ডিমেন বিমোৰ হ’ল । “বিজুলী-বাতিৰ অফিচ ? এইফালে ক’ত বিজুলী-বাতিৰ অফিচ আছে ?” – হেণ্ডিমেনজনে নিজকে প্ৰশ্ন কৰাৰ লগতে যাত্ৰী সকললৈ আশাৰে চাই পঠিয়ালে, কিজানি কোনোবাই জানে ! সকলো যাত্ৰী নিশ্চুপ । দুই এজনে ক’লে যে এনে অফিচ এইফালে নাই । ময়ো অলপ সময় তভক মাৰিলো । হঠাতে মনত পৰিল, ক’লো – “অ’ ইয়াৰ আগৰ ষ্টপেজত আপুনি নামি যাব” । হেণ্ডিমেন জনক ক’লো – “মানুহজন ইলেকট্ৰিচিটিলৈ যোৱা ষ্টপেজত নামিব”। হেণ্ডিমেনজনে তেতিয়া ঠিকেই বুজিলে । সেয়ে স্থান-কাল-পাত্ৰ চাইহে কথা কোৱাই মংগল ।\nউহ ! দেখিলে….কথাত কেনেকৈ কথা বাঢ়ে !\nবাৰু সেইবোৰ ইয়াতে সামৰি আচল কথালৈ আহো । বুকুত উকমুকাই থকা অনুভৱবোৰক শব্দৰ জালত বান্ধি থওঁ বুলি ফেচবুক খুলি লোৱাৰ লগে লগে চকুত পৰে নটিফিকেচনবোৰ । আগতে বন্ধুৰ সংখ্যা তাকৰ আছিল, ঠিকেই আছিল । লাহে লাহে বন্ধুৰ সংখ্যা হুৰহুৰাই বাঢ়িল, বন্ধুত্বৰ হাত আগবঢ়ালে হাতখননো কেনেকৈ কোঁচাই থওঁ । এনেকৈ হাত আগবঢ়াই দিওঁতে দিওঁতে মোৰ হাতখন দীঘল নহ’ল ঠিকেই, পিছে বন্ধুৰ তালিকাখন লগাতকৈ বেছি দীঘল হ’ল । যিহওঁক তেওঁলোক মোৰ ফেচবুকীয়া একাউন্টৰ অলংকাৰ হিচাপে সজাই ৰাখিছোঁ । মৃত্যুৰ পিছত কমচেকম ভগৱানৰ ওচৰলৈ গৈ ক’বলৈ হ’ব – “মই কি কৰিলো নকৰিলো সেইবোৰ পিছৰ কথা । জীৱনত ভালেমান বন্ধু অন্তত গোটাইছিলো”। বন্ধুসকলৰ আকৌ মোলৈ বৰ চেনেহ ! নিজে সৃষ্টি কৰা গোটবোৰত মোক আদৰ সাদৰকৈ নি আথেবেথে বৰপীৰা পাৰি দিয়ে । সোধ-পোছ মাৰা গুলি । এতিয়া মই তিনিশৰো অধিক গোটৰ সদস্য । ইমানবোৰ গোটত সক্ৰিয় হোৱা মোৰ বাবে দুৰূহ কাম । সেয়ে বলে নোৱাৰা শিলক পৰি নমস্কাৰ কৰোঁ । তদুপৰি মেচেঞ্জাৰৰ দৌৰাত্ম্যৰ কথা নকলোৱেই বা । কি কৰোঁ ? সেইবিধক অলাগতিয়াল বুলি দলিয়ায়ো পেলাব নোৱাৰি । তাতো বহু গুৰুত্বপূৰ্ণ কথাৰ আলোচনা হয় প্ৰায়েই । সেয়ে সাতে সোতৰই অলপ চলপ দৌৰাত্ম্য সহ্য কৰি লওঁ । সেইবোৰত চকু কাণ মুদি নিজৰ কাম আৰম্ভ কৰোঁ বুলি লওঁহে আকৌ চকুত পৰে বন্ধুসকলৰ ধুনীয়া ধুনীয়া আপডেটবোৰ । বাঃ … প্ৰকৃতিৰ কি যে মোহনীয় ফটো ! ইছছ …. অনুপম চিত্ৰকলা ! কি যে শব্দৰ সমাহাৰ ! থৰ লাগি চাই ৰওঁ । সেইবোৰত লাইক, কমেন্ট নিদিয়াকৈনো কেনেকৈ থাকোঁ ! মোৰ অনুভৱ সিমানতে শেঁতা পৰে । পিছ মুহূৰ্ততে নিজকে চম্ভালি লওঁ, নাই ….নাই…. এইবোৰ চব বাদ । মই মোৰ নিজৰ কাম কৰোঁ । নাই …. এইবাৰো নেচেল । কথাতেই আছে নহয়, ভবা কথা নহয় সিদ্ধি ……. । সেই ফেচবুকীয়া মায়াজালত বন্দী হৈ যায় মোৰ নিৰীহ মন । বিভিন্ন বন্ধুৰ মনপৰশা লেখা, বিভিন্ন ভংগীত উঠা বন্ধু সকলৰ ফটো …. আৰু যে ক’ত কিমান ৰঙৰ পোহাৰ লৈ আহে বিভিন্ন জনে । মই নিজকে হেৰুৱাই পেলাওঁ । সেই একেই কাম লাইক, কমেন্ট । নিজে একো ফচল আৰ্জিব নোৱাৰিলেও আনৰ ফচলবোৰ দেখি ভাল লাগে । মনলৈ প্ৰশান্তি আহে । কিন্তু সদায় পৰিস্থিতি একে নাথাকে । কেতিয়াবা ফেচবুকলৈ আহি বহুদিনলৈ মনটো অশান্ত হৈ যায় । ফেচবুকৰ খোলা মঞ্চ পাই এচাম মানুহে অযথা তৰ্কবাদেৰে উত্তাল কৰি বোকাময় কৰি তোলে ফেচবুকৰ ৰঙে ৰসে ভৰা সুন্দৰ মজিয়া । উহ ! বিষবাষ্পৰে বিষাক্ত হয় পৰে ফেচবুক । এইবোৰে বহু দিনলৈ মনটো বিষাদেৰে ভৰাই ৰাখে ।\nথানবান হোৱা মনটোক বুজাই পৰাই স্থিৰ কৰোঁতে ভালেমান দিন পাৰ হৈ যায় । হাঁহাকাৰবোৰ পাহৰি মনটো সেউজীয়া হৈ পৰাৰ সময়তে থিৰাং কৰোঁ – এইবাৰ হয় ৰঙামাটি নহয় গুৱাহাটী । সাৰ পানী দি মোৰ ফচল ভালকৈ চহামেই এইবাৰ । সংসাৰৰ জাল জঞ্জাল মাৰি উশাহ সলাই কী-পেডত টক টক টককৈ আঙুলিৰে টিপি টিপি শব্দবোৰ সজাই যাওঁ এফালৰ পৰা । অ’ মোৰ ফচলে এইবাৰ এঙামুৰি দি উঠিবলৈ আৰম্ভ কৰিছে । এইবাৰ মোৰ পথাৰ ফলে ফুলে জাতিষ্কাৰ হ’বই । মোৰ উছাহত বান আহে । “হেৰা, মোৰ অমুকটো ক’ত, তমুকটো ক’ত ? অমুকটো দিয়া, তমুকটো কৰা ।কিনো মোবাইলটো পিটিকি থাকা ? ফেচবুক খেলি থাকিলেই হ’বনে ?” খঙে গৈ মূৰৰ চুলি আগ পাইগৈ । উৱা ! ফেচবুক কিবা খেলেনে মানুহে !! কিমান গুৰুত্বপূৰ্ণ কাম থাকে ! বুজিলেহে । মোৰ উছাহৰ বানত খৰাং নামে । নাই, নহ’ব । ইহ জনমত নহ’ব ।\nমোৰ ফচল পুৰাণ ইমানতেই ইতি পৰে ।\n« দত্তনী বাইদেউ আৰু ৰঙিলী মাহীৰ কথা – মনালিছা গগৈ\nগণিতীয় প্ৰেমাপাদ্য – চাও খূন শিৱ ডেকা »


হিন্দুত্বৰ গ্ৰাসত অসমীয়াত্ব ( কৌশিক তালুকদাৰ) – বৌদ্ধিক বিচাৰ\nচ’ৰাঘৰ / অতিথি সম্পাদকৰ চ’ৰা / হিন্দুত্বৰ গ্ৰাসত অসমীয়াত্ব ( কৌশিক তালুকদাৰ)\nহিন্দুত্বৰ গ্ৰাসত অসমীয়াত্ব ( কৌশিক তালুকদাৰ)\nজুলাই 23, 2017\tঅতিথি সম্পাদকৰ চ’ৰা, সাম্প্ৰদায়িকতাৰ আগ্ৰাসন আৰু অসম মন্তব্য কৰক 746 দৰ্শন\nকেন্দ্ৰত বিজেপি দলৰ চৰকাৰ হোৱাৰ পাছৰেপৰা ভাৰতবৰ্ষৰ সাহিত্য-সংস্কৃতি-শিক্ষা-বিজ্ঞান খণ্ডত চৰকাৰী পৃ্ষ্ঠপোষকতাত গেৰুৱা ৰং লগোৱাৰ জোৰদাৰ প্ৰচেষ্টা চলিছে বুলি প্ৰতিজন সচেতন ভাৰতীয়ৰ দৃষ্টিত স্পষ্টকৈ ধৰা পৰিছে৷ অসমৰ শাসনভাৰ যোৱা বছৰ বিজেপিৰ হাতলৈ যোৱাৰ ফলত অসমতো এই ‘গেৰুৱাকৰণ’ অভিযানটো তীব্ৰ গতিত আৰম্ভ হৈছে ৷ চৰকাৰী পৃষ্ঠপোষকতা লাভ কেতবোৰ অনা-অসমীয়া হিন্দুত্ববাদী সংগঠনৰ কেতবোৰ কাৰ্যকলাপে অসমৰ সাতামপুৰুষীয়া ঐতিহ্যৰ বৰভেটিটো দুৰ্বল কৰি এক বিজতৰীয়া (সাম্প্ৰদায়িক) সংস্কৃতি অসমত প্ৰতিষ্ঠা কৰাৰ বাট মুকলি কৰিছে ৷ অসমৰ বৌদ্ধিক জগতখনৰ মুখ্য পদাতিক ডঃ হীৰেন গোহাঁইৰ উপৰি আন বহুতো লেখক-বুদ্ধিজীৱীয়ে অসমৰ ভাষা-সাহিত্য-সংস্কৃতিত হোৱা গেৰুৱা আগ্ৰাসনৰ বিৰুদ্ধে শংকিত হৈ কলম চলাই আছে৷ আনকি ‘জাতি-মাটি-ভেটি’ৰ স্বাৰ্থত বা আন কিবা গোপন কাৰণত যোৱাবাৰ বিধান সভা নিৰ্বাচনত বিজেপি মিত্ৰজোঁটক ভোট দিবলৈ অসমৰ ৰাইজক আহ্বান কৰা কেতবোৰ ‘নিৰপেক্ষ’ বুদ্ধিজীৱীয়েও সম্প্ৰতি চৰকাৰ বা চৰকাৰৰ বহতীয়া সংগঠন কিছুমানৰ এই হিন্দুত্ববাদী কাৰ্যকলাপৰ বিৰুদ্ধে মাত মতা পৰিলক্ষিত হৈছে ৷\n‘ধৰ্মীয় ৰীতি-নীতিৰ চৰকাৰীকৰণ’ সম্পৰ্কে ডঃ প্ৰফুল্ল মহন্তই ‘নিয়মীয়া বাৰ্তা’ত লিখিছে-“…আটাইতকৈ সৰ্বনশীয়া কথাটো হৈছে, সকলো চৰকাৰী কাৰ্যসূচীক হিন্দু ৰীতি-নীতিৰে সম্পাদন কৰি সেই ৰীতি-নীতিবোৰক চৰকাৰীকৰণ কৰাটো ৷…আৰ্যাৱৰ্তৰ পৰা আমদানি কৰা পূজা-পাৰ্বণক হিন্দু ধৰ্মীয় ৰীতি-নীতিৰে পালন কৰাত (চৰকাৰে) যিমান টকা ব্যয় কৰিছে, তাৰ তুলনাত উন্নয়নমূলক কাম-কাজত এটকাও ব্যয় কৰা নাই ৷” হিন্দুত্বই অসমীয়াত্বক গ্ৰাস কৰিবলৈ আৰম্ভ কৰাত শংকিত হৈ ডঃ মহন্তই সুধিছে-“হিন্দুত্বৰ আগ্ৰাসনত সাম্য-মৈত্ৰী-ভাতৃত্ববোধৰ ঐতিহ্যৰ ডোলেৰে বান্ধ খাই থকা অসমীয়া সমাজখন বাচি থাকিবনে ?” একেদৰে অসমীয়া জাতিৰ অস্তিত্ব সম্পৰ্কে উদ্বিগ্ন হৈ ‘নিয়ামীয়া বাৰ্তা’ৰ ‘প্ৰথম কলম’ শিতানত অসমৰ অগ্ৰণী বুদ্ধিজীৱী হোমেন বৰগোহাঞিয়ে লিখা ‘ভয়ংকৰ বিপদৰ সন্মুখীন অসমীয়া জাতি’ শীৰ্ষক লেখাটোও এইক্ষেত্ৰত অতি প্ৰাসংগিক বুলি বিবেচনা কৰিছোঁ ৷ বৰগোহাঞিয়ে অতি আন্তৰিকতা আৰু দায়ৱদ্ধতাৰে অসমীয়া জাতিলৈ নামি অহা মহাসংকট সম্পৰ্কে জাতিটোক (পলমকৈ হ’লেও) সতৰ্ক কৰি দিছে ৷ হয়, স্বাধীন অসম সদায়ে সাংস্কৃতিক ভাৰতৰ অবিচ্ছেদ্য অংগ আছিল যদিও ইয়াৰ স্বকীয় সংস্কৃতিয়ে অসমক তথাকথিত মূলসুঁতিৰ ভাৰতীয় সংস্কৃতিৰ পৰা নিলগত ৰাখিছিল৷ অনাৰ্যমূলীয় আহোম তথা আন বিভিন্ন জাতি-জনজাতিৰ নিজস্ব সংস্কৃতিৰ প্ৰভাৱৰ ফলত অসমত ব্ৰাক্ষ্মণ্যবাদী হিন্দু ধৰ্মৰ গোড়ামি, জাতিপ্ৰথা-অস্পৃশ্যতা আদিয়ে ভয়ানক ৰূপ ধাৰণ কৰিবলৈ সক্ষম হোৱা নাছিল ৷ ধৰ্মীয় উচ্চাত্মিকাৰ বশৱৰ্তী হৈ কোনো হিন্দু-মুছলমানে সাম্প্ৰদায়িক সংঘৰ্ষ কৰিবলৈও সাৰ-পানী পোৱা নাছিল ৷ অনাৰ্যমূলীয় শাসক তথা জনজাতীয় ধৰ্ম-সংস্কৃতিৰ ছত্ৰছায়াত অসমৰ ভূ-খণ্ডত ভাৰতীয় হিন্দু ধৰ্মৰ ৰূপান্তৰ সম্ভৱ হৈছিল ৷ অসমীয়া সংস্কৃতিৰ স্বকীয়তাই মনুবাদী ধৰ্মটোৰ উদাৰ ৰূপ এটা গঢ় দিয়াত যথেষ্ট সহায় কৰিছিল ৷ সেয়ে বৰগোহাঞিয়ে সঠিক কথাকে কৈছে- ‘হিন্দুত্ব নহয়, অসমীয়া জাতিৰ প্ৰধান চালিকা-শক্তি আছিল এক উদাৰ অসমীয়াত্ব ৷…..সেই অসমীয়াত্ব আজি সন্মুখীন হৈছে এক ভয়ংকৰ প্ৰত্যাহ্বানৰ ৷” কোৱা বাহুল্য যে অসমীয়াত্বৰ প্ৰধান আধাৰ বা উপাদান হৈছে অসমৰ ভাষা, সাহিত্য, সংস্কৃতি আৰু অসমবাসীৰ ধাৰ্মিক সম্প্ৰীতি তথা উদাৰতা ৷ এতিয়া এই উপাদানবোৰক উপৰ্যুপৰি আঘাত কৰি নিশকতীয়া কৰিব পাৰিলেই হিন্দুত্বই অসমীয়াত্বৰ স্থান ল’ব পাৰিব ৷ হিন্দুত্বৰ কাণ্ডাৰীবোৰৰ এয়াই অভিপ্ৰায়, গোপন অভিসন্ধি ৷ চৰকাৰী আদৰ্শ বিদ্যালয়ৰ শিক্ষক নিযুক্তিৰ বাবে অসমীয়া মাধ্যমৰ শিক্ষাৰ্থীক বঞ্চিত কৰি চৰকাৰে বিজ্ঞাপন জাৰি কৰাটোও উক্ত অভিসন্ধিৰ অংশ ৷ এই ষড়যন্ত্ৰত কোনো অদৃশ্য(!) শক্তিৰ প্ৰভাৱ আৰু উপস্থিতি অনুভৱ কৰি বৰগোহাঞিয়ে লিখিছে- “…আজি যিটো অদৃশ্য শক্তিয়ে অসমৰ শাসন-যন্ত্ৰৰ ৰন্ধ্ৰে ৰন্ধ্ৰে সোমাই ৰাজ্যখন পৰিচালনা কৰিছে আৰু শতাব্দীৰ পিছত শতাব্দী ধৰি অসমৰ সাৰুৱা মাটিত গঢ় লৈ উঠা উদাৰ সভ্যতা-সংস্কৃতিক ধ্বংস কৰিবলৈ অহৰহ চেষ্টা কৰি আছে সেই শক্তিটোক আমি চকুৰে নেদেখিলেও তেওঁলোকৰ অস্তিত্ব নিৰ্ভুলভাৱে অনুমান কৰিব পাৰোঁ ৷ এই অদৃশ্য শক্তিটোৱে অসমৰ নেতাসকলক বহিবলৈ ক’লে তেওঁলোকে আঁঠুকঢ়াৰ দৃশ্যও দেখাৰ দুৰ্ভাগ্য আমাৰ হৈছে ৷” কিন্তু অসমৰ স্বকীয়তা নিঃশেষ কৰি উত্তৰ ভাৰতীয় হিন্দুত্বক শক্তিশালীভাৱে প্ৰতিষ্ঠা কৰিবলৈ প্ৰয়াস কৰা শক্তিটো সচাঁকৈয়ে জানো এতিয়াও অদৃশ্য হৈ আছে ? এই কথা সূৰ্যৰ দৰে সত্য যে বিজেপি দলৰ জন্মদাত্ৰী সংঘ পৰিবাৰ হিন্দুত্বৰ মুখ্য পৃষ্ঠপোষক ৷ আমাৰ বোধেৰে অসমত বিজেপি দলে ৰাজনৈতিক ক্ষমতা হস্তগত কৰাৰ লগে লগে এই হিন্দুত্ববাদী শক্তিবোৰ সক্ৰিয় হৈ উঠিছে, কোনো লুক-ঢাক নকৰাকৈ অতি কৌশলীভাৱে অসমীয়াত্বক আঘাত কৰিছে ৷ আজি অসমৰ ভাষা-সাহিত্য-সংস্কৃতিৰ সুৰক্ষাৰ বাবে ডিঙিৰ সিৰ ফুলাই চিঞৰা বৌদ্ধিক সমাজৰ একাংশই বিজেপিক অসম দখল কৰাবলৈ উঠি-পৰি লাগোতে অসমীয়াত্বলৈ আহিবপৰা সংকটৰ কথা সচাঁকৈয়ে অনুমান কৰিব পৰা নাছিল নে? সি যি কি নহওক, হোমেন বৰগোহাঞিয়ে অসমীয়া জাতিৰ অস্তিত্বকলৈ চিন্তিত হৈ প্ৰকাশ কৰা তেওঁৰ বক্তব্যখিনি অসমবাসীয়ে অনুধাৱন কৰিব পাৰিব বুলি আশা কৰিছোঁ ৷ শেষত অসমবাসীৰ আগত প্ৰশ্ন এটা উত্থাপন কৰি তেওঁ লিখিছে- ‘আজি অসমীয়া জাতিৰ দুৰ্ভেদ্য দেহত প্ৰৱেশ কৰিছে হাজাৰ হাজাৰ অদৃশ্য উঁই পৰুৱাই ৷ সিহঁতৰ নীৰৱ অদৃশ্য আক্ৰমণৰ পৰা অসমীয়া জাতিক ৰক্ষা কৰিব কোনে?’ আমাৰ বোধেৰে নিঁভাজ অসমপ্ৰেম, সুস্থ জাতীয় চেতনাৰে উদ্ভাসিত প্ৰগতিশীল অসমবাসীয়ে অসমীয়া জাতিক ৰক্ষা কৰিব পাৰিব ৷\nআনহাতে, একেখন কাকততে চিন্তাশীল লিখক ময়ূৰ বৰাই ‘মন্দিৰ আৰু নামঘৰ’ শীৰ্ষক অতি গুৰুত্বপূৰ্ণ আৰু প্ৰাসংগিক নিবন্ধটোত অসমীয়া জাতিৰ সংস্কৃতি-ঐতিহ্যৰ স্বকীয়তাক বিনষ্ট কৰাৰ ষড়যন্ত্ৰৰ আন এটা দিশ উন্মুক্ত কৰিছে ৷ বৰাই কোৱাৰ দৰে অসমীয়া জাতিৰ স্বকীয় পৰিচয়টোত ভাষা, সাহিত্য আৰু সংস্কৃতিৰ লগতে ধৰ্মৰ কথাটোও নিহিত হৈ আছে ৷ বৰাই স্পষ্টকৈ লিখিছে যে সম্প্ৰতি অসমীয়া স্বকীয় সমল বা উপাদানসমূহ নিশকতীয়া কৰি হিন্দু ধৰ্মকেন্দ্ৰিক কেতবোৰ বস্তুক অসমীয়াৰ বাৰেৰহণীয়া ধৰ্মীয় ঐতিহ্যৰ বৰপেৰাটোলৈ তলসুঁতীয়া ষড়যন্ত্ৰৰে সুমুৱাই কোনো দুষ্টচক্ৰই নিজৰ অভীষ্ট সিদ্ধি কৰিবলৈ আগবাঢ়িছে৷ দুষ্টচক্ৰৰ এই অভীষ্ট সিদ্ধি হ’লে অসমত নামঘৰ নাথাকিব, থাকিব উত্তৰ ভাৰতীয় মন্দিৰবোৰ ৷ আমাৰ বোধেৰে এই আশংকা অমূলক নহয় ৷\nঅসমৰ বাৰেৰহণীয়া উদাৰ আৰু গণতান্ত্ৰিক সভ্যতা-সংস্কৃতিক বিপদাপন্ন কৰিব খোজা দুষ্ট চক্ৰটো কোন তাক লেখক বৰাই স্পষ্টভাৱে উল্লেখ কৰা নাই যদিও উত্তৰ ভাৰতীয় গেৰুৱা বাহিনীলৈ আওপকীয়াকৈ আঙুলি টোৱাইছে যেন অনুভৱ কৰিছোঁ ৷ শংকৰদেৱে দি যোৱা কৃষ্ঞ-সংস্কৃতিক নস্যাৎ কৰি তথাকথিত মূলসুঁতিৰ ৰাম-সংস্কৃতি জাপি দিবলৈ তেওঁলোকে অহৰহ চেষ্টা কৰি আছে ৷ এই কথা নক’লেও চলে যে শ শ বছৰৰপৰা আজিলৈকে অসমৰ বৰ্ণবাদী লোকসকলে গুৰুজনাৰ মানৱীয় প্ৰমূল্যবোধেৰে ভৰ-পূৰ, উদাৰ আৰু গণতান্ত্ৰিক ধৰ্মীয় সংস্কৃতিটোক ভৰিৰে মোহাৰি তাৰ ঠাইত ব্ৰাক্ষ্মণ্যবাদী ধৰ্ম-সংস্কৃতিটোক শক্তিশালী কৰিবলৈ উঠি-পৰি লাগি আহিছে ৷ বৰায়ো তাকেই ক’বলৈ প্ৰয়াস কৰিছে এনেদৰে- ‘কেতবোৰ ঘৰশত্ৰু বিভীষণৰ দৰে মানুহ আমাৰ ৰাজনৈতিক ক্ষেত্ৰখনতে নহয়, ধৰ্মীয়-সাংস্কৃতিক ক্ষেত্ৰখনতো আছে ৷’ সম্প্ৰতি ৰাজনৈতিক পৃষ্ঠপোষকতা লাভ কৰা হিন্দুত্ববাদীসকলে এই বিভীষণবোৰৰ সহায়ত ‘সাংস্কৃতিক জাতীয়তাবাদ’ৰ নামত উত্তৰ-ভাৰতীয় ধৰ্ম-সংস্কৃতি জোৰকৈ জাপি দি অসমৰ স্বকীয় পৰিচয়টোক ধ্বংস কৰিবলৈ চেষ্টা কৰিছে ৷ বহু পৰিমাণে সফলো হৈছে ৷ অসমৰ প্ৰায়বোৰ সত্ৰই আজি বৰ্ণবাদী চিন্তাধাৰাৰ পৃষ্ঠপোষক ৷ বিভিন্ন সত্ৰাধিকাৰে নিৰ্ভয়ে, কোনো লুক-ঢাক নকৰাকৈ ব্ৰাক্ষ্মণ্যবাদৰ পোষকতা কৰিছে, কেতবোৰ জাতিধ্বংসী কাৰ্যত লিপ্ত হ’বলৈ আৰম্ভ কৰিছে ৷ বৰ্ণাবাদী সত্ৰাধিকাৰ প্ৰভুসকলৰ শেনচকু এতিয়া গুৰুজনাই প্ৰতিষ্ঠা কৰি থৈ যোৱা নামঘৰত ৷ বৰাৰ মতে- “গুৰুজনাই গঢ় দিয়া নামঘৰটো হৈছে অসমীয়া স্বকীয়তাৰ লগতে আমাৰ জাতিগত সৰলতা আৰু চিন্তাৰ পৰিচ্ছন্নতাৰ প্ৰতীক৷….মূল হিন্দুধৰ্মৰ বাহিৰলৈ নোযোৱাকৈ নামঘৰে দি আহিছে আধ্যাত্মিক সাম্যবাদৰ অমোঘ বাণী ৷” নামঘৰবোৰ আজিও প্ৰায়ভাগ সত্ৰৰদৰে বৰ্ণবাদী হৈ উঠা নাই ৷ সেয়ে ময়ূৰ বৰাৰ ‘বৰ্ণবাদী চিন্তাৰ কাৰাগাৰত বন্দী হৈ থকা কোনো সত্ৰাধিকাৰে নামঘৰত যাগ-যজ্ঞ কৰাৰ উপদেশ দিলে তাৰ প্ৰতিবাদ কৰিবই লাগিব’ বোলা কথাষাৰ সম্পূৰ্ণ যুক্তিসিদ্ধ ৷\nএইখিনিতে এই কথা উল্লেখ কৰাটো ভাল হ’ব যে সকলো ধৰ্মকে আমি শ্ৰদ্ধাৰ চকুৰে চাওঁ ৷ হিন্দু ধৰ্মৰ কোনো পন্থ বা উপপন্থলৈও আমাৰ কোনো বিৰাগ নাই ৷ সেয়ে অসমৰ নামঘৰ, দৌল, দেৱালয়, মঠ-মন্দিৰ সকলোৰে প্ৰতি শ্ৰদ্ধা আৰু আস্থা আছে ৷ কিন্তু আমি কোনো কাৰণতে অসমত গঢ় লৈ উঠা ধৰ্মৰ উদাৰ আৰু বহুত্ববাদী চৰিত্ৰটোক বাদ দিবলৈ ৰাজি নহয় ৷ বিশেষকৈ অসমৰ হিন্দু ধৰ্ম-সংস্কৃতিয়ে স্বকীয়তা হেৰুৱাই উত্তৰ ভাৰতীয় মনুবাদী হিন্দুধৰ্মৰ লগত একাকাৰ হৈ গ’লে অসমীয়াত্ব বুলি একো বাকী নৰ’বগৈ ৷ অসমৰ বহুত্ববাদক একশৈলিক ‘হিন্দুত্ব’ই গ্ৰাস কৰিব ৷ অসমৰ সভ্যতা-সংস্কৃতিৰ লগত সম্পৰ্ক নথকা উত্তৰ ভাৰতীয় মন্দিৰবোৰে এই ভূ-খণ্ডলৈ হিন্দুত্বৰ বিষবাষ্পহে লৈ আহি আমাৰ নিজৰ নামঘৰ, দৌল-দেৱালয়বোৰক এলাগী কৰিব বুলি ভয় হৈছে ৷ নমামি ব্ৰক্ষ্মপুত্ৰত স্থানীয় পুৰোহিতক এলাগী কৰি কিদৰে আমদানিকৃত পুৰোহিতক গুৰুত্ব প্ৰদান কৰা হৈছিল এই কথা সকলোৱে জানে ৷ বৰাই কোৱাৰ দৰে “আমাৰ গৌৰৱপূৰ্ণ আৰু ঐতিহ্যময় স্বকীয় পৰম্পৰাক ক্ৰমাগতভাৱে বিবৰ্ণ কৰি আনি তাৰ স্থানত এটা আড়ম্বৰপূৰ্ণ কিন্তু সম্পূৰ্ণ একশৈলিক ‘ভাৰতীয়’ আৰু ‘হিন্দু ধৰ্মকেন্দ্ৰিক’ সৌধ নিৰ্মাণ কৰি তোলা হ’ল দুষ্টচক্ৰটোৰ মূল উদ্দেশ্য ৷….নামঘৰেই হওক বা অসমৰ পূৰণি দৌল, দেৱালয়, মন্দিৰেই হওক সকলো আমাৰ গৌৰৱোজ্জ্বল ঐতিহ্যৰ অংশ ৷ কিন্তু বৰ্তমান সময়ত নতুনকৈ আমদানি কৰি অনা তথা খিলঞ্জীয়া অসমীয়া জনগণৰ লগত সম্পৰ্ক নথকা জাকজমকীয়া মন্দিৰবোৰে জাতিটোক উপলুঙা কৰা যেনহে ভাব হয় ৷” ময়ূৰ বৰাৰ এই বক্তব্যখিনি অসমবাসীয়ে সুস্থ মগজুৰে চিন্তা কৰি অসমীয়া জাতিৰ স্বকীয়তা ৰক্ষা কৰিবলৈ সাজু হোৱাটো মংগলজনক হ’ব ৷ অৱশ্যে হিন্দুত্বৰ আগ্ৰাসনৰ বিৰুদ্ধে ব্যৱস্থা ল’বলৈ ময়ূৰ বৰাই সৰ্বানন্দ সোণোৱাল চৰকাৰলৈ কৰা আহ্বানটো মোৰ দৃষ্টিত অৰ্থহীন যেন লাগিল ৷ নাগপুৰীয়া হিন্দুত্ব বাহিনীৰ মতে উঠা-বহা কৰা চৰকাৰ এখনে হিন্দুত্ববাদক প্ৰতিহত কৰি অসমীয়াত্ব ৰক্ষা কৰিব বুলি মই মুঠেও পতিয়ন যাব পৰা নাই ৷\nপৰিশেষত কওঁ, অসমৰ বাৰেৰহণীয়া ভাষা-সাহিত্য-সংস্কৃতিলৈ সংকট কঢ়িয়াই অনা উত্তৰ-ভাৰতৰ হিন্দী-বলয়ে গেৰুৱা বাহিনীৰ প্ৰত্যক্ষ ৰাজনৈতিক পৃষ্ঠপোষকতা লাভ কৰি অহা পৰিলক্ষিত হৈছে ৷ গতিকে অসমীয়া জাতিৰ স্বকীয় পৰিচয় সুৰক্ষিত কৰিবলৈ হ’লে প্ৰথমে গেৰুৱা বাহিনীক ৰাজনৈতিকভাৱে শক্তিহীন কৰিব লাগিব ৷ অন্যথা সমস্ত ৰাজনৈতিক ক্ষমতা হিন্দুত্ব ব্ৰিগেডৰ হাতত ন্যস্ত কৰি পিছত হিন্দুত্বৰ গ্ৰাসৰ পৰা অসমীয়াত্বক সুৰক্ষিত কৰিবৰ বাবে আস্ফালন কৰি লাভ নাই ৷\n(‘নিয়ামীয়া বাৰ্তা’ত প্ৰকাশিত ‘হিন্দুত্বৰ গ্ৰাসত অসমীয়াত্ব’ নিবন্ধটোৰ সম্পাদিত ৰূপ)\nফোন নং- ৭০৪৫৮০০৩৩২\nটেগগেৰুৱাকৰণ বিজেপি হিন্দুত্ববাদ\nপূৰ্বৱৰ্তী লেখা বিদিশা আৰু কেইটামান সাধাৰণ প্রশ্ন (সৃষ্টি শ্ৰেয়ম)\nপৰৱৰ্তী লেখা অসমৰ শিক্ষাক্ষেত্ৰত গেৰুৱাকৰণ ( নিৰুজ কুমাৰ ডেকা )


নিমাতীৰ নাওঁ দুৰ্ঘটনাত সন্ধানহীন দুজন ব্যক্তিৰ সন্ধান ওলোৱা নাই, হঠাৎ ক’ত হেৰাই গ’ল সাঁতোৰাত পাকৈত চিকিৎসক ডাঃ বিক্ৰমজিত?– News18 assam\nAssam Boat Accident: নিমাতীৰ নাওঁ দুৰ্ঘটনাত সন্ধানহীন দুজন ব্যক্তিৰ সন্ধান ওলোৱা নাই, হঠাৎ ক’ত হেৰাই গ’ল সাঁতোৰাত পাকৈত চিকিৎসক ডাঃ বিক্ৰমজিত?\nAssam Doctor Missing: ডাঃ বিক্ৰম ব্ৰহ্মপুত্ৰৰ কোবাল সোঁতত উটি গৈ কোনো নিৰ্জন চাপৰিত আবদ্ধ হৈ আছে নেকি ! এই আশাৰে বৰ্তমান সকলোৱে বাট চাই ৰৈছে ।\nLast Updated : September 11, 2021, 07:34 IST\nনিমাতীঘাটৰ সমীপত যোৱা বুধবাৰে বিয়লি সংঘটিত ভয়ংকৰ নাওঁ দুৰ্ঘটনাত সন্ধানহীন হৈ থকা দুজন ব্যক্তিৰ এজন হ’ল যোৰহাটৰ চিকিৎসক ডাঃ বিক্ৰমজিত বৰুৱা । মাজুলীলৈ বদলি হোৱাৰ পূৰ্বে যোৰহাট চিকিৎসা মহাবিদ্যালয় চিকিৎসালয়ত কৰ্মৰত আছিল বিক্ৰম । জীৱনৰ প্ৰতিটো ক্ষণেই আনন্দৰ মাজেৰে পাৰ কৰিব বিচৰাটো ডা: বিক্ৰমৰ এটা বিশেষ গুণ আছিল । সেয়েহে বিভিন্ন শ্ৰেণীৰ লোকৰ মাজত এজন খোলা অন্তৰৰ মানুহ হিচাবে জনপ্ৰিয় আছিল বিক্ৰম । নিঃস্বাৰ্থ ভাবে বহুতকে সহায় কৰিবলৈ আগবাঢ়ি যোৱা গুণৰ বাবে বহুতৰে মাজত পৰিচিত নাম আছিল ডাঃ বিক্ৰম । ডাঃ বিক্ৰম সন্ধানহীন হৈ থকাৰ খবৰে সেয়েহে বহুজনৰ বুকুত তোলপাৰ লগাই আছে ।\nমাজুলীত কৰ্মৰত ডাঃ বিক্ৰমৰ ক’ভিড ডিউটি আছিল । সেয়েহে বিয়লিৰ ফেৰীখনত মাজুলীলৈ গৈছিল । কণমানি দুই সন্তান আৰু পত্নীক বিদায় জনাই গতানুগতিক ভাৱে ঘৰৰ পৰা মাজুলীলৈ ওলাই গৈছিল বিক্ৰম । কিন্তু বুধবাৰৰ অভিশপ্ত ফেৰী দুৰ্ঘটনাৰ পিছৰে পৰা বিক্ৰম সন্ধানহীন হৈ থকা খবৰে বিচলিত কৰি তুলিছে সকলোকে ।\nদুই সন্ধানহীন লোকৰ সন্ধানত যোৰহাট জিলা প্ৰশাসনে এন ডি আৰ এফ , এছ ডি আৰ এফ তথা ভাৰতীয় বায়ুসেনা বাহিনীৰ হেলিকপ্টাৰৰ সহায়ত উদ্ধাৰ অভিযান অব্যাহত ৰাখিছে । এই উদ্ধাৰ অভিযানলৈ সহযোগিতা আগবঢ়াইছে গোলাঘাট জিলা আৰু কাজিৰঙা ৰাষ্ট্ৰীয় উদ্যান কৰ্তৃপক্ষইয়ো । ডাঃ বিক্ৰমজিত বৰুৱাৰ বন্ধুৰ তালিকাত আছিল একাংশ প্ৰশাসনিক বিষয়া , আৰক্ষী বিষয়া আৰু সাংবাদিক । সকলোৱে অতি উদ্বিগ্নতাৰে বাট চাই ৰৈছে বিক্ৰমৰ সন্ধান ওলোৱালৈ । যোৰহাটৰ উপায়ুক্ত তথা শীৰ্ষ প্ৰশাসনিক বিষয়াসকলে উদ্ধাৰ অভিযানৰ তদাৰক কৰি আছে । শুক্ৰবাৰে ডাঃ বিক্ৰমৰ বাসগৃহত কেন্দ্ৰীয় মন্ত্ৰী সৰ্বানন্দ সোণোৱাল উপস্থিত হৈ পৰিয়ালটিক সমবেদনা জ্ঞাপন কৰে।\nনাওঁখন ডুব যোৱাৰ কেইমুহূৰ্তমান পূৰ্বে পিঠিত এটা বেগ লৈ থকা এজন লোকে আনখন নাঁৱলৈ যাবলৈ পানীত জাপ দিয়া এটা ভিডিঅ'ই বহুতকে উদ্বিগ্ন কৰি ৰাখিছে । একাংশই ধাৰণা কৰা মতে আনখন নাঁৱৰ পৰা দলিয়াই দিয়া এ়ডাল ৰচিত ধৰিবলৈ সাঁতুৰি অহা এই লোকজনেই হৈছে ডাঃ বিক্ৰম । কিন্তু এটা শক্তিশালী শৰীৰৰ অধিকাৰী তথা সাঁতোৰাত পাকৈত চিকিৎসকগৰাকী হঠাৎ ক'ত হেৰাই গ’ল সেই কথাই সকলোকে উদ্বিগ্ন কৰি ৰাখিছে । আনহাতে সেই লোকজনেই ডাঃ বিক্ৰম আছিল নেকি বা চিকিৎসকগৰাকীক শেষ মুহূৰ্তত কেনেদৰে দেখা গৈছিল সেই বিষয়ে যদিহে নাওঁখনত উপস্থিত থকা কোনো লোকে দেখা পাইছিল সেয়া জনাবলৈ ডাঃ বিক্ৰমৰ পৰিয়ালে সকলোলৈকে আহ্বান জনাইছে ।\n" বিক্ৰমৰ বুধবাৰে নিশাৰে পৰা কভিড ডিউটি আছিল । তেওঁ ভালদৰে সাঁতুৰিবও জানে । কিন্তু হঠাৎ কি হৈ গ’ল আমি বুজি পোৱা নাই । বিক্ৰমক ফেৰিখনত শেষ অৱস্থাত যদিহে কোনো লোকে দেখিছিল , তেওঁ কি কৰি আছিল বা ভিডিঅ'ত দেখা লোকজনেই বিক্ৰম হয় নেকি তাৰ যদিহে কোনো প্ৰত্যক্ষদৰ্শী আছে অনুগ্ৰহ কৰি সেই বিষয়ে আমাক তথা প্ৰশাসনক জনাবলৈ অনুৰোধ কৰিছো ।", অতি উদ্বিগ্নতাৰে ডাঃ বিক্ৰমৰ চিকিৎসক পত্নী ডাঃ অৰুণিমাই এনেদৰে কয় ।\nসকলোৰে মনত এতিয়াও আছে কিছু আশা । কাৰণ জীৱনটো হাঁহিৰে উপভোগ কৰি ভাল পোৱা তথা আনকো হাঁহিবলৈ অনুপ্ৰাণিত কৰি অহা ডাঃ বিক্ৰম ব্ৰহ্মপুত্ৰৰ কোবাল সোতত উটি গৈ কোনো নিৰ্জন চাপৰিত আবদ্ধ হৈ আছে নেকি ! এই আশাৰে বৰ্তমান সকলোৱে বাট চাই ৰৈছে । হঠাৎ যেন ডাঃ বিক্ৰমৰ মাতষাৰ শুনা পোৱা যাব , " এই দোষ্টি , যেনেতেনে বাচিলো দেই ...। নতুন অভিজ্ঞতা হ’৸যল । ব্ৰহ্মপুত্ৰৰ মাজৰ নিৰ্জন বালিচৰত কেইদিনমান থাকি চাবি না ..."\nFirst published: September 11, 2021, 07:11 IST\nAssam Boat TragedyDoctorjorhatMissing Person


শিশুটিক মাতৃদুগ্ধ কিয় খুৱাব লাগে? — বিকাশপেডিয়া\nমূল পৃষ্ঠা / স্বাস্থ্য / শিশুৰ স্বাস্থ্য / শিশুটিক মাতৃদুগ্ধ কিয় খুৱাব লাগে?\nশিশুটিক মাতৃদুগ্ধ কিয় খুৱাব লাগে?\nশিশুটিক মাতৃদুগ্ধ কিয় খুৱাব লাগে? সেই বিষয়ে লিখা হৈছে ।\nমাতৃদুগ্ধ হৈছে প্ৰকৃতিৰ এক অমূল্য অৱদান। মাতৃদুগ্ধৰ উপকাৰিতা আৰু প্ৰয়োজনীয়তা সম্বন্ধে বৰ্তমান সমাজব্যৱস্থাত বহুধৰণৰ চিন্তা-চৰ্চা হৈছে। এই সম্বন্ধে মানুহৰ মনত থকা ভুল ধাৰণাসমূহৰো লাহে লাহে অৱসান ঘটা দেখা গৈছে। সমগ্ৰ বিশ্বৰ প্ৰায় ৮০ শতাংশ মহিলাই(শিক্ষিত বা অশিক্ষিত) শিশুক মাতৃদুগ্ধ সেৱন কৰোৱাৰ পোষকতা কৰে।\nবজাৰত প্ৰচলিত বিভিন্ন কোম্পানীৰ দ্বাৰা উৎপাদিত কৃত্ৰিম গাখীৰৰ পয়োভৰৰ মাজতো মাতৃসকলে দুগ্ধপান পদ্ধতি গ্ৰহণ কৰাটো ভৱিষ্যত মানৱ সমাজৰ বাবে এক গুৰুত্বপূৰ্ণ দিশ। অৱশ্যে কিছুসংখ্যক মাতৃয়ে শিশুক স্তনদুগ্ধ খুওৱাৰ ক্ষেত্ৰত কিছুমান সমস্যাৰ সন্মুখীন হ’বলগা হয় আৰু তাৰ ফলস্বৰূপে তেওঁলোকে সাময়িক বা স্থায়ীভাৱে স্তনপান কৰাবলৈ অৱহেলা কৰা দেখা যায়।\nএই সমস্যাবোৰনো কি আৰু সেইবিলাক কেনে ধৰণেৰে সমাধান কৰিব পাৰি- এই কথা গুৰুত্বসহকাৰে আলোচনা কৰা দৰকাৰ।\nস্তনপান হৈছে এটা স্বাভাৱিক স্ততঃসফূৰ্ত পদ্ধতি। নিজৰ শিশুটিক মাতৃদুগ্ধ পান কৰোৱাই সকলো মাতৃয়ে আনন্দ উপভোগ কৰে আৰু এক পৱিত্ৰ কৰ্তব্য জ্ঞান কৰি সূচাৰুৰূপে এই কাম পালন কৰে।\nকোনো ধৰণৰ সমস্যাৰ সন্মুখীন নহয়। অন্যহাতে কিছু সংখ্যক মাতৃয়ে এই ক্ষেত্ৰত কিছু সমস্যাৰ সন্মুখীন হয় যাৰ ফলস্বৰূপে তেওঁলোকে স্তনপান বন্ধ কৰি দিয়ে আৰু অন্যান্য কৃত্ৰিম গাখীৰ শিশুটিক খুৱাবলৈ প্ৰয়াস কৰে।\nদুগ্ধপান সকলো মাতৃৰ ক্ষেত্ৰত নিশ্চিত কৰাবলৈ হ’লে মাতৃগৰাকীক গৰ্ভাৱস্থাৰ পৰাই স্তনপানৰ সম্বন্ধে আগতীয়াকৈ প্ৰস্তুত কৰোৱাটো হ’ব প্ৰথম আৰু প্ৰধান কাম। এই কথা আমি প্ৰত্যেকে মনত ৰখা দৰকাৰ যে স্তনপান সম্বন্ধীয় জ্ঞান মাতৃগৰাকীৰ বাবে পৰম্পৰাগত নহয়, বৰং সময় সাপেক্ষে আহৰণ কৰা জ্ঞান বা অভিজ্ঞতাহে।\nযিহেতু স্তনপান এটা কাৰ্য্য সমাধান কৰি আহিছে। কিন্তু ইয়াৰ দ্বাৰা এই কথা প্ৰতিপন্ন নহয় যে প্ৰত্যেক মাতৃয়ে সূচাৰুৰূপে এই কাম সমাধান কৰিবলৈ সক্ষম হ’ব। আমাৰ চিৰাচৰিত গাঁৱলীয়া সমাজখনত অভিজ্ঞ বয়ষ্ক মাতৃ বা আইতাকে এইক্ষেত্ৰত সদ্যজাত কেঁচুৱাটিক কেনেকৈ গাখীৰ খুৱাব লাগে এই সম্বন্ধে দিহা পৰামৰ্শ দিয়ে। বহু সময়ত গাঁৱে-ভূঞে স্বাস্থকৰ্মী সকলেও মাতৃসকলক এই বিষয়ে পৰামৰ্শ আগবঢ়ায়।\nদুগ্ধপানৰ ক্ষেত্ৰত প্ৰতিগৰাকী মাতৃয়ে কেইটামান দিশলৈ মন দিব লাগিব -\n১)প্ৰসৱ হোৱাৰ এঘন্টাৰ ভিতৰতে কেঁচুৱাটিক গাখীৰ চুপিবলৈ দিব লাগে।\n২)প্ৰথম দুগ্ধকণ(Colostrum) শিশুটিক বাবে অতিকে দৰকাৰী।\n৩)কেঁচুৱাটিক সঘনে গাখীৰ চুপিবলৈ দিয়া প্ৰয়োজন।\n৪)প্ৰথমাৱস্থাত মাতৃদুগ্ধ কম পৰিমাণে নিঃসৰণ হ’লেও সেইখিনিয়ে শিশুটিৰ প্ৰয়োজনীয়তা পূৰণ কৰিব পাৰে।\n৫)কেঁচুৱাটিক স্তনপান কৰোৱাৰ ফলস্বৰূপে মাতৃগৰাকীৰ জৰায়ু সোনকালে সংকুচিত হয়- যাৰ দ্বাৰা মাতৃৰ ৰক্তক্ষৰণ সোনকালে বন্ধ হয়।\n৬)স্তনৰ আকাৰ বা আকৃতিৰ ওপৰত দুগ্ধ উৎপাদন বা স্তনপানৰ সফলতা নিৰ্ভৰ নকৰে।\n৭)কৃত্ৰিম আহাৰ অৰ্থাৎ অন্যান্য গাখীৰ শিশুটিৰ বাবে বিপদজ্জনক।\nগৰ্ভাৱস্থাত ল’বলগীয়া স্তনৰ যতন -\nগৰ্ভৱতী মাতৃৰ স্তন পৰীক্ষা কৰটো প্ৰত্যেক স্ত্ৰীৰোগ বিশেষজ্ঞৰ দৈনন্দিন পৰীক্ষাসমূহৰ অৰ্ন্তভুক্ত অন্যতম কত্তৰ্ব্য। স্তন চেপেটা, ওভোটা(Inverted) বা অপ্ৰয়োজনীয় ভাৱে দীঘল হ’ব পাৰে। স্বাভাৱিক আকৃতিৰ স্তন বাহিৰলৈ ওলোৱা বা উন্নত(Protructile) হ’ব লাগে।\nযিসকল মাতৃৰ স্তন চুটি, কিন্তু পীনোন্নত(Protructile) তেওঁলোকে ভালদৰে স্তনপান কৰাব পাৰে। কিন্তু ভিতৰফালে সোমাই থকা অৰ্থাৎ ওভোতা(Inverted) স্তনৰ ক্ষেত্ৰত সন্তান জন্ম হোৱাৰ পিছৰ অৱস্থাত কিছুমান বিশেষ যত্নৰ প্ৰয়োজন হয়। গৰ্ভৱতী অৱস্থাত Nipple Shield আদি ব্যৱহাৰ কৰা অৰ্থহীন।\nগৰ্ভাৱস্থাৰ দ্বিতীয় তিনিমাহৰ ভিতৰত(Second Trimester) স্তনৰ গ্ৰন্থি বা কোষসমূহত গাখীৰ জমা হ’বলৈ ধৰে।\nএইক্ষেত্ৰত মাতৃসকলে গাখীৰ নহ’ব বুলি ধাৰণা কৰিব নালাগে। বৰং সফল স্তনদুগ্ধ সেৱনৰ বাবে গৰ্ভৱতী মাতৃগৰাকীক মানসিকভাৱে প্ৰস্তুত কৰাবহে লাগে।\nগাখীৰ কিমান সঘনাই খুৱাব -\nশিশুটিয়ে যেতিয়াই বিচাৰে স্তনপান কৰিবলৈ দিব লাগে। বিশেষকৈ জন্মৰ প্ৰথম কেইদিন অনিয়মীয়াকৈ গাখীৰ খাবলৈ দিব লাগে। অৱশ্যে জন্মৰ এদিন বা দুদিনৰ সময়ছোৱাত কেঁচুৱাটোৱে অতি কম সময়ৰ বাবেহে গাখীৰ খাবলৈ বিচাৰে।\nকাৰণ সেই অৱস্থাত বেছিভাগ সময় সি শুইহে থাকে। তিনিদিনৰ পিছৰে পৰা সি সঘনে খাবলৈ বিচৰা হয়। দ্বিতীয় সপ্তাহৰ পৰা বহুসংখ্যক শিশুৰ গাখীৰৰ প্ৰতি আগ্ৰহ আগতকৈ কমি যায় আৰু লাহে লাহে এক নিয়মীয়া সময়ৰ ব্যৱধানতহে সি গাখীৰ খাবলৈ বিচাৰে।\nপ্ৰত্যেক শিশুৱে এটা নিৰ্দিষ্ট সময়ত দ্ৰুতগতিত বঢ়া দেখা যায় আৰু এইখিনি সময়তে সিহঁতে অধিক পৰিমাণে গাখীৰ খাবলৈ বিচাৰে। সাধাৰণতে দেখা যায় যে জন্মৰ পাছৰ তৃতীয় সপ্তাহ, ছয় সপ্তাহ আৰু তিনিমাহ বয়সৰ সময়ছোৱাত এনেধৰণৰ পৰিৱৰ্তন দেখা যায়।\nএইখিনি সময়ত কিছু সংখ্যক মাতৃয়ে ধাৰণা কৰে যে তেওঁলোকৰ গাখীৰ শিশুটিৰ প্ৰয়োজন অনুপাতে পৰ্যাপ্ত হোৱা নাই আৰু সেয়ে শিশুটি ভোকাতুৰ হৈ পৰিছে।\nআৰু সেয়ে তেনে অৱস্থাত কৃত্ৰিম গাখীৰ খুৱাবলৈ অগ্ৰসৰ হয়। কিন্তু মাতৃসকলে এই কথা জানি থোৱা উচিত যে শিশুটিৰ গাখীৰৰ চাহিদা(Demand) বাঢ়ি গ’লেও মাকৰ সঘনাই খাবলৈ দি থাকিলে- সি তাৰ প্ৰয়োজনীয় গাখীৰখিনি খাবলৈ পাব আৰু লাহে লাহে আমনি কৰিবলৈ এৰিব।\nগাখীৰ খুওৱাৰ সময় সীমা -\nস্তনপান কৰোৱাৰ কোনো নিৰ্দিষ্ট সময় সীমা নাই। কাৰ্যক্ষেত্ৰত দেখা যায় যে সঠিকভাৱে স্তনপান কৰালে, এটি স্বাস্থ্যৱান শিশুৱে ৮০-৯০% গাখীৰ প্ৰথম চাৰি-পাঁচমিনিটৰ ভিতৰতে পান কৰি ল’ব পাৰে।\nআৰু অতি কমেও ১৫ মিনিটমানৰ ভিতৰত গাখীৰ খোৱা পৰ্ব সম্পূৰ্ণ কৰে। এইক্ষেত্ৰত নিৰ্দিষ্ট ধৰা-বন্ধা নিয়ম বা সময়সীমা নাই। শিশুটিয়ে সঠিক অৱস্থাত, সঠিক পদ্ধতিৰে যিমান সময়লৈ বিচাৰে গাখীৰ চুপিবলৈ দিব পাৰে।\nশিশুটি ভূমিস্থ হোৱাৰ লগে লগে তাক মাকৰ সংস্পৰ্শলৈ আহিবলৈ দিব লাগে আৰু মাতৃগৰাকীক কেঁচুৱাটিয়ে বিচৰাৰ লগে লগে গাখীৰ চুপিবলৈ দিবলৈ উৎসাহিত কৰিব লাগে।\nকিয়নো প্ৰায়ভাগ শিশুৱে জন্মৰ প্ৰথম ঘন্টাৰ সময়ছোৱাত অধিক সক্ৰিয় হৈ থাকে আৰু সেয়ে স্তনপানৰ সফলতা এই সময়খিনিৰ ওপৰতে অধিক পৰিমাণে নিৰ্ভৰ কৰে।\nসফল স্তনপানৰ বাবে সদায়ে মাতৃ আৰু কেঁচুৱাটিক একেলগে একেখন বিছনাতে বা কাষতে সৰু ঝুলনা বিছনাত ৰাখিব লাগে।\nগাখীৰ খুওৱাৰ সময়ত মাতৃগৰাকীয়ে এই কথালৈ মন দিব লাগে যাতে শিশুটিয়ে এটা স্তনৰ গাখীৰ সম্পূৰ্ণৰূপে খাবলৈ পায়।\nতাৰ পিছতহে প্ৰয়োজন সাপেক্ষে দ্বিতীয় স্তন চুপিবলৈ দিব লাগে। ইয়াৰ দ্বাৰা শিশুটিয়ে তাৰ প্ৰয়োজনখিনি পূৰণ কৰাৰ লগতে দুয়োটা স্তন সমানে সক্ৰিয় হৈ থাকিব পাৰে।\nমাতৃদুগ্ধ পান কৰোৱাৰ আগতে দিয়া আহাৰ:\nএই ধাৰণাটি শিশুটিৰ বাবে অতিকে বিপজ্জনক। ই বিজ্ঞানসন্মতো নহয়। শিশুটিৰ লগতে মাতৃৰো অমঙ্গল ঘটায়। প্ৰিলেকটিয়েল(Prelacteal food)ৰ পৰা হ’ব পৰা সমস্যা সমূহ এনেধৰণৰ-\n১)কেঁচুৱাটিয়ে মাকৰ আহাৰৰ প্ৰতি আগ্ৰহী হৈ নপৰে। কিয়নো ই কৃত্ৰিম আহাৰৰ দ্বাৰা ভোগ পিয়াহ পলুৱায়।\n২)শিশুটি ক’ল’ষ্ট্ৰামৰ(Colostrum) পৰা বঞ্চিত হয়,\n৩)সঘনে ঢিলা পায়খানা হ’ব পাৰে আৰু অন্যান্য বীজাণুৰ দ্বাৰা সহজে আক্ৰান্ত হয়। মাতৃদুগ্ধৰ পৰিৱৰ্তে গৰুৰ গাখীৰ আদি বটলত ভৰাই খুউৱাৰ ফলত শিশুটিৰ ‘নিপল বিভ্ৰান্তি’(Nipple Confussion) হ’ব পাৰে- যাৰ ফলস্বৰূপে সি মাকৰ গাখীৰ চুপিবলৈ এৰি দিয়ে।\nমাতৃগৰাকীৰ ক্ষেত্ৰত স্তনদানৰ আগতে শিশুটিক অন্য আহাৰ খুওৱাৰ যোগেদি উদ্ভৱ হ’ব পৰা সমস্যাৱলী এনেধৰৰ-\nকেঁচুৱাটিয়ে সময়তকৈ দেৰিকৈ মাকৰ গাখীৰ চুপিবলৈ ধৰে। যাৰ ফলত মাতৃদুগ্ধ পৰিমাণ কমি যায়।\nস্তন ওখহি উঠা বা বীজাণুৰ দ্বাৰা আক্ৰান্ত হোৱা আদি সমস্যাৰ উদ্ভৱ হয়।\nমাতৃগৰাকীয়ে দুগ্ধপান কৰাৰ ক্ষেত্ৰত বহু অসুবিধা ভোগ কৰিবলগীয়া হৈ পৰিব পাৰে। যাৰ ফলত দুগ্ধপান প্ৰক্ৰিয়া সম্পূৰ্ণৰূপে বন্ধ হৈ পৰিব পাৰে।\nযাৰ ফলত দুগ্ধপান প্ৰক্ৰিয়া সম্পূৰ্ণৰূপে বন্ধ হৈ পৰিব পাৰে। এই অৱস্থাটোক Lactational failure বুলি কোৱা হয়।\nৰাতিৰ আহাৰ(Night Feeds)-\nদুগ্ধ পানৰ সফলতা বহু পৰিমাণে নিৰ্ভৰ কৰে ৰাতিৰ ভাগত কৰোৱা দুগ্ধ পানৰ ওপৰত। ৰাতিৰ সময়ছোৱাত দুগ্ধপান কৰাই থাকিলে এনেধৰণৰ ফলাফল পোৱা যায়-\n১)গাখীৰৰ উৎপাদন ৰাতিৰ ভাগত বেছিকৈ হয়। কিয়নো গাখীৰ উৎপাদনৰ বাবে প্ৰয়োজনীয় ‘প্ৰোলেক্টিন’(Prolactin) হ’ৰমোন এই সময়ছোৱাত বেছিকৈ নিঃসৰণ হয়।\n২)কৰ্মব্যস্ত মাতৃসকলৰ বাবে এইখিনি সময় অতিকে মূল্যবান। দিনৰ ভাগত কৰ্মক্ষেত্ৰত ব্যস্ত হৈ থকা মাতৃগৰাকীয়ে ৰাতিৰ সময়খিনি সৎব্যৱহাৰ কৰি গাখীৰৰ উৎপাদন অটুট ৰাখিব পাৰে।\n৩)পৰিয়াল সীমিত কৰাৰ ক্ষেত্ৰতো স্তনপানে সহায় কৰে।\nলেখিকা: ডাঃ নীৰুপ্ৰভা চহৰীয়া(স্বাস্থ্য আৰু দীৰ্ঘজীৱন)\nটীথিং: শিশুৰ দাঁত গজাৰ সময়ত হোৱা অসুবিধা\nশিশুৰ প্ৰতি আপোনাৰ কৰণীয় :\nশিশুৰ মনঃসংযোগ :\nমনোযোগহীনতা আৰু অতি সক্ৰিয়তা বিকাৰ :


অসমীয়া লোক-সাহিত্যত ডিব্ৰুগড়ৰ ঐতিহ্য সন্ধান৷৷ টুনুজ্যোতি গগৈ৷৷ – বৌদ্ধিক বিচাৰ\nচ’ৰাঘৰ / ধাৰাবাহিক / ইতিহাস / অসমীয়া লোক-সাহিত্যত ডিব্ৰুগড়ৰ ঐতিহ্য সন্ধান৷৷ টুনুজ্যোতি গগৈ৷৷\nচেপ্তেম্বৰ 22, 2018\tইতিহাস, টুনুজ্যোতি গগৈৰ ৰচনা সম্ভাৰ মন্তব্য কৰক 289 দৰ্শন\nলোকজীৱনৰ লোক-অভিজ্ঞতা আৰু লোক-প্ৰজ্ঞাক ভেটি কৰিয়েই লোক-ভাষাৰ সহায়ত গঢ় লৈ উঠে লোক-সাহিত্যৰ ঐশ্বৰ্যয়ম সম্ভাৰ। সহজ ভাষাত ক’বলৈ গ’লে, সাধাৰণ খাটিখোৱা মানুহৰ সহজ-সৰল মনৰ নিভাঁজ অথচ মধুৰ ভাৱৰাশিৰ মুকলি প্ৰকাশেই হ’ল লোক-সাহিত্য। প্ৰতিজন মানুহৰ মাজতেই জীয়াই থাকে শিল্পবোধ — ধুনীয়া ফুল এপাহ, নীলা আকাশৰ কপহুৱা মেঘ, সৰ্পিল গতিৰে বৈ অহা নিজৰা আদি প্ৰত্যক্ষ কৰি; পাখি ধুনীয়া চৰাইৰ কাকলি, শুকান পাতৰ মৰমৰণি আদি শুনি মানুহ পুলকিত হৈ পৰে। প্ৰকৃতি আৰু বাস্তৱ জীৱনৰ পৰা আহৰণ কৰা বৰ্ণিল অভিজ্ঞতা, বল্গাহীন কল্পনা, শিল্পানুভূতি আৰু বুদ্ধিমত্তাৰ সংমিশ্ৰণেৰে লোক মনে যুগে যুগে লোক সাহিত্যৰ জন্ম দি আহিছে। অন্য অৰ্থত, মূলতঃ অনাখৰী সমাজত চৌদিশৰ চিনাকি পৃথিৱীখনৰ বিভিন্ন ঘটনা-পৰিঘটনাৰ সৈতে নিজৰ আৱেগ-অনুভূতি-উপলব্ধি-অভিজ্ঞতাক ৰসোত্তীৰ্ণভাৱে পৰিৱেশন কৰাৰ প্ৰৱণতাৰ ফলতে বিভিন্ন গীত-মাত, যোজনা-পটন্তৰ, সাধুকথা আদিৰ সৃষ্টি হৈ আহিছে। আধুনিক সভ্যতাৰ বিকাশৰ সময়ছোৱাত এচাম নব্য শিক্ষিতে লোক-জীৱনৰ ইতিহাস আৰু লোক-মনৰ শৈল্পিক প্ৰতিচ্ছবিৰে সমৃদ্ধ লোক-সাহিত্যক অনাদৰ-অৱহেলা কৰিলেও পৰৱৰ্তী সময়ত শিপাসন্ধানী শিক্ষিতসকলে লোক-সাহিত্যৰ ঐশ্বৰ্য, গুৰুত্ব আৰু মহত্ব উপলব্ধি কৰিবলৈ সক্ষম হয়। বৰ্তমান বিদ্যায়তনিক পৰ্যায়তো লোক-সাহিত্যক লৈ উচ্চস্তৰীয় চৰ্চা-গৱেষণা পৰিলক্ষিত হৈছে।\nঅসমীয়া সাহিত্যৰ ভঁৰালত লোক-সাহিত্য ‘মাণিকী মধুৰী জহা হৈ খুন্দ খাই আছে’ বুলি লোক-সংস্কৃতিৰ বিশিষ্ট গৱেষক ড০ লীলা গগৈয়ে কৈ গৈছে। এই লোক-সাহিত্যৰ বুকুতেই সন্ধান কৰিব পাৰি অসমৰ ‘সামাজিক জীৱনৰ বুৰঞ্জী’ও। অসমীয়া বা ইংৰাজী ভাষাত উপলব্ধ বুৰঞ্জীসমূহৰ পাতত সাধাৰণতে অসমৰ শাসকপক্ষৰ কাৰ্যকলাপৰ বিৱৰণহে পোৱা যায়; সামাজিক জীৱনৰ বিষয়ে বিশেষ তথ্য পোৱা নাযায়। ডঃ ডম্বৰুধৰ নাথৰ মতে, ‘বুৰঞ্জীবোৰৰ মূল বিষয় ৰাজ্য, ৰজা আৰু ৰাজনীতি। সেয়ে ৰাজ্য আৰু ৰাজনীতিৰ ব্যতিৰেকে একোজন ৰজাৰ ল’ৰালি কালৰ কথাও বুৰঞ্জী একোখনত উল্লেখ নাথাকে। সেই একেই কাৰণতে সামাজিক, সাংস্কৃতিক বা অৰ্থনৈতিক জীৱনৰ কথাও বুৰঞ্জীবোৰত প্ৰত্যক্ষভাৱে উল্লেখ পোৱা নাযায়।’ (মধ্যযুগৰ অসমৰ বুৰঞ্জীৰ সমল বিচাৰ; প্ৰকাশ, জুন, ২০১৬ চন, পৃঃ ২৫)। এই আপাহতে মধ্যযুগীয় অসমৰ সামাজিক-সাংস্কৃতিক-অৰ্থনৈতিক অৱস্থাৰ বিষয়ে বা সেই সময়ছোৱাৰ সাধাৰণ মানুহসকলৰ আৱেগ-অনুভূতিৰ বিষয়ে জানিবলৈ হ’লে লোক-সাহিত্য অধ্যয়ন নকৰিলেই নহয়। অধ্যয়নৰ বেলিকা কেৱল মনত ৰখা উচিত যে লোক-সাহিত্যৰ এটা প্ৰধান লক্ষণ হৈছে নৈৰ্ব্যক্তিকতা। এই সম্পৰ্কত ডঃ গগৈৰ মত হ’ল– ‘লোক-সাহিত্যৰ মাণিকী-মধুৰী জহাৰে যিকোনো সাহিত্যৰ ভঁৰালেই মেট্মৰা হৈ উঠিব পাৰে; কিন্তু ক’তো লেখক বা ৰচকৰ নামোল্লেখ নাই। সামূহিক জীৱনৰ আৱেগৰ অভিব্যক্তি হিচাপে এইবোৰেই ব্যক্তিজীৱনৰ অনুভূতি স্বীকৃত হয়।’ (অসমীয়া লোক-সাহিত্যৰ ৰূপৰেখা, পৃ-২)\nঅসমীয়া ভাষাৰ জতুৱা ৰূপটোত উপলব্ধ বেছি ভাগ লোক-গীতেই পৌৰাণিক আখ্যান আৰু বুৰঞ্জীমূলক ঘটনা বা ব্যক্তিক কেন্দ্ৰ কৰি ৰচিত হৈছিল। পৌৰাণিক আখ্যানক আধাৰ কৰি ৰচিত গীতবোৰৰ ৰচনাকাল নিৰ্ণয় কৰাটো কঠিন। কিন্তু, বুৰঞ্জীমূলক গীতবোৰ (জয়মতী কুঁৱৰীৰ গীত, নাহৰৰ গীত, হৰদত্ত-বীৰদত্তৰ গীত, মণিৰাম দেৱানৰ গীত আদি)ৰ ৰচনাকাল নিৰ্ণয় কৰিবলৈ বিশেষ কঠিন নহয়। এই বুৰঞ্জীমূলক গীত-মালিতাবোৰত বুৰঞ্জীৰ বাস্তৱতা ৰক্ষিত হৈছে বুলি ডাঠি ক’ব নোৱাৰিলেও এইবোৰৰ পৰা বুৰঞ্জীৰ বহু মূল্যবান সমল আহৰণ কৰিব পাৰি। দৃষ্টান্তস্বৰূপে ‘মণিৰাম দেৱানৰ গীত’ এফাকিলৈ চোৱা যাওক –\nমণিৰামক মাৰিলি ভালকে কৰিলি\nপিয়ালিক মাৰিলি কিয়;\nসেইনো কথা শুনি ৰংপুৰৰ আমোলৰ\nআকাশে উৰি গ’ল জীৱ।\nএই গীতফাকিৰ পৰা অনুমান কৰিব পাৰি যে স্বাধীনতা সংগ্ৰামী বুলি পৰিচিত মণিৰাম দেৱানৰ প্ৰতি সাধাৰণ প্ৰজাৰ বৰ ভাল ভাৱ নাছিল। কাৰণ, প্ৰথমাৱস্থাত মণিৰামে আত্মস্বাৰ্থ ৰক্ষাৰ বাবে বা নিজে ৰজা হোৱাৰ আকাংক্ষাৰে মান খেদিবলৈ অহা ব্ৰিটিছক অসমত গজগজীয়াকৈ বহিবলৈ উপায়-দিহা দিয়াই নহয়, অসমৰ স্বাধীনতাৰ বেলি চিৰদিনলৈ অস্তগামী হোৱাটো অৰিহণা যোগাইছিল। সেয়ে সাধাৰণ প্ৰজাই মণিৰামৰ পৰিৱৰ্তে পিয়ালি বা পিয়লি ফুকনকহে প্ৰকৃত স্বাধীনতা সংগ্ৰামী বুলি ভাবিছিল।\nসি যি নহওক, প্ৰাচ্যতত্ত্ববিদ ডঃ মহেশ্বৰ নেওগে কৈছিল যে অসমীয়া লোক-সাহিত্যৰ অন্তৰ্গত বিহুনাম আৰু বনঘোষাবোৰতো অসমৰ সমাজ জীৱনৰ বহু প্ৰকাশ্য আৰু গোপন অধ্যায়েই লুকাই আছে। এই প্ৰকাশ্য বা গোপন অধ্যায়বোৰনো কি, সেয়া বিস্তৃত গৱেষণা-আলোচনাৰ বিষয়। আগ্ৰহী বিদ্বানসকলে বিহুনাম আৰু বনঘোষাবোৰত সমাজ জীৱনৰ প্ৰাণৰ স্পন্দন কেনেদৰে প্ৰকাশ পাইছে বা ইবোৰত অতীত হৈ পৰা সময়ছোৱাৰ সামাজিক-সাংস্কৃতিক-অৰ্থনৈতিক প্ৰতিচ্ছবি কেনেদৰে ফুটি উঠিছে; সেই বিষয়ে নিশ্চয় চিন্তা-চৰ্চা কৰিব। আমি কেৱল বিহুনাম আৰু বনঘোষাবোৰত অসমৰ প্ৰথমখন আধুনিক চহৰ ডিব্ৰুগড়ে কেনেদৰে গুৰুত্ব লাভ কৰিছিল সেই বিষয়েহে আলোচনা কৰিব বিচাৰিছো।\nএইখিনিতে বিহুনাম আৰু বনঘোষাৰ মাজত থকা ক্ষীণ পাৰ্থক্যৰ বিষয়ে কৈ লোৱাটো যুগুত হ’ব। সাধাৰণ অৰ্থত জাতীয় উৎসৱ বিহুৰ সৈতে সম্পৰ্কিত নামবোৰেই বিহুনাম। বিহুৰ বতৰত চহা ডেকা-গাভৰুৱে যৌনগন্ধী গীত গাই মনৰ ভাৱ বিনিময় কৰিছিল। তেওঁলোকে বিশ্বাস কৰিছিল যে বসন্তকালত যৌনাসক্তিপূৰ্ণ গান গাই নাচ-বাগ কৰিলে পৃথিৱী পৰ্যাপ্ত শস্য উৎপাদন কৰিব পাৰকৈ যৌৱনমতী হয়। অৱশ্যে, গৃহস্থৰ চোতালত সমবেত হৈ গোৱা বিহুনামবোৰ যৌনগন্ধী নাছিল। এই বিহুনামবোৰত ডেকাসকলে বিহুৰ প্ৰতি অনুভৱ কৰা আকুল আগ্ৰহ, প্ৰকৃতিৰ বিভিন্ন অনুষংগ আদিহে ফুটি উঠিছিল। ইপিনে, বনঘোষা হ’ল হাবি-বননি-চাপৰি-ইকৰাণিৰ মাজত বা নৈৰ পানীঘাটত ডেকা-গাভৰুৱে জ্যেষ্ঠসকলে নুশুনাকৈ মুক্তমনে গোৱা উৎকট যৌনগন্ধী গীত। ড০ লীলা গগৈৰ মতে, যৌৱনৰ জোঁৱাৰত উটি অহা বনৰীয়া ভাৱ-ভাষাৰ গীতবোৰেই বন-ঘোষা। ‘বন-ঘোষাবোৰ বনৰীয়া নাম বা গৰখীয়াৰ নাম বুলিয়েই সাধাৰণতে জনাজাত। বনঘোষাৰ সংজ্ঞাটো নতুন; গীতবোৰ বহুত পুৰণি।’ (পূৰ্ব উল্লেখিত গ্ৰন্থ, পৃ- ১৩৪)।\nলক্ষণীয় যে মধ্যযুগৰ অসমত সংঘটিত বিখ্যাত ৰণবোৰৰ উল্লেখ বিহুনাম-বনঘোষাবোৰত তেনেকৈ পোৱা নাযায়। এনেকি, বহু চৰ্চিত শৰাইঘাটৰ ৰণক লৈ ৰচিত বিহুনাম-বনঘোষাও আমাৰ দৃষ্টিগোচৰ হোৱা নাই এথোন। ইয়াৰ সম্ভাব্য কাৰণ এনেকুৱা হ’ব পাৰে— বিহুনাম বা বনঘোষাবোৰ উজনি অসমৰ, বিশেষকৈ অবিভক্ত শিৱসাগৰ জিলাৰ চহা ডেকা-গাভৰুৱে ৰচনা কৰিছিল; সেই সময়ত যোগাযোগৰ সুচল ব্যৱস্থা নথকাৰ বাবে নামনি অসমত অৱস্থিত শৰাইঘাট উজনিৰ পৰা বহু দূৰৈৰ ঠাইৰূপে পৰিগণিত হৈছিল, সেয়ে শৰাইঘাটৰ ৰণৰ খবৰে ৰণত ভাগ নোলোৱা উজনিৰ ডেকা (লগতে গাভৰু)ক স্পৰ্শ কৰিব পৰা নাছিল। হয়তো শৰাইঘাট ৰণক লৈ বিহুনাম-বনঘোষা ৰচিত হ’লেও সেইবোৰ কালৰ সোঁতত হেৰাই গ’ল। কিন্তু, বিহুনাম বা বনঘোষাত অন্য ৰণবোৰৰ বিষয়ে বিশেষ উল্লেখ নাথাকিলেও ডিবৰু আৰু শদিয়াৰ ৰণৰ সঘন উল্লেখ (এই ঠাই দুখন শিৱসাগৰ জিলাৰ পৰা ওচৰ হোৱা বাবেই?) পোৱা যায়–\nডিবৰুৰ ৰণখন শদিয়াত লাগিলে\nমিৰিয়নী কান্দিলে ডালত।\nতোমাৰে সন্তাপত থাকিব নোৱাৰো\nমৰিমগৈ শদিয়াৰ ৰণত।\nনক’লেও হয় যে ১২২৮ চনত চাওলুং ছ্যু-কা-ফাই প্ৰতিষ্ঠা কৰা আহোম ৰাজ্যৰ উত্তৰ-পূব সীমান্তৰ ডিবৰু-শদিয়া অঞ্চলত স্বাধীনমনা মৰাণ, মটক, খামতি, চিংফৌ, চুতীয়া আদি জনগোষ্ঠীবোৰে বসবাস কৰিছিল। এই স্বাধীনমনা জনগোষ্ঠীবোৰৰ সৈতে আহোম সেনাই অনবৰত ৰণ-বিগ্ৰহত লিপ্ত হৈ থাকিবলগীয়া হৈছিল আৰু তেনে কোনো এখন ৰণত কোনো এজন ব্যৰ্থ প্ৰেমিকে ভাগ লোৱাৰ কথা ভাবিছিল। আহোমসকলৰ সুদীৰ্ঘ ছশ বছৰীয়া শাসনকালত বৰ্তমানৰ ডিব্ৰুগড় চহৰখন ডিবৰু, ডিব্ৰুমুখ আদি নামেৰে পৰিচিত আছিল। দেওধাই অসম বুৰঞ্জীৰ লগতে অন্যান্য পুৰণি বুৰঞ্জীসমূহত উল্লেখ থকা মতে, ১৫২৩ চন (বহুতৰ মতে ১৫২২ চন)ত আহোম আৰু চুতীয়াৰ মাজত হোৱা সংঘৰ্ষৰ সময়ত আহোম সেনাই চুতীয়া সেনাক বাধা দিবৰ বাবে ডিব্ৰু নদীৰ মুখত এটা গড় মৰাইছিল আৰু সেই গড়টো ডিব্ৰুমুখৰ গড় বুলি জনাজাত আছিল। ১৭৬৯ চনত মৰাণ সেনাপতি নেওগ ফুকনেও ডিবৰু নদীৰ পাৰত আন এটা গড় বন্ধাইছিল বুলি বুৰঞ্জীত পোৱা যায়।\nঐতিহাসিক মোৱামৰীয়া গণ বিদ্ৰোহৰ পাছত ডিব্ৰুমুখ বেংমৰা ৰাজ্যৰ অন্তৰ্ভুক্ত হৈছিল। বেংমৰা ৰাজ্য স্থাপন কৰিছিল মোৱামৰীয়া বিদ্ৰোহৰ অন্যতন নায়ক সৰ্বানন্দ সিংহই। এই ৰাজ্যৰ সীমা ডিব্ৰুমুখৰ পৰা শদিয়ালৈকে বিস্তৃত আছিল। ৰাজ্যৰ ৰাজধানী আছিল বেংমৰা (বৰ্তমান তিনিচুকীয়া)ত। সৰ্বানন্দই ১৭৮৮ চনৰ পৰা মুত্যু পৰ্যন্ত অৰ্থাৎ ১৮০৫ চনৰ ২৪ মে’লৈ বেংমৰা ৰাজ্য শাসন কৰিছিল। সেই বছৰতে আহোম ডাঙৰীয়া পূৰ্ণানন্দ বুঢ়াগোহাঁয়ে বেংমৰা ৰাজ্য আক্ৰমণ কৰাত আহোম সেনা বাহিনীৰ হাতত মটক সেনা বাহিনী পৰাজিত হৈছিল। যুদ্ধৰ পাছত দুয়োপক্ষৰ মাজত চুক্তি স্বাক্ষৰিত হয়। চুক্তি অনুসৰি, বেংমৰা ৰাজ্যক আহোম ৰাজতন্ত্ৰৰ অধীনৰ এক স্বায়ত্ব শাসিত ৰাজ্য হিচাপে স্বীকৃতি দিয়াৰ লগতে সৰ্বানন্দৰ বৰপুত্ৰ মতিবৰক ৰাজ্যৰ শাসনভাৰ অৰ্পণ কৰে। মতিবৰ মটকসকলৰ বাবে ৰজা হ’লেও আহোম ৰজাৰ বাবে তেওঁ বৰ সেনাপতি হিচাবেহে পৰিগণিত হয়। বৰ সেনাপতি মতিবৰে ১৮৩৯ চনলৈকে বেংমৰা ৰাজ্য শাসন কৰিছিল।\nআহোম ৰাজতন্ত্ৰৰ অন্তৰ্কন্দলৰ সুযোগ লৈ মান সেনাই ১৮১৭ চনৰ পৰা ১৮২২ চনৰ ভিতৰত তিনিবাৰকৈ আহোম ৰাজ্য আক্ৰমণ কৰিছিল। মানৰ আক্ৰমণ আৰু অকথ্য অত্যাচাৰত আহোম ৰাজ্যৰ প্ৰজাৰ অৱস্থা তথৈবচ হৈ পৰিছিল। আহোম ৰজাৰ অনুৰোধ মৰ্মে মান সেনাৰ বিৰুদ্ধে যুদ্ধ কৰিবলৈ ব্ৰিটিছ সেনা বাহিনীয়ে ১৮২৪ চনত অসমত প্ৰৱেশ কৰে। অত্যাধুনিক অস্ত্ৰ-শস্ত্ৰৰে সতে ব্ৰিটিছ সেনাই মান সেনাক অনায়াসে অসমৰ পৰা খেদি পঠিওৱাৰ পাছত নিয়ম মতে তেওঁলোকে অসম এৰি গুচি যাব লাগিছিল। কিন্তু, অসমৰ বুকুত পৰ্যাপ্ত প্ৰাকৃতিক সম্পদ দেখি তেওঁলোকে অসম এৰি যোৱাৰ কথা নাভাবিলে; অসমত ঔপনিৱেশিক শাসন প্ৰৱৰ্তন কৰিবলৈহে উদ্যোগ ল’লে।\n১৮২৬ চনৰ ২৮ ফেব্ৰুৱাৰীত আহোম ৰজাক অন্ধকাৰত ৰাখি মান আৰু ব্ৰিটিছৰ মাজত ইয়াণ্ডাবু সন্ধি স্বাক্ষৰ হোৱাৰ লগে লগে আহোম ৰাজতন্ত্ৰৰ পতন ঘটে। সেই বছৰতে বৰ সেনাপতি মতিবৰৰ সৈতে বেংমৰা ৰাজ্য শাসন সন্দৰ্ভত ব্ৰিটিছ প্ৰতিনিধি ডেভিড স্কটৰ এক ঐতিহাসিক চুক্তি সম্পন্ন হয়। খামতিৰ শদিয়াখোৱা চাউচেলন গোহাঁইৰ সৈতেও শদিয়াৰ শাসন সন্দৰ্ভত স্কটে এক চুক্তি সম্পন্ন কৰে। ইপিনে, হত আহোম ৰাজ্য উদ্ধাৰৰ বাবে গোমধৰ কোঁৱৰ, পিয়লি ফুকন আদিয়ে ব্ৰিটিছৰ বিৰুদ্ধে বিদ্ৰোহ আৰম্ভ কৰাত ১৮৩৩ চনত ব্ৰিটিছ প্ৰশাসনে পুৰন্দৰ সিংহক ৰজা পাতিবছৰি পঞ্চাশ লাখ টকা কৰৰ বিনিময়ত শদিয়া আৰু বেংমৰা ৰাজ্যৰ বাদে উজনি অসম শাসন কৰিবলৈ দিয়ে। কিন্তু, ১৮৩৮ চনত ব্ৰিটিছে ইষ্ট ইণ্ডিয়া কোম্পানীৰ প্ৰসাৰৰ স্বাৰ্থতে চুক্তি অনুসৰি কৰ দিব নোৱৰাৰ অজুহাত দেখুৱাই পুৰন্দৰ সিংহৰ পৰা আহোম ৰাজ্য কাঢ়ি লয়। তাৰ পাছতেই ব্ৰিটিছে প্ৰশাসনৰ সুবিধাৰ্থে উজনি অসমক দুখন জিলা (ব্ৰহ্মপুত্ৰৰ উত্তৰ পাৰক লখিমপুৰ জিলা আৰু দক্ষিণ পাৰক শিৱসাগৰ জিলা হিচাপে)ত ভাগ কৰে। পৰৱৰ্তী সময়ত দক্ষিণ পাৰৰ ডিব্ৰুমুখক মহকুমা হিচাবে লখিমপুৰ জিলাত অৰ্ন্তভুক্ত কৰা হৈছিল। উল্লেখ্য যে বেংমৰা ৰাজ্য শাসনৰ দায়িত্ব তেতিয়াও বৰ সেনাপতি মতিবৰকে দি থকা হৈছিল।\n১৮৩৯ চনৰ দুই জানুৱাৰীত মতিবৰৰ মৃত্যুৰ পাছত ব্ৰিটিছে তেওঁৰ ভ্ৰাতৃ ভগীৰথক বেংমৰা ৰাজ্যৰ শাসনৰ ভাৰ দিয়ে। সেই বছৰৰে ১২ নৱেম্বৰত ইষ্ট ইণ্ডিয়া কোম্পানীৰ কেপ্তেইন হেমিলটন ডেটচ্ শক্তিশালী ফৌজসহ ভগীৰথৰ কাষলৈ আহে আৰু তেওঁৰ ওপৰত ৰাজ্য শাসনৰ কেতবোৰ নতুন চৰ্ত আৰোপ কৰে। সেই চৰ্তবোৰ মানি ল’লে ভগীৰথৰ ৰজা হিচাবে কোনো স্বাধীনতা নাথাকে বাবে তেওঁ চৰ্তবোৰ মানি লোৱা নহ’ব বুলি জনোৱাত কেপ্তেইন ডেটচে বেংমৰা ৰাজ্যখন কোম্পানীৰ অধীনলৈ নিয়া হ’ল বুলি ঘোষণা কৰিলে। সেই ঘোষণা অনুসৰি ১৮৩৯ চনৰ ২৪ ডিচেম্বৰৰপৰা বেংমৰা ৰাজ্যখনো ব্ৰিটিছৰ অধীন হৈ পৰিল। উল্লেখ্য যে কোনো কোনো ঐতিহাসিকে ১৮৪১ চনৰ ২৯ ডিচেম্বৰত বৰ সেনাপতি মতিবৰ আৰু ব্ৰিটিছৰ মাজত হোৱা তিনিচুকীয়া ৰঙাগড়া সন্ধি অনুসৰি ডিব্ৰুমুখ অঞ্চল ব্ৰিটিছৰ অধীনলৈ যায় বুলি উল্লেখ কৰিছে। কিন্তু, ১৮৩৯ চনত মৃত্যু হোৱা মতিবৰৰ সৈতে ব্ৰিটিছৰ সন্ধি কেনেদৰে হ’ল বা ১৮৩৯ চনত ডিব্ৰুমুখ দখল কৰাৰ পাছত পুনৰ ডিব্ৰুমুখ দখল কৰাৰ প্ৰয়োজনীয়তা ক’ত – সেই বিভ্ৰান্তিমূলক প্ৰশ্নবোৰৰ কোনো গ্ৰহণযোগ্য উত্তৰ তেওঁলোকে দিয়া নাই।\nব্ৰিটিছসকলে চলে-বলে-কৌশলে আহোম ৰাজ্য আৰু বেংমৰা ৰাজ্য হস্তগত কৰাৰ আগৰ পৰাই উজনি অসমৰ প্ৰাকৃতিক সম্পদ লুণ্ঠনেৰে আন্তৰ্জাতিক বাণিজ্য প্ৰসাৰ কৰিবলৈ আৰু প্ৰশাসনীয় কাম-কাজ সুচাৰুৰূপে চলাবলৈ এডাখৰ সুচল ঠাইৰ সন্ধান কৰিছিল। সেই মৰ্মেই তেওঁলোকে জল আৰু স্থল পৰিবহনৰ বাবে উপযোগী ব্ৰহ্মপুত্ৰ নদীৰ গাতে লাগি থকা ডিব্ৰুমুখত এখন আধুনিক চহৰ পতাৰ সিদ্ধান্ত লৈছিল। ডিব্ৰুমুখৰ জলবায়ু তেওঁলোকৰ স্বাস্থ্যৰ বাবেও উপযোগী আছিল। উজনি অসমৰ শাসনভাৰ সম্পূৰ্ণৰূপে নিজৰ অধীনলৈ নিয়াৰ পাছতে অৰ্থাৎ ১৮৪০ চনত ব্ৰিটিছসকলে আহোমসকলৰ দৰেই স্থানীয় স্বাধীনমনা জনগোষ্ঠীসমূহৰ সম্ভাব্য আক্ৰমণৰ পৰা ৰক্ষাপাবলৈ ডিব্ৰুমুখৰ পৰা ছয় কিঃ মিঃ আঁতৰত, ডিব্ৰু¸ নদীৰ দক্ষিণপাৰত এটা গড় (ফ’ৰ্ট) বন্ধাইছিল। সেই গড়ৰ নাম অনুসৰিয়েই পূৰ্বৰ ডিবৰু বা ডিব্ৰুমুখ নামৰ ভূমিখণ্ড ডিব্ৰুগড় হিচাবে খ্যাত হৈ পৰে।\nব্ৰিটিছ প্ৰশাসনে নিৰাপত্তাজনিত কাৰণত গড় বন্ধোৱাৰ সমান্তৰালভাৱে ডিব্ৰুমুখ বা ডিব্ৰুগড়ত সমগ্ৰ উত্তৰ-পূৰ্বাঞ্চলৰ ভিতৰত প্ৰথমখন আধুনিক চহৰৰ পাতনি মেলিলে। প্ৰশাসনে ১৮৪০ চনত ডিব্ৰুগড়ক লখিমপুৰ জিলাৰ সদৰ ৰূপে ঘোষণা কৰাৰ লগতে প্ৰশাসনৰ বিৰুদ্ধে বিদ্ৰোহত লিপ্তসকলক বিচাৰ কৰিবলৈ খেৰ-বাঁহেৰে এখন বিচাৰালয় আৰু তেওঁলোকক বন্দী কৰি থ’বলৈ এখন পকী কাৰাগাৰ নিৰ্মাণ কৰে। এই কাৰাগাৰখনেই অসমৰ প্ৰথম পকী কাৰাগাৰ আছিল। সেই বছৰতে ঔপনিৱেশিক স্বাৰ্থৰ প্ৰতি লক্ষ্য ৰাখি ডিব্ৰুগড়ত প্ৰথমখন ইংৰাজী মাধ্যমৰ বিদ্যালয় স্থাপন কৰা হয়। ১৮৪২ চনত ব্ৰিটিছসকলে বৰ্তমানৰ ডিব্ৰুগড়, তিনিচুকীয়া (শদিয়া), লখিমপুৰ আৰু ধেমাজিক লৈ এখন বৃহৎ প্ৰশাসনিক জিলা গঠন কৰাৰ লগতে পূৰ্বৰ ঘোষণা অনুসৰি সদৰ কাৰ্যালয় লখিমপুৰৰ পৰা ডিব্ৰুগড়লৈ স্থানান্তৰ কৰে। এই জিলা সদৰলৈ বাণিজ্য প্ৰসাৰৰ লক্ষ্যৰে ইংলেণ্ডৰ পৰা ভালেমান ব্ৰিটিছ বিষয়াৰ আগমন ঘটিছিল। ধৰ্ম প্ৰচাৰৰ বাবে খ্ৰীষ্টান মিছনেৰীসকলো আহিল। এনেদৰেই ডিব্ৰুগড় চহৰখন ঔপনিৱেশিক যুগত উজনি অসমৰ প্ৰশাসনিক, শৈক্ষিক, ব্যৱসায়িক, সাংস্কৃতিক, ৰাজনৈতিক আদি সকলো দিশতে বাটকটীয়া হৈ পৰে।\nসি যি নহওক, ৰাজতন্ত্ৰ পতনৰ পাছতে ব্ৰিটিছসকলে অসমত নতুন ধৰণৰ শাসন পদ্ধতি প্ৰৱৰ্তন কৰিল। গা কৰি উঠিল যন্ত্ৰ সভ্যতা। এই যন্ত্ৰ সভ্যতাৰ প্ৰভাৱ স্থানীয় জনজাতীয়-জনগোষ্ঠীয় লোকসকলৰ ওপৰতো ধীৰে ধীৰে পৰিবলৈ ধৰিলে। স্থানীয় লোকসকলৰ সাজ-পোচাক, জীৱন নিৰ্বাহ পদ্ধতি আদিতো পৰিৱৰ্তনৰ বোল লাগিল। মধ্যযুুগীয় সাজ-পোচাক (‘গোমচেঙৰ চোলা’, ‘গুণা কটা পাগুৰি’, ‘শেল দিয়া চুৰিয়া’, ‘বুকু চোলা’), অলংকাৰ-পাতি (কাণত জিলিকা নৰা-জাংফাই), কেঁকোৰা দোলা আদিৰ ব্যৱহাৰ কমি আহিল। আগৰ ডেকাই প্ৰেমিকাক কৈছিল– ‘পেৰাৰে সিংখাপ দি যাম উলিয়াই, বেহাই যাম প্ৰেমৰে বেহা।’ গাভৰুৱে ‘জালিকটা ৰিহাখন’ গাত মেৰিয়াই, সৰু দৈয়া জাপি পিন্ধি বিয়া-সবাহ খাবলৈ গৈছিল। প্ৰেমিকাৰ খোপাত গুঁজিবলৈ প্ৰেমিকে পাহাৰ বগাই বগাই ছিঙি আনিছিল কপৌফুল। কিন্তু, ঔপনিৱেশিক যুগত অভিজাত পৰিয়ালৰ সদস্যই ব্যৱহাৰ কৰা আৰ্চী (আৰ্চীৰ কেনুৱা, গণে ঐ লাহৰী, আৰ্চীৰ কেনুৱা গণ), মলমলাই গোন্ধাই থকা গোন্ধতেল, ৰেচমৰ ৰুমাল, ‘চিমলাই চুৰিয়া’, মেলিব-জপাব পৰা ছাতি আদিৰ প্ৰতি জাৰণি-বননিৰ মাজত বনঘোষা গাই ফুৰা গাঁৱৰ ডেকা-গাভৰুও আকৰ্ষিত নোহোৱাকৈ নাথাকিল।\nআগতে কেঁচ বচা ৰিহা পিন্ধা গাভৰুৰ ৰঙা চোলা বা জাকিট চোলা পিন্ধিবলৈ মন গ’ল। কঁঠালৰ খৰম পিন্ধা ডেকাজনৰো চটিজোতা পিন্ধিবলৈ বৰকৈ হাউচ হ’ল। আগতে ৰাতি বিহু মাৰিবলৈ বা হুঁচৰি গাবলৈ ডেকা-গাভৰুৱে জোঁৰ-ভমক জ্বলাই গ’লেও নতুনকৈ হাৰিকেন লেম্প্ লগা হ’ল। গাভৰুৱে ৰুমালৰ মাজত বা থুৰিয়া তামোলত চফ দিবলৈও শিকিলে। ‘গা চায়ে চোলা, মূৰ চাই সেওঁতা, কাণত বাখৰ লগা কেৰু’, ‘ছাতিৰে পানীৰে, চেলেং তিতি গ’ল, দুৱাৰ মেলি দিয়া, সোমাওঁ’ আদি বিহুনামবোৰে যেন নতুন যুগৰ অসমীয়া নাৰী-পুৰুষৰ সাজ-পোচাক বা জীৱনশৈলীৰ এখন ছবি দাঙি ধৰে।\nসেই নতুন বিলাসী সামগ্ৰীসমূহ ক’ত পোৱা গৈছিল? তাৰ উত্তৰ বিহুনাম-বনঘোষাৰ মাজতেই পাওঁ –\nআমি যে যাওঁগৈ ডিবৰু জিলালৈ\nআনি দিম বজাৰৰ সূতা;\nতুমি বৈয়ে ল’বাঁ ৰিহাকৈ মেখেলা,\nমোকে বৈয়ে দিবা চোলা।\nডিবৰু জিলাতে আছে জাকিট চোলা\nসেইটোৱে শুৱাব তোক।\nডিবৰু শুৱনি দীঘলী বজাৰ এ\nশিৱসাগৰ শুৱনী দ’ল।\nডেকাই ডিবৰুৰ পৰা ঘূৰি আহিয়েই গাব পৰা হ’ল– ‘ক’লা চোলা কুৰুতা, গুদাম মাৰো পাঁচোটা’ বা ‘ডিব্ৰুগড়তে কিনো নাইকিয়া, আছে মুগা-বোৱা ৰাঁচ’। সন্দেহ নাই, সেই সময়ত বিহুনাম-বনঘোষাৰ মূল উৎপত্তিস্থলী শিৱসাগৰৰ পৰা ডিব্ৰুগড় দূৰণিৰ চহৰ আছিল। ডিব্ৰুগড়ত বসবাস কৰা ব্ৰিটিছ চাহাব, বঙালী বা অসমীয়া আমোলাৰ আদব-কায়দাই শিৱসাগৰ আৰু লখিমপুৰ জিলাৰ সাধাৰণ গ্ৰাম্যবাসীক চমক খুৱাইছিল। অৱধাৰিতভাৱেই বিহুনাম-বনঘোষা গোৱা দলে পশ্চিমীয়া জীৱনশৈলী নিজে দেখি বা আনৰ মুখেৰে শুনি তাৰে দুই এটা উপমা প্ৰয়োগেৰে বিহুনাম-বনঘোষা ৰচিছিল। তেতিয়াৰ পৰাই বিহুনাম-বনঘোষাত কোম্পানী, চাহাব, টাইম, বঙলা, বাগিচা আদি শব্দৰ পয়োভৰ ঘটিল।\nডিব্ৰুগড় নতুন পণ্যৰ হাট-বজাৰেৰে ভৰা ঠাই বুলি লোক সাহিত্যই দিয়া তথ্য অশুদ্ধ হ’বই নোৱাৰে। দীঘলী বজাৰত নিঃসন্দেহে বঙালী-মাৰোৱাৰী (কেঞা) সম্প্ৰদায়ৰ ব্যৱসায়ীয়েই হৰেক ৰকমৰ বিদেশী বয়-বস্তু বেহাইছিল। অৱশ্যে, পৰৱৰ্তী সময়ত শিৱসাগৰ, যোৰহাট আদি ঠাইতো কেঞা মহাজনৰ গোলা বহিছিল আৰু সেই গোলাসমূহতো বিদেশী বস্তু উভৈনদী হৈ পৰিছিল। ১৮৫৪ চনৰ মিলছৰ প্ৰতিবেদনত কেঞা আৰু বঙালীৰ গোলাৰ বিষয়ে উল্লেখ পোৱা যায়। উল্লেখ্য যে ১৮৬৩ চনত কৃষ্ণনাথ সাধুচৰণ পালে ডিব্ৰুগড়ত প্ৰথমখন বৃহৎ গেলামালৰ দোকান প্ৰতিষ্ঠা কৰিছিল আৰু সেই দোকানখনেই ডিব্ৰুগড়ৰ সৰ্বপ্ৰথম আয়কৰ ভৰা প্ৰতিষ্ঠান আছিল। সেই সময়ত অসমলৈ অহা বঙালী আৰু মাৰোৱাৰীসকল স্থানীয় লোকসকলতকৈ শিক্ষা-দীক্ষা আৰু বেহা-বেপাৰত আগৰণুৱা আছিল বাবে ‘বঙালীৰ মাথা, মাৰোৱাৰীৰ খাটা’ বুলি অসমীয়া ভাষাত এক প্ৰবচনেই সৃষ্টি হৈছিল।\n১৮২৩ চনত ৰৰ্বাট ব্ৰুচে শদিয়া অঞ্চলত বনৰীয়া চাহ আৱিষ্কাৰ কৰাৰ কেই বছৰ মানৰ পাছত অৰ্থাৎ ১৮৩৪ চনত ব্ৰিটিছসকলে ডিব্ৰুগড়ৰ ওচৰতে অৱস্থিত চাবুৱাত এখন চাহ বাগিচা স্থাপন কৰিছিল। তেওঁলোকে অসমত চাহ খেতিৰ প্ৰচুৰ সম্ভাৱনালৈ লক্ষ্য ৰাখি ১৮৩৯ চনত আসাম টি কোম্পানী গঠন কৰে আৰু কম সময়ৰ ভিতৰতে উজনি অসমৰ শ শ বিঘা সাৰুৱা মাটিত ইখনৰ পাছত সিখন চাহ বাগিচা খোলে। বিভিন্ন আৰ্থ-সামাজিক কাৰণত স্থানীয় লোকসকলে বাগিচাত শ্ৰমিকৰ কাম কৰিবলৈ আগ্ৰহ প্ৰকাশ নকৰাত কোম্পানীয়ে উৰিষ্যা,পশ্চিমবংগ, বিহাৰ আদি ঠাইৰ পৰা হেজাৰ হেজাৰ শ্ৰমিকক বিভিন্ন প্ৰলোভনেৰে অসমলৈ আনে আৰু তেওঁলোকৰ হাড়ভঙা পৰিশ্ৰমৰ অন্তত বাগিচাবোৰ জীপাল হৈ উঠে। উজনি অসম চাহ বাগিচাৰে ভৰি পৰাৰ লগে লগে অলপ-অচৰপ ইংৰাজী পঢ়িবলৈ-লিখিবলৈ শিকা দুই এজন স্থানীয় ডেকাই বাগিচাৰ কেৰাণী-মহৰী হিচাপে নতুন জীৱনৰ পাতনি মেলিেল। কোনোৱে চৰকাৰী চাকৰিতো যোগদান কৰিলে। ডেকাৰ সেই নতুন জীৱনক যেন প্ৰেমিকাই সহজভাৱে ল’ব পৰা নাছিল। তেওঁ প্ৰেমিকৰ পূৰ্বৰ স্বচ্ছন্দ জীৱনলৈ বাধ্যবাধকতা আহি পৰিল বুলি অনুভৱ কৰি গাইছিল –\nশোৱা পাটী এৰি দুটি চকু মোহাৰি\nখালা কি নেখালা ভাত,\nচৰকাৰী কামলৈ ঢাপলি মেলিলা\nলগাই থৈ নগ’লা মাত।\nকোনো কোনো ডেকাই সৰহকৈ দুটকা ঘটাৰ আশাত বেহা-বেপাৰত ধৰিছিল। বেপাৰত টলৌ-টলৌকৈ ঘূৰি ফুৰা ডেকাজনৰ সংগ আগৰ দৰে নোপোৱাৰ বাবে প্ৰেমিকাই তেওঁক আগৰ জীৱনলৈ উভতি আহিবলৈ অনুৰোধ নজনোৱাকৈ নাথাকিল–\nইয়ে বোলে বেপাৰী সিয়ে বোলে বেপাৰী\nনেলাগে বেপাৰৰ ধন\nঘৰতে থাকিবা ৰামায়ণ পঢ়িবা\nশুনি থাকিবৰে মন।\nডেকা-গাভৰুৰ তেনে হা-হুমুনিয়াহ বেছি দিনলৈ শুনা নগ’ল। ‘কোম্পানীৰ চাকৰি নালাগে লাহৰী, নালাগে তলপৰ ধন’ বুলি গোৱা ডেকাজনেও কোম্পানীৰ চাকৰি এটাৰ বাবে হাবিয়াস কৰা হ’ল। তেওঁলোকে কোম্পানী বা চৰকাৰী চাকৰিয়েহে জীৱনলৈ সুখ-সমৃদ্ধি কঢ়িয়াই আনে বুলি ভাবিবলৈ ল’লে। ডেকা-গাভৰুৰ ভাৱ-চিন্তাৰ পৰিৱৰ্তনৰ স্বাক্ষৰ বিহুনাম-বনঘোষাত সুন্দৰকৈ ফুটি উঠিছে –\nকেৰেণী নহ’লো মহৰী নহ’লো\nতোমাক কেনে কৰি পাম?\nচৰকাৰী বা কোম্পানীৰ চাকৰি কৰিবলৈ লোৱাজনৰ বাবে ‘চ’ৰাঘৰ’, ‘বৰচ’ৰা’, ‘পানীচ’ৰা’, ‘তামুলীচ’ৰা’ আদি শব্দবোৰ অব্যৱহাৰ্য হৈ পৰিল; সেই শব্দবোৰৰ ঠাই ল’লে বঙলাই–\nশহুৰৰ বঙলা দেখিবলৈ সুৱলা\nদুৱাৰত ইংৰাজী লেখা।\nএই বিহুনাম ফাঁকিৰ পৰা অনুমান কৰিব পাৰি যে ব্ৰিটিছৰ তলত চাকৰি কৰা প্ৰথম প্ৰজন্মৰ অসমীয়াই গ্ৰাম্য জীৱনৰ সৈতে নিকট সম্পৰ্ক ৰক্ষা কৰি চলিছিল। আদৰৰ কন্যাক হয়তো বঙলা দেখিয়েই চমক খোৱা গাঁৱৰ চহকী ডেকালৈ বিয়া দিছিল। অৱশ্যে, এনে বিহুনাম বঙলাত বাস কৰা ধুনীয়া গাভৰুক নিজৰ কৰি লোৱাৰ হেঁপাহ থকা কল্পনাপ্ৰৱণ ডেকায়ো ৰচনা কৰিব পাৰে। সেইদৰে, ‘নাচনী আছেগৈ ডিবৰু জিলাতে কিহতকৈ বাতৰি দিওঁ’, ‘আমি যে যাওঁগৈ ডিবৰু জিলালৈ, তুমি নকৰিবা বেজাৰ’ আদি বিহুনাম-বনঘোষাবোৰৰ পৰা এয়াও অনুমান কৰিব পাৰি যে বগী টিন জিলিকা বঙলা ডিব্ৰুগড়ৰ দৰে আধুনিক চহৰতহে দেখা পোৱা গৈছিল। প্ৰাপ্ত তথ্য মতে, ব্ৰিটিছে ১৮৪৯-৫০ চনত ডিব্ৰুগড়ত পূৰ্বৰ খেৰ-বাঁহৰ বিচাৰালয়টো ৫,৪৪৬.০০ টকা ব্যয়ৰে নতুনকৈ নিৰ্মাণ কৰাৰ উপৰি সেই সময়তে প্ৰায় ১,৬০০.০০ টকা ব্যয়ৰে মেগাজিন গুদামঘৰ আৰু চেন্টাৰ নিৰ্মাণ কৰিছিল। ১৮৫১ চনত ৰেজিমেন্টৰ পকী গুদামঘৰ, ১৮৫৩-৫৪ চনত সামৰিক চিকিৎসালয়, ১৮৫৬-৫৭ চনত চেইন্টপল গীৰ্জাঘৰ, ১৮৫৯-৬০ চনত ফৌজদাৰী কাৰাগাৰ আদি নিৰ্মাণ কৰিছিল। দুখৰ বিষয় যে বিহুনাম-বনঘোষাত জীৱন্ত হৈ থকা ডিব্ৰুগড় চহৰখনৰ বহু ঐতিহ্য (‘দীঘলী বজাৰ’কে ধৰি পেৰী পাৰ্ক, সেন্দূৰী আলি, ডিব্ৰুগড় দুৰ্গ আদি) ১৯৫০ চনত হোৱা ভূমিকম্পৰ ফলত ব্ৰহ্মপুত্ৰৰ বুকুত হেৰাই গ’ল। ঔপনিৱেশিক যুগৰ ঐতিহ্যৰ স্মাৰক বুলিবলৈ কাছাৰী ঘৰ, কাৰাগাৰ আদি দুটামানহে বাচি থাকিল।\nসি যি নহওক, ১৮৪৭ চনত পোনতে কলিকতা আৰু গুৱাহাটীৰ মাজত ভাপ-জাহাজ চলিছিল। এবছৰৰ পাছতে ডিব্ৰুগড়লৈকে এই জাহাজ চলাচল কৰিবলৈ লোৱাৰ লগে লগে বিহুনাম-বনঘোষা গোৱা দলে জাহাজৰ উপমা খটুৱাই নতুন নাম ৰচিবলৈ ধৰিলে–\nউজায়ে আহিলে কোম্পানীৰ জাহাজ ঐ\nপিথপী টলবল্ দেখোঁ\nচপাই দে চপাই দে কোম্পানীৰ জাহাজ ঐ\nনৈয়ো গুমেগুমায় কোম্পানীৰ জাহাজ ঐ\nঢেঁকীনো গুমেগুমায় থোৰা।\n১৮৭৬ চনত লিডু আৰু মাকুম (মাৰ্ঘেৰিটা)ত কয়লা আৱিষ্কাৰ হোৱাৰ লগে লগে ব্ৰিটিছে কয়লা সৰবৰাহৰ বাবে অসমত ৰে’লসেৱা প্ৰৱৰ্তনৰ উদ্যোগ লয়। ১৮৮২ চনত ডিব্ৰুগড়ত ৰে’লৱে ৱৰ্কশ্বপ স্থাপন কৰি সেই বছৰৰ এক মে’ত মোহনাঘাটৰ পৰা শদিয়ালৈকে ৭৮ মাইল দীঘল ৰে’লপথ নিৰ্মাণ সম্পূৰ্ণ কৰে আৰু সেইদিনাই ডিব্ৰুগড়ৰ ৰিহাবাৰী ষ্টেচনৰ পৰা লাহোৱাললৈ পৰীক্ষামূলকভাৱে ৰে’ল চলাই চায়। ১৮৮৩ চনৰ ১৬ জুলাইত ডিব্ৰুগড়ৰ পৰা মাকুমলৈ প্ৰথমখন মালবাহী ৰে’ল আৰু ১৮৮৪ চনৰ ১৮ ফেব্ৰুৱাৰীত ডিব্ৰুগড়ৰ পৰা শদিয়ালৈ প্ৰথমখন যাত্ৰীবাহী ৰে’ল চলাচল কৰে। পৰৱৰ্তী সময়ত কৰ্ণেল বেৰী হোৱাইটৰ প্ৰচেষ্টাত ডিব্ৰুগড়ৰ পৰা বংগদেশলৈও ৰেল চলিছিল। কোম্পানীৰ নতুন পৰিবহন ব্যৱস্থাই অসমৰ ডেকা-গাভৰুৰ মনৰ দিগন্তও বিশাল কৰি তুলিলে। আগতে হাবি-বনৰ মাজেৰে দূৰণিলৈ যাব লগা হ’লে হাঁহ মাৰি মিতিৰ-কুটুমৰ সৈতে এসাঁজ খাই যোৱা গাঁৱৰ মানুহক ৰেলগাড়ী-মটৰ গাড়ীয়ে এখন নতুন পৃথিৱীলৈ হাতবাউল দি মাতিলে। উজনি অসমৰ মানুহৰ বাবে সেই নতুন পৃথিৱীৰ প্ৰথমটো ‘ইষ্টেশ্যন’ হ’ল ডিব্ৰুগড় –\nবজাৰত কিনিলো ৰেচেমৰ ৰুমালখন,\nৰেলগাড়ী ভটিয়াই গ’ল;\nবিয়া কৰিম বুলি বৰঘৰ সাজিলো,\nগৰু বন্ধা গোহালি হ’ল।\nৰিহাবাৰী ইষ্টেশ্যন তিনি কুঠলীয়া\nওপৰে লগোৱা টিন।\nআগতে শদিয়াৰ ৰণত মৰিবলৈ মন কৰা বা ‘মতা ম’হ বেচি’, ‘লাখুটি ধোঁৱা চাঙত তুলি’ নগাৰ চাঙে চাঙে বগাই ফুৰাৰ কথা ভবা ডেকাজনে নতুন যুগত আৰু অলপ দূৰলৈ যাবলৈ মন মেলিলে। বিৰহী ডেকাইতো ‘দীঘলী বজাৰ’, ‘ৰিহাবাৰী ইষ্টেছন’ৰে ভৰা ডিব্ৰুগড় হেন চহৰ এখন এৰি যোৱাৰ কথাও ভাবিলে –\nভাটীলৈ ভটিয়াই যামে ঐ লাহৰী\nনেথাকো কোম্পানীৰ দেশত।\nলুইত পাৰ হ’লো দিখৌ পাৰে হ’লোঁ\nতোমাকে বিচাৰি এৰো ঘৰে-বাৰী\nলক্ষণীয় যে ব্ৰিটিছ নিৰ্মিত আধুনিক চহৰ ডিব্ৰুগড়ৰ প্ৰসংগ কেৱল অসমীয়া লোক-সাহিত্যৰ অন্যতম অংগ বিহুনাম-বনঘোষাতেই উপলব্ধ নহয়; প্ৰাক্ স্বাধীনতা কালত ৰচিত আধুনিক অসমীয়া সৃষ্টিশীল সাহিত্যতো এই চহৰখনৰ ঐতিহ্যৰ বিভিন্ন প্ৰসংগ উপলব্ধ হয়। দৃষ্টান্তস্বৰূপে, লক্ষ্মীনাথ বেজবৰুৱাৰ ‘ভোকেন্দ্ৰ বৰুৱা’ শীৰ্ষক ব্যংগ ৰচনাখনত ভোকেন্দ্ৰই পিতৃক ফটো উঠিবৰ বাবে গৰু বিক্ৰী কৰি হ’লেও ডিব্ৰুগড়লৈ যাবলৈ পৰামৰ্শ দি চিঠি লিখাৰ পৰাই অনুমান কৰিব পাৰি যে উজনি অসমৰ ভিতৰত প্ৰথম ডিব্ৰুগড়তেই ফটো ষ্টুডিঅ’ স্থাপিত হৈছিল। বীণা বৰুৱাৰ ‘জীৱনৰ বাটত’ উপন্যাসখনৰ নায়ক কমলাকান্তৰ ধনী-মানী শহুৰেকৰ ঘৰ আছিল ডিব্ৰুগড়ত। উপন্যাসখনত কমলাকান্তৰ শহুৰেকৰ ঘৰ-ঘৰোৱাহৰ যি সৰস বৰ্ণনা আছে, সেই বৰ্ণনাই প্ৰাক্ স্বাধীনতাকালৰ অসমৰ অভিজাত সমাজখনৰ এখন সুন্দৰ ছবি দাঙি ধৰে। সৃষ্টিশীল সাহিত্যৰ এনে সমলবোৰৰ আধাৰত নিশ্চয় ডিব্ৰুগড়ৰ সমাজ-জীৱনৰ অন্য এখন ইতিহাস ৰচনা কৰিব পৰা যায়। সেই সম্ভাৱ্য ইতিহাস শাসকপক্ষৰ ইতিহাস নহয়, খাটিখোৱা জনসাধাৰণৰহে ইতিহাস হ’ব।\n১. গগৈ, ডঃ লীলা; অসমীয়া লোক সাহিত্যৰ ৰূপৰেখা, প্ৰকাশক : বনলতা, ডিব্ৰুগড়, ২০১১ চন।\n২. গগৈ, যাদৱ (সম্পা.); সদৌ অসম মটক সন্মিলন আৰু সদৌ অসম মটক যুৱ ছাত্ৰ সন্মিলনৰ ষট্বিংশতিতম্ দ্বি-বাৰ্ষিক ডিব্ৰুগড় অধিৱেশন উপলক্ষে প্ৰকাশিত স্মৃতিগ্ৰন্থ। ২০০৭ চন।\n২. দত্ত, সুমন (সম্পা.); ১৯৫০… এক কৰুণ গাথা, প্ৰকাশক : শ্বহীদ স্মৃতিৰক্ষা সমিতি, ডিব্ৰুগড়, ২০১৭ চন।\n৩. নেওগ, মহেশ্বৰ; অসমীয়া গীতি সাহিত্য, ( ব্যৱহত গ্ৰন্থখনিৰ পৰিচয় পৃষ্ঠা নষ্ট হোৱাত প্ৰকাশৰ চন আৰু প্ৰকাশকৰ নাম উদ্ধাৰ কৰিব পৰা নহ’ল।)\n১. দেউৰী, মিহিৰ (সম্পা.); প্ৰকাশ, জুন, ২০১৬ চন।\nটেগইতিহাস টুনুজ্যোতি গগৈ ডিব্ৰুগড়\nপূৰ্বৱৰ্তী লেখা তুমি বিচৰাজন৷৷ মদাৰজ্যোতি৷৷\nপৰৱৰ্তী লেখা আলান্ধু ৷৷ সত্যেন্দ্ৰ বৰদলৈ৷৷


মুখা (নন্দিতা খাখলাৰী) - সাহিত্য ডট অৰ্গ\n– ‘কথাবোৰ আচলতে তেনেকুৱাই’, প্ৰণৱে বিয়েৰৰ বটলটো হাতত লৈ ৰেখাৰ ফালে নোচোৱাকৈয়ে ক’লে।\n– তেনেকুৱা মানে কেনেকুৱা?\n– পুঁজিবাদৰ দৰেই আধুনিক প্ৰযুক্তিবিদ্যাই মানুহৰ মন আৰু চৰিত্ৰ দুয়োটাই বুজি পাই গৈছে।\n-কি ক’ব খুজিছা?\n-চোৱা, মানুহ যে চিৰন্তন ভাৱে সুবিধাবাদী, স্বাৰ্থপৰ আৰু মিথ্যাচাৰী সেই কথাটো আধুনিক প্ৰযুক্তিবিদ্যাই বুজি উঠিছে।\n– তুমি চোন থমাছ হবছৰ দৰে সম্পূৰ্ণ নিগেটিভ থিয়ৰী এটা দিছা। মানুহৰ চৰিত্ৰৰ ধনাত্মক দিশো আছে।\n– ধনাত্মক দিশ নাই, ধনাত্মক মুখা আছে।\n– আস্! আৰ্ট মুভিৰ দৰে কথাবোৰ চালে বেৰে কোবাইছা কিয়?\n– বাৰু, সস্তীয়া চিনেমাৰ দৰেই কৈছোঁ। ৰাতিপুৱা ঘৰলৈ অহা মাছ বেপাৰীটোৰ লগত তুমি পাঁচ টকাৰ কাৰণে ৰণাংগিনী হোৱা। অথচ গধূলি সেইজনী তুমিয়েই শ্বপিং ম’ললৈ গৈ বহুজাতিক কোম্পানীৰ আগত বিনাবাক্যে আত্মসমৰ্পণ কৰি আহা। অথবা নাইট ক্লাবলৈ গৈ পাঁচ হাজাৰ টকাত তিনিটা ককটেইল আৰু পাঁচ টুকুৰা গাহৰি খাই চ্যুট পিন্ধি চালাম মাৰা ৱেইটাৰক আভিজাত্যতা প্ৰদৰ্শন কৰিবলৈ এশ টকা টিপ দি আহা।\n– ‘সেয়া সময়ৰ দাবী। আমি মিলাই চলিবই লাগিব’, দুৱাৰত মৃদুকৈ মৰা টোকৰটোৰ দৰে শব্দটোত মোবাইলটো লগে লগে হাতত তুলি লয় ৰেখাই।\n– সময়ৰ দাবী? সেয়া হল তুমি পিন্ধা এখন মুখা। পাঁচ টকাৰ বাবে হাহাকাৰ কৰা তোমাৰ স্বাৰ্থপৰ মনটোৰ দীনতাক ঢাকি ৰখা এশ টকীয়া আভিজাত্যতাৰ মুখা।\n– বাৰু অলপ সময়ৰ বাবে মানি ল’লোঁ তোমাৰ কথা। কিন্তু ইয়াত প্ৰযুক্তি বিদ্যাৰ কথাটো আহিল কৰ পৰা?\n– যিহেতু সস্তীয়া চিনেমাৰ দৰেই বুজাব কৈছা গতিকে এটা সহজ উদাহৰণ, প্ৰযুক্তিবিদ্যাই ইণ্টাৰনেট দিছে, অত্যাধুনিক মোবাইল ফোন দিছে, হাজাৰটা চছিয়েল নেটৱর্কিং ছাইট দিছে। আটাইতকৈ জনপ্ৰিয় ফে’চবুকৰ কথাই ধৰা। কি ভাবা? – মাতত ফুটি উঠা শ্লেষৰ সুৰটো লুকাবলৈ চেষ্টা নকৰে প্ৰণৱে।\n– ভাল নে বেয়া?\n– নিশ্চিতভাৱে ভাল। পুৰণি বন্ধুবোৰক ঘূৰাই পাইছোঁ, সকলোৰে লগত সংযোগ ৰাখিছোঁ, বিপদে আপদে অনায়াসে খবৰ ৰাখিব পাৰিছোঁ। আগতে এইবোৰ সুবিধা কত আছিল?\n– হাঃ হাঃ তেনেহলে তোমাৰ পুৰণি বান্ধৱীয়ে বিদেশ ভ্ৰমণত যোৱা ফটোবোৰ দেখি কিয় ঈৰ্ষাত জ্বলি উঠা?\n– সেয়া নাৰীৰ সহজাত প্ৰবৃত্তি।\nআকৌ বাজি উঠে দুৱাৰৰ মৃদু টোকৰ। ফোনটো লৈ নিমগ্ন হৈ যায় ৰেখা।\n– বাৰু, পৰহি সিটো বিল্ডিঙৰ ব্ৰহ্মৰ মাক ঢুকাওতে তুমি খবৰ এটা ল’বলৈ নগ’লা? অথচ ফে’চবুকত লিখিলা RIP!\nমোবাইলটো লৈ ৰেখা নিৰুত্তৰ। মাজে মাজে চেপি ৰাখিব খোজা চঞ্চল হাঁহিটো ওলাই পৰিছে তাইৰ। মুখত চোবাই থকা চিকেনৰ সোৱাদটো টেঙা হৈ পৰা যেন লাগে প্ৰণৱৰ। ঢোকঢোককৈ বাকী থকা বিয়েৰখিনি শেষ কৰি নতুন এটা বটল খুলি লয় সি। ৰেখাই মূৰ তুলি তালৈ চায় এইবাৰ।\n– আস্! কোনখন দুনিয়াত আছা বাৰু তুমি? দেখা নাই, ছচিয়েল নেটৱৰ্কিং ছাইটবোৰেই পৃথিৱীত এতিয়া গণ বিপ্লৱ আনিছে- আৰব দেশবোৰত ৰাজতন্ত্ৰ গুছি গণতন্ত্ৰ আহিল, চাহ দোকানী প্ৰধানমন্ত্ৰী হল, নৈৰাজ্যবাদী গৈ মুখ্যমন্ত্ৰী হল। কিহৰ সহায়ত? কেৱল সেয়াই জানোঁ? ফে’চবুকত আমি অন্যায়ৰ বিৰুদ্ধে আন্দোলন কৰিছোঁ, বিতৰ্ক কৰিছোঁ, প্ৰতিবাদ কৰিছোঁ.. – অসাৱধানবশতঃ প্ৰণৱৰ চকুত ধৰা পৰি যোৱা চঞ্চলতাখিনি ঢাকিবলৈকে উশাহ নসলোৱাকৈ কৈ উঠে ৰেখাই।\nএ চি ৰুমটোৰ বন্ধ খিৰিকীখনেৰে বাহিৰলৈ চাই পঠিয়ালে প্ৰণৱে। উজ্জ্বলতা দেখিয়ে অনুমান কৰিব পাৰি ৰ’দৰ প্ৰখৰতা। হিচাপ মতে এই ৰদ নেওচি হলেও আজি সি ঘূৰি ফুৰিব লাগিছিল সেই উত্তপ্ত পদপথত। সমীক্ষা কৰিব লাগিছিল কিছুমান দুৰ্ভগীয়া জীৱনৰ। কিন্তু নাই নোৱাৰে সি, প্ৰখৰ ৰ’দৰ সন্মুখীন হোৱা সামৰ্থ্য কাহানিবাই হেৰুৱাই পেলাইছে।\n– আচ্ছা, সিদিনা বজাৰৰ মাজতে ছোৱালীজনীক সেই লৰাটোৱে অশালীন ব্যৱহাৰ কৰাৰ পিছতো তুমি নাৰী হৈও কোনো প্ৰতিবাদ নকৰিলা যে? তেতিয়া এই প্ৰতিবাদী কণ্ঠবোৰ ক’ত ৰুদ্ধ হয়?\n– পুলিচক মতা হৈ গৈছিল। সেইবোৰ কৰিবলৈ সমাজত ব্যৱস্থা আছে।\n– আত্মসন্তুষ্টিৰ কাৰণে তুমি নিজক ফাঁকি দিছা। আচলতে সেইখনো এখন মুখা। ই-এক্টিভিষ্ট মানুহৰ কাপুৰুষালিক ঢকাৰ মুখা। ফে’চবুকত থকা তোমাৰ এহেজাৰ সাতশ বন্ধুৰ কেইজনৰ সুখত তুমি প্ৰকৃততে সুখী হৈছা? কেইজনৰ পৰচৰ্চা কৰি দাঁত নিকটাই আত্মতৃপ্তি লভিছা? কেইজনৰ বিপদত তুমি সঁচাকৈ ওচৰলৈ গৈ সহায় অথবা সমবেদনা জনাইছা? গাঁৱৰ ঘৰলৈ গৈ তোমাৰ আধুনিকতাৰ পোছাকযোৰ মলিন হয় বুলি ইছ্ আছ্ কৰিছা অথচ দুটা অৰ্থহীন বাহ্ বাহৰ লোভত তুমি আইতাৰ ক’লা ধোঁৱা ওলোৱা জুহালৰ কাষত বহি এলানি ফটো মাৰিছা। আচলতে কি কৰিছা বুলি ভাবা? মই কওঁ, তোমাৰ নগণ্যতাক ঢাকিবলৈ তুমি মহানতাৰ মুখা এখন পিন্ধি ঘূৰিছা। আৰু আধুনিক প্ৰযুক্তিবিদ্যাই এই মুখাবোৰক অত্যন্ত সহজলভ্য আৰু লোভনীয় কৰি মানুহক তাৰ মাজত চিৰ ব্যস্ত আৰু অভ্যস্ত কৰি তুলিছে। প্ৰযুক্তি বিদ্যাৰ ঐশ্বৰ্য্যৰ সমুখত একপ্ৰকাৰৰ ভৃত্য হৈ পৰিছোঁ আমি।\n– যদি সেয়াই হয়, তেন্তে তুমিওতো তাৰ ব্যতিক্ৰম নোহোৱা?\nখিৰিকী খনেৰে আকৌ এবাৰ বাহিৰলৈ চাই পঠিয়ালে প্ৰণৱে। ৰ’দ ক্ৰমশঃ লহিয়াইছে। ট্ৰেফিক ছিগনেলৰ ৰঙা লাইটটো জ্বলি উঠিল। এখন এখনকৈ গতিৰুদ্ধ হৈ ৰৈ গৈছে গাড়ীবোৰ। আৰু লগে লগে দৌৰি আহিছে গৃহহীন এজাক শিশু। কোনোটোৱে গাড়ী মচি দিছে, কোনোৱে ৰাস্তাত বাগৰি চাৰ্কাছ দেখুৱাইছে, কোনোৱে কিবা এটা বেচাৰ আপ্ৰাণ চেষ্টা চলাইছে। নাই, গাড়ীবোৰৰ খিৰিকী খোল নাখায়। সেউজীয়া লাইটৰ সংকেতত ধীৰে ধীৰে গুচি যায় গাড়ীবোৰ। প্ৰেতাত্মাৰ দৰে লগা জাক এটা ৰৈ যায় হতাশ হৈ। দিনৰ পিছত দিন, বছৰৰ পিছত বছৰ।\nৰেখাৰ ফোনটো বাজি উঠিল দীঘলীয়াকৈ। কিছুদিনৰ পৰা এই বিশেষ ৰিংট’নটো বাজিলেই তাই চঞ্চল হৈ উঠে। পাহৰি পেলায় বয়স, সদ্যযৌৱনা কোনো ষোড়শীৰ দৰে। বেলকনিৰ পৰা ফুচফুচনিৰ দৰে তাইৰ মাতটো ভাহি আহিছে, “এতিয়াই যাব নোৱাৰিম পল.. এওঁ ঘৰত আছে। সন্ধিয়া ক’ৰবাত সভা এখন আছে চহৰৰ গৃহহীন সকলৰ জীৱনৰ ওপৰত… কিমান ক’লোঁ ওলাই গৈ সিহঁতৰ ৰিয়েল লাইফটো চাই আহা, মোৰো সুবিধা হ’লহেঁতেন… ঘৰত বহি ইণ্টাৰনেটত চাই আছে.. ছৰী বেবী…” ।\nচকু দুটা পোৰা যেন লাগিল প্ৰণৱৰ। বুকুৰ ধপধপনিটো যেন ধুমুহাৰ দৰে বাঢ়ি আহিছে। হাতত থকা বটলটো প্ৰচণ্ড খঙেৰে ৱালত দলিয়াই ভাঙিবলৈ মন গল। কিন্তু নাই, নোৱাৰে সি সেইবোৰ একোৱেই কৰিব। গণ্য মান্য বুলি সমাজত নাম এটা আছে তাৰ। হাতঘড়ীটোলৈ চাই নিশব্দে চিগাৰেট এটা জ্বলাই ল’লে প্ৰণৱে। বেলি ডুব যাবলৈ বেছি পৰ নাই, ক্ৰমশঃ সন্ধিয়া নামি আহিছে চঞ্চল খোজেৰে। মুখাখন সলাই নতুন এখন মুখা পিন্ধিবৰ হ’ল।\n← আধুনিক অসমীয়া চুটিগল্প আৰু পাঁচজন গল্পকাৰৰ গল্প নিৰ্মাণ কৌশল (প্ৰাৰ্থনা ভূঞা)\nচুটি গল্প আৰু বেজবৰুৱাৰ ‘পাটমুগী’ (প্ৰাণজ্যোতি নাথ) →\nখুব ভাল লাগিল। মুখা নহ’লে আজিকালি জীয়াই থকাই কঠিন।\nBohut bhaal laagil podi…\nমুখা বিহিন সমাজ এক অবাস্তৱ কল্পনা |


৭৪ তম স্বাধীনতা দিৱসত লাল কিল্লাৰ প্ৰাচীৰৰপৰা ৰাষ্ট্ৰবাসীক সম্বোধন প্ৰধানমন্ত্ৰী শ্ৰী নৰেন্দ্ৰ মোদীৰ\nতেখেতৰ ভাষণৰপৰা উদ্ধৃত\nPosted On: 15 AUG 2020 2:09PM by PIB Guwahati\n১। মোৰ প্ৰিয় দেশৰ নাগৰিক, এই শুভ অনুষ্ঠানত, আপোনালোক সকলোকে অভিনন্দন আৰু শুভেচ্ছা জ্ঞাপন কৰিলো।\n২। ক’ৰোনাৰ এই অস্বাভাৱিক সময়ত, ক’ৰোনা যোদ্ধাসকলে ‘সেৱা পৰম ধৰ্ম’ মন্ত্ৰফাঁকি পালন কৰি আগবাঢ়িছে। আমাৰ চিকিৎসক, নাৰ্ছ, পেৰামেডিকেল ষ্টাফ, এম্বুলেন্সৰ চালক তথা তাত নিয়োজিত লোক, চাফাই কৰ্মচাৰী, আৰক্ষীৰ লোক, সেৱাৰ সৈতে জড়িত লোকসকল আৰু বহু লোকে ২৪ ঘন্টাই নিৰৱচ্ছিন্নভাৱে কাম কৰি আহিছে।\n৩। প্ৰাকৃতিক দুৰ্যোগসমূহৰ বাবে দেশৰ ভিন্ন প্ৰান্তত ব্যক্তিৰ প্ৰাণহানিত দুখ প্ৰকাশ কৰি, তেওঁ দেশৰ নাগৰিকসকলক এই প্ৰয়োজনৰ সময়ত সম্পূৰ্ণ সহযোগিতাৰ আশ্বাস প্ৰদান কৰে।\n৪। ভাৰতৰ স্বাধীনতা সংগ্ৰামে সমগ্ৰ বিশ্বখনকে অনুপ্ৰাণিত কৰি আহিছে। সম্প্ৰসাৰণবাদৰ ধাৰণাই বহু দেশক দাসত্বত পৰিণত কৰিলে। আনকি ভয়াৱহ যুদ্ধৰ মাজতো, ভাৰতে ইয়াৰ স্বাধীনতা আন্দোলনক ক্ষতি হ’বলৈ নিদিছিল।\n৫। ক’ভিড মহামাৰীৰ মাজত, ১৩০ কোটি ভাৰতীয়ই আত্ম-নিৰ্ভৰ হোৱাৰ পণ লৈছে আৰু ‘আত্মনিৰ্ভৰ ভাৰত’ ভাৰতৰ মনত প্ৰোথিত হৈছে। এই সপোন সংকল্পলৈ ৰূপান্তৰিত হৈছে। আজি ১৩০ কোটি ভাৰতীয়ৰ বাবে আত্মনিৰ্ভৰ ভাৰত এফাঁকি ‘মন্ত্ৰ’ হৈ পৰিছে। মই মোৰ দেশবাসীৰ সামৰ্থ্য, বিশ্বাস আৰু সম্ভাৱনীয়তাক লৈ বিশ্বাসী। আমি কিবা এটা কৰিবলৈ সিদ্ধান্ত ল’লে, আমি লক্ষ্যত উপনীত নোহোৱা পৰ্যন্ত ৰ’ব নালাগিব।\n৬। আজি, সমগ্ৰ বিশ্বখনেই হৈ পৰিছে আন্তঃসংযোজিত আৰু আন্তঃনিৰ্ভৰশীল। ভাৰতৰ বাবে এই সময় হৈছে বিশ্ব অৰ্থনীতিত এটা গুৰুত্বপূৰ্ণ ভূমিকা পালন কৰা। ইয়াৰ কাৰণে, ভাৰত আত্ম-নিৰ্ভৰশীল হ’ব খুজিছে। কৃষি, মহাকাশৰপৰা স্বাস্থ্যসেৱালৈ, আত্মনিৰ্ভৰ ভাৰত গঢ়ি তুলিবলৈ ভাৰতে বহু পদক্ষেপ গ্ৰহণ কৰিছে। মই বিশ্বাসী, মহাকাশৰ দৰে খণ্ডসমূহৰ মুকলিৰ ব্যৱস্থাই আমাৰ যুৱ সমাজৰ অৰ্থে বহু নতুন কৰ্মসংস্থাপনৰ সুযোগ সৃষ্টি কৰিব আৰু তেওঁলোকৰ দক্ষতা আৰু সম্ভাৱনীয়তা বৃদ্ধি কৰিবলৈ পৰৱৰ্তী পথ প্ৰশস্ত কৰি তুলিব।\n৭। মাত্ৰ কেইমাহমানৰ পূৰ্বে, আমি বিদেশৰপৰা এন-৯৫ মাস্ক, পিপিই কিট আৰু ভেন্টিলেটৰ আমদানি কৰিছিলো। কিন্তু মহামাৰীটোৰ সময়ত আমি এন-৯৫ মাস্ক, পিপিই কিট আৰু ভেন্টিলেটৰ কেৱল প্ৰস্তুত কৰাই নহয়, বৰঞ্চ এইবোৰ সমগ্ৰ বিশ্বলৈ ৰপ্তানি কৰিবলৈ সক্ষম হৈছো।\n৮। ‘মেক ইন ইণ্ডিয়া’ৰ উপৰিও, আমি ‘মেক ফৰ ৱৰ্ল্ড’ মন্ত্ৰফাঁকিও হৃদয়ংগম কৰিব লাগে।\n৯। ১১০ লাখ কোটি টকাৰ ৰাষ্ট্ৰীয় আন্তঃগাঁথনিমূলক পাইপলাইন প্ৰকল্পই আমাৰ সামগ্ৰিক আন্তঃগাঁথনিমূলক প্ৰকল্পসমূহকে ত্বৰান্বিত কৰিব। আমি এতিয়া মাল্টি-মডেল যোগযোগ আন্তঃগাঁথনিত মনোনিৱেশ কৰিছো। আমি আৰু একঘেয়ামিতাৰে কাম কৰিব নোৱাৰো; আমি ব্যাপক আৰু সংহত আন্তঃগাঁথনিত মনোনিৱেশ কৰিব লাগে। ভিন্ন খণ্ডসমূহৰ প্ৰায় ৭,০০০ টা প্ৰকল্পও চিনাক্ত কৰি উলিওৱা হৈছে। ই আন্তঃগাঁথনি ক্ষেত্ৰখনত নৱ বিপ্লৱৰ সূচনা কৰিব।\n১০। কিমান আৰু আমাৰ দেশৰপৰা কেঁচা সামগ্ৰী তৈয়াৰী পণ্য হৈ থাকিব আৰু ভাৰতলৈ ঘূৰি আহিব। এটা সময়ত আমাৰ কৃষি প্ৰণালী অতি পিছপৰি আছিল। তেতিয়া দেশৰ নাগৰিকক কেনেকৈ খাদ্যৰ যোগান ধৰিব পৰা যাব সেয়া আছিল বিৰাট উদ্বেগৰ কথা। আজি, আমি মাত্ৰ ভাৰতকে খাদ্যৰ যোগান ধৰিব পৰাই নহয় বৰঞ্চ বিশ্বখনৰেই বহু দেশক ইয়াৰ যোগাৰ কৰি দিছো। আত্ম-নিৰ্ভৰ ভাৰতে কেৱল মাত্ৰ আমদানি হ্ৰাসকে সূচিত কৰাই নহয়, বৰঞ্চ আমাৰ দক্ষতা আৰু আমাৰ সৃষ্টিশীলতা বৃদ্ধিতো গুৰুত্ব আৰোপ কৰিছে।\n১১। ভাৰতত সাধন হৈ থকা সংস্কাৰ সমগ্ৰ বিশ্বই প্ৰত্যক্ষ কৰি আহিছে। যাৰ ফলশ্ৰুতিত, এফডিআইৰ অন্তঃপ্ৰৱাহে সকলোবোৰ অভিলেখ ভংগ কৰিলে। আনকি ক’ভিড মহামাৰীৰ সময়ছোৱাতো এফডিআইত ১৮% অগ্ৰগতিৰ সাক্ষী হৈ ৰৈছে ভাৰত।\n১২। দেশখনৰ দুখীয়া লোকৰ জন ধন একাউন্টলৈ যে লক্ষ-লক্ষ কোটি টকা প্ৰত্যক্ষভাৱে হস্তান্তৰিত হ’ল সেয়া কোনোবাই কল্পনা কৰিব পাৰিছিলনে? কৃষকৰ লাভালাভৰ অৰ্থে এপিএমচি আইনত যে এটা বৃহৎ পৰিৱৰ্তন সাধন হ’ল সেয়া কোনোৱে ভাবিব পাৰিছিল নে? আজি দেশত এখন ৰাষ্ট্ৰ-এখন ৰেচন কাৰ্ড, এখন ৰাষ্ট্ৰ-এটা কৰ, অৰ্থশূন্যতা আৰু দেউলিয়া অৱস্থা গূঢ়লেখ (Insolvency and Bankruptcy Code), আৰু বেংকসমূহৰ চামিল বাস্তৱায়িত হৈছে।\n১৩। আমি মহিলা সবলীকৰণৰ অৰ্থে কাম কৰিছো – সংগ্ৰামত নৌ সেনা আৰু বাযু সেনাই মহিলাক অন্তৰ্ভুক্তি কৰিছে, এতিয়া মহিলাসকল হৈ পৰিছে নেত্ৰী আৰু আমি তিনি তালাকক বিলুপ্ত কৰিলো, মাত্ৰ ১ টকাতে মহিলাৰ বাবে ছেনিটেৰী পেড উপলব্ধ কৰাইছো।\n১৪। মোৰ প্ৰিয় দেশবাসী, আমি ইয়াত ক’ব খুজিছো – সমৰ্থমূল স্বতন্ত্ৰয়ম, স্ৰম্মুলম বৈভম (Samarthyamool Swatantryam, Shrammulam Vaibhavam)। এখন সমাজৰ শক্তি, কোনো ৰাষ্ট্ৰৰ স্বাধীনতাই হৈছে ইয়াৰ ক্ষমতা আৰু ইয়াৰ সমৃদ্ধি আৰু প্ৰগতিৰ উৎস হৈছে ইয়াৰ শ্ৰম শক্তি।\n১৫। ৭ কোটি দুখীয়া পৰিয়ালক বিনামূলীয়া গেছ ছিলিণ্ডাৰ প্ৰদান কৰা হৈছে, ৮০ কোটিৰো অধিক লোকক ৰেচন কাৰ্ডৰ জড়িয়তে বা ইয়াৰ অবিহনেই বিনামূলীয়া খাদ্য যোগান ধৰা হৈছে, প্ৰায় ৯০ হাজাৰ কোটি বেংক একাউন্টসমূহলৈ প্ৰত্যক্ষভাৱে হস্তান্তৰিত কৰা হৈছে। দুখীয়া লোকক তেওঁলোকৰ গাঁৱতে কৰ্মসংস্থাপন প্ৰদান কৰিবলৈ গৰীব কল্যাণ ৰোজগাৰ অভিযানো আৰম্ভ কৰা হৈছে।\n১৬। দৰিদ্ৰ সীমাৰেখাৰ তলত বসবাস কৰা লোকসকলৰ জীৱনত ভকেল ফৰ লোকেল, পুনৰাই-দক্ষ (Re-Skill) আৰু দক্ষতাৰ অগ্ৰগতি (Up-Skill)ৰ বাবে কৰা অভিযানে আত্ম-নিৰ্ভৰ অৰ্থনীতি সঞ্চাৰিত কৰিব।\n১৭। দেশখনৰ বহু অঞ্চল উন্নয়নৰ দিশত পিছপৰিও ৰৈছিল। এনে ১১০ খন আকাংক্ষিত জিলা বাছনিৰদ্বাৰা, তাত বিশেষ প্ৰচেষ্টা গ্ৰহণ কৰা হৈছে যাৰ জৰিয়তে জনসাধাৰণে সু শিক্ষা, উন্নত স্বাস্থ্যসেৱাৰ সুবিধা আৰু উত্তম নিয়োগৰ সুযোগ লাভ কৰিছে।\n১৮। আত্ম-নিৰ্ভৰ ভাৰতৰ গুৰুত্বপূৰ্ণ অগ্ৰাধিকাৰ হৈছে – স্বয়ংসম্পূৰ্ণ কৃষি আৰু আত্ম-নিৰ্ভৰ কৃষক। দেশৰ কৃষক সমাজলৈ আধুনিক আন্তঃগাঁথনি আগবঢ়াবলৈ, দিনচেৰেক পূৰ্বে ১ লাখ কোটি টকাৰ ‘কৃষি আন্তঃগাঁথনি পুঁজি’ৰ সূচনা কৰা হৈছে।\n১৯। যোৱা বৰ্ষটো, এই লাল কিল্লাৰপৰাই, মই জল জীৱন অভিযানৰ ঘোষণা কৰিছিলো। আজি, এই অভিযানৰ অধীনত, প্ৰতি দিনে এক লাখৰো অধিক গৃহস্থীয়ে পানীৰ সংযোগ লাভ কৰিছে।\n২০। মধ্যবিত্ত শ্ৰেণীৰ লোকে কেৱল ভাৰততেই নহয়, বৰঞ্চ সমগ্ৰ বিশ্বখনতে তেওঁলোকৰ স্থিতি প্ৰতিপন্ন কৰিছে। এই মধ্যশ্ৰেণীৰ বাবে সুযোগ প্ৰয়োজনীয়, এই মধ্যশ্ৰেণীয়ে চৰকাৰী হস্তক্ষেপৰপৰা মুক্তি বিচাৰে।\n২১। প্ৰথমবাৰৰ বাবে আপোনাৰ ঘৰৰ বাবে হ’ম লোনৰ ইএমআই পৰিশোধৰ সময়ছোৱাত ৬ লাখ টকা পৰ্যন্ত হ্ৰাস কৰা হৈছে। যোৱা বৰ্ষত, হাজাৰ-হাজাৰ অসম্পূৰ্ণ ঘৰ সম্পূৰ্ণ কৰিবলৈ ২৫ হাজাৰ কোটি টকাৰ এটা পুঁজি স্থাপন কৰা হৈছিল।\n২২। এখন আত্ম-নিৰ্ভৰশীল ভাৰত, এখন নতুন ভাৰত, এখন সমৃদ্ধিশালী ভাৰত নিৰ্মাণত দেশখনৰ শিক্ষা এটা অতিশয় গুৰুত্বপূৰ্ণ কথা। এই ভাৱনাৰেই, দেশে এখন নতুন ৰাষ্ট্ৰীয় শিক্ষা নীতি পালে।\n২৩। ক’ৰোনাৰ সময়ত, আমি ডিজিটেল ইণ্ডিয়া অভিযানৰ ভূমিকা কি আছিল সেয়া আমি প্ৰত্যক্ষ কৰিলো। মাত্ৰ যোৱা মাহত, প্ৰায় ৩ লাখ কোটি টকা মাথো ভীম ইউপিআইৰ জৰিয়তে লেন-দেন হৈছে।\n২৪। ২০১৪ৰ পূৰ্বে, দেশখনৰ মাত্ৰ ৫ ডজন পঞ্চায়তকহে অপটিকেল ফাইবাৰৰে সংযোজিত কৰা হৈছিল। যোৱা পাঁচটা বছৰত, দেশখনৰ ১.৫ লাখ গাঁও পঞ্চায়তক অপটিকেল ফাইবাৰৰে সংযোজিত কৰা যায়। অহা ১০০০ দিনৰ ভিতৰত দেশখনৰ ৬ লাখ খন গাঁৱকে অপটিকেল ফাইবাৰৰে সংযোজিত কৰা হ’ব।\n২৫। মোৰ প্ৰিয় দেশবাসী, আমাৰ অভিজ্ঞতাই কয় যে যেতিয়াই ভাৰতত মহিলা শক্তিৰ কাৰণে সুযোগ আহিছিল, তেতিয়াই তেওঁলোকে দেশলৈ সুনাম কঢ়িয়াইছিল, দেশখনক শক্তিশালী কৰিছিল। আজি, মহিলাই মাত্ৰ ভূগৰ্ভস্থ কয়লাখনিত কাম কৰাই নহয়, বৰঞ্চ যুঁজাৰু বিমানো উৰুৱাই আছে, আকাশত নতুন উচ্চতা স্পৰ্শ কৰিছে।\n২৬। দেশখনত খোলা ৪০ কোটি জন ধন একাউন্টৰ ভিতৰত, প্ৰায় ২২ কোটি একাউন্টেই মাথো মহিলাৰ। ক’ৰোনাৰ সময়ছোৱাত, এপ্ৰিল-মে’-জুন, এই তিনিটা মাহত প্ৰায় তিনি হাজাৰ কোটি টকা মহিলাসকলৰ একাউন্টলৈ প্ৰত্যক্ষভাৱে হস্তান্তৰিত কৰা হয়।\n২৭। যেতিয়া ক’ৰোনা আৰম্ভ হৈছিল, আমাৰ দেশখনত ক’ৰোনা টেষ্টিঙৰ বাবে মাত্ৰ এটা পৰীক্ষাগাৰ আছিল। আজি দেশখনত ১,৪০০ ৰোধিক পৰীক্ষাগাৰ আছে।\n২৮। দেশত আজিৰেপৰা আন এটি অতিশয় ডাঙৰ অভিযান আৰম্ভ হ’বলৈ আগবাঢ়িছে। সেয়া হৈছে ৰাষ্ট্ৰীয় ডিজিটেল স্বাস্থ্য অভিযান। প্ৰতিজন ভাৰতীয়কে এটা হেল্থ আইডি প্ৰদান কৰা হ’ব। ভাৰতৰ স্বাস্থ্য খণ্ডত ৰাষ্ট্ৰীয় ডিজিটেল স্বাস্থ্য অভিযানে এটা নতুন বিপ্লৱৰ সূচনা কৰিব। আপোনাৰ সকলোবোৰ টেষ্ট, সকলো ৰোগ, কোনজন চিকিৎসকে আপোনাক কোনটো ঔষধ প্ৰদান কৰিছিল, আপোনাৰ ৰিপ’ৰ্টত কেতিয়া, কি আছিল, এই সকলোবোৰ তথ্য এটা হেল্থ আইডিতে মজুত হৈ থাকিব।\n২৯। আজি ভাৰতত, এটা নহয়, দুটা নহয়, ক’ৰোনাৰ তিনিটা ভেকচিন পৰীক্ষণমূলক পৰ্যায়ত আছে। বিজ্ঞানীসকলৰপৰা সেউজ সংকেত লাভ কৰাৰ লগে-লগে, এই ভেকচিনসমূহৰ ব্যাপক উৎপাদনৰ অৰ্থে দেশৰ প্ৰস্তুতি সাজু কৰি ৰখা হৈছে।\n৩০। এই বৰ্ষটো হৈছে জম্মু-কাশ্মীৰৰ নতুন উন্নয়নৰ যাত্ৰাৰ বছৰ। এই বৰ্ষটো হৈছে জ্মু-কাশ্মীৰৰ মহিলা আৰু দলিতসকলৰ অধিকাৰ প্ৰাপ্তিৰ বছৰ! এই বৰ্ষটোৱে তদুপৰি জম্মু-কাশ্মীৰৰ শৰণাৰ্থীসকললৈ মৰ্যাদাপূৰ্ণ জীৱনৰ উন্মেষ ঘটাব। আমাৰ সকলোৰে বাবে গৌৰৱৰ কথা এয়ে যে জ্মু-কাশ্মীৰৰ স্থানীয় নিকায়সমূহৰ প্ৰতিনিধিসকলে সক্ৰিয়তা আৰু সংবেদনশীলতাৰে উন্নয়নৰ এটা নতুন যুগৰ দিশে ধাৱমান হৈছে।\n৩১। যোৱা বৰ্ষত লাডাখক কেন্দ্ৰীয় শাসিত অঞ্চললৈ ৰূপান্তৰণৰ জৰিয়তে, ইয়াৰ জনসাধাৰণৰ পুৰণি দাবী প্ৰাপ্তি হৈছে। হিমালয়ৰ উচ্চতাত অৱস্থিত লাডাখে আজি উন্নয়নৰ নতুন মাত্ৰা স্পৰ্শৰ দিশে আগবাঢ়িছে। এখন জৈৱিক ৰাজ্য হিচাপে ছিকিমে ইয়াৰ স্থিতি মজবুত কৰাৰ লেখীয়াকৈ, আহি থকা দিনসমূহত, এটি কাৰ্বন নিৰপেক্ষ অঞ্চল হিচাপে লাডাখে ইয়াৰ পৰিচয় দাঙি ধৰিব, এই লক্ষ্যত উপনীত হ’বলৈ কাৰ্যও সমাধা কৰা হৈছে।\n৩২। দেশৰ ১০০ খন নিৰ্বাচিত মহানগৰত প্ৰদূষণৰ মাত্ৰা হ্ৰাস কৰিবলৈ সামগ্ৰিক প্ৰচেষ্টাৰে এটা বিশেষ অভিযানো ইতিমধ্যে কাৰ্যকৰী হৈ আছে।\n৩৩। ভাৰতে ইয়াৰ জৈৱবৈচিত্ৰ্যৰ সংৰক্ষণ আৰু প্ৰোৎসাহনৰ অৰ্থে পূৰ্ণ সংবেদনশীল। শেহতীয়া সময়ছোৱাত, দেশখনত বাঘৰ সংখ্যা দ্ৰুত গতিত বৃদ্ধি পায়! এতিয়া দেশখনত আমাৰ এছীয় সিংহ (Asiatic lions)ৰ বাবে এটা প্ৰকল্পও আৰম্ভ কৰিবলৈ আগবঢ়া হৈছে। সমান্তৰালভাৱে, প্ৰজেক্ট ডলফিনৰো সূচনা কৰা হ’ব।\n৩৪। এলঅ’চিৰপৰা এলএচিলৈ, যিয়েই দেশখনৰ সাৰ্বভৌমত্বৰ প্ৰতি চকু থিয় কৰি চাইছে, দেশখনে, দেশখনৰ সেনাই একে ভাষাতে সঁহাৰি জনাইছে। ভাৰতৰ সাৰ্বভৌমত্বৰ প্ৰতি সন্মানেই হৈছে আমাৰ বাবে সৰ্বস্ব। এই সংকল্পৰ বাবে আমাৰ সাহসী জোৱানসকলে কি কৰিব পাৰে, দেশখনে কি কৰিব পাৰে, সেয়া লাডাখত বিশ্ববাসীয়ে প্ৰত্যক্ষ কৰিলে।\n৩৫। বিশ্বৰ জনসংখ্যাৰ এক চতুৰ্থাংশই দক্ষিণ এছিয়াত বাস কৰে। আমি সহযোগিতা আৰু অংশগ্ৰহণৰে এনে এটা বৃহৎ জনসমষ্টিৰ উন্নয়ন আৰু সমৃদ্ধিৰ অকথিত সম্ভাৱনা বাস্তৱায়িত কৰি তুলিব পাৰো।\n৩৬। দেশখনৰ নিৰাপত্তাত আমাৰ সীমান্ত আৰু উপকূলীয় আন্তঃগাঁথনিসমূহেও এটা ডাঙৰ ভূমিকা পালন কৰি আছে। ই লাগে হিমালয়ৰ শিখৰতেই হওঁক বৈ ভাৰত মহাসাগৰৰ দ্বীপতেই হওঁক, আজি দেশখনত পথ আৰু ইন্টাৰনেট সংযোগৰ অভূতপূৰ্ব সম্প্ৰসাৰণ ঘটিছে।\n৩৭। আমাৰ দেশত ১৩০০ ৰোধিক দ্বীপ আছে। এইসমূহৰ ভৌগলিক অৱস্থানৰ পৰিপ্ৰেক্ষিতত, দেশখনৰ উন্নয়নত এইসমূহৰ যথাৰ্থতা অনুধাৱন কৰি, এনে কিছু নিৰ্বাচিত দ্বীপত নতুন উন্নয়নৰ আঁচনি আৰম্ভ কৰিবলৈ আগবঢ়া হৈছে। আন্দামান আৰু নিকোবৰ দ্বীপপুঞ্জৰ পাছত, অহা ১০০০ দিনত, লক্ষদ্বীপকো ছাবমেৰিন অপটিকেল ফাইবাৰ কেবলেৰে সংযোগ কৰা হ’ব।\n৩৮। এনচিচিৰ সম্প্ৰসাৰণে দেশখনৰ ১৭৩ সীমান্ত আৰু উপকূলীয় জিলাক স্পৰ্শ সুনিশ্চিত কৰিব। এই অভিযানৰ অধীনত, প্ৰায় ১ লাখ নতুন এনচিচি কেডেটক বিশেষ প্ৰশিক্ষণ প্ৰদান কৰা হ’ব। ইয়াৰ লগতে, এক-তৃতীয়াংশ জীয়ৰীকে এই বিশেষ প্ৰশিক্ষণ প্ৰদান কৰা হ’ব।\n৩৯। আমাৰ নীতি, আমাৰ প্ৰক্ৰিয়া, আমাৰ পণ্য সকলোবোৰ উত্তম হোৱা উচিত, সৰ্বোত্তম হোৱা উচিত। মাত্ৰ তেতিয়াহৈ আমি এক ভাৰত-শ্ৰেষ্ঠ ভাৰতৰ লক্ষ্য বাস্তৱায়িত কৰিবলৈ সক্ষম হ’ম।\n৪০। ‘ইজ অৱ লিভিঙ’ৰ সৰ্ববৃহৎ হিতাধিকাৰী হ’ব মধ্য শ্ৰেণীটো; সুলভ ইন্টাৰনেটৰপৰা সাশ্ৰয়ী বিমানৰ টিকটলৈকে, হাইৱে’ৰ পৰা ই-ৱে’লৈ আৰু ব্যয়সাধ্য গৃহ নিৰ্মাণৰ পৰা কৰ হ্ৰাসলৈকে – এই সকলোবোৰ ব্যৱস্থাই দেশখনৰ মধ্য-শ্ৰেণীটোক সবল কৰি তুলিব।\n(Release ID: 1646136) Visitor Counter : 147\nRead this release in: Urdu , Hindi , Marathi , Tamil , Gujarati , Odia , Kannada , Manipuri , English , Bengali , Punjabi , Telugu , Malayalam\n(Release ID: 1646136)


সংশয়ৰ স্বপ্নতত্ব-মিন্টু হাজৰিকা\nবসন্তৰ আগমনত কুকিলকণ্ঠি কুলিৰ সুমধুৰ কণ্ঠই মৰনৈ পৰিয়া গাওঁখনৰ প্ৰাতঃ পৰিৱেশত সোণত সুৱগা চৰাইছে। ডেকা সকলে ন বসন্ততে এজনী চপাই ঘৰ-সংসাৰ কৰা আৰু গাভৰুহঁতে মনে মিলা জনৰ মনৰ বুজ লৈ নিজৰ জন্মদাত্ৰি মাক-দেউতাকৰ ঐতিহ্যক বিসৰ্জন দি নামৰ পাছত আন এটা উপাধি সংযোগ কৰাৰ পৰিকল্পনা কৰিছে। কিন্তু মুঠেও এনে পৰিকল্পনাৰ কথা নভবা, চিন্তা নকৰা প্ৰফুল্ল আৰু মৃনালীয়ে ফুলকুমলিয়া বয়সতে কোনো পৰিকল্পনা নকৰাকৈয়ে এইখন সংসাৰ জগতত ভৰি দিব লগা হৈছে।গাঁৱৰে মৃণালীক অন্তঃ কৰণেৰে ভালপোৱাৰ সুবাদতে প্ৰফুল্লই আজি কুৰি বছৰ বয়সতে সংসাৰৰ বোজা ল'ব লগা হৈছে। কাৰণ সেই সময়ত ঘৰৰ মানুহে মৃণালীক কাৰোবাক গটোৱাৰ যো জা চলাইছিল। প্ৰেমিক মনে এই আয়োজনবোৰ সহ্য কৰিব নোৱাৰি দুয়োৱে আজি নামৰ আগত সাংসাৰিক অভিধাৰে বিভূষিত হৈছে।\nঘৰৰ অমতত মৃণালীক পলুৱাই অনাপ্ৰফুল্লক ঘৰৰ মানুহে মৃণালীক ঘৰৰ ভিতৰত সুমুৱাবলৈ দিয়া নাছিল। সেয়ে উপাই বিহীন হৈ ঘৰৰে কিছু নিলগত থকা বাৰী মাটি ডোখৰত বাঁহনীৰ মুঢ়া খান্দি তাতে ঘৰ সাজি থকাৰ পৰিকল্পনা কৰিলে। কিন্তু কোনো দিন কোৰ কুঠাৰ লৈ নোপোৱা প্ৰফুল্লই এই কামত হাত দি মৃত্যু সম যান্ত্ৰনা পালে। কিন্তু একমাত্ৰ ভালপোৱাক জীয়াই ৰখাৰ বাবেই এই যান্ত্ দিনৰ পিছত দিন সহ্য কৰি গ'ল। অৱশ্যে এই কষ্ট সহ্য কৰিবৰ বাবে মৃণালীৰ মুখৰ পৰা ওলোৱা সাহস বাক্য আৰু প্ৰেৰণাই মহৌষধ হিচাপে কাম কৰিলে। দিনযোৰা কষ্টৰ অন্তত ৰাতি মৃণালীৰ হাঁহিথকা মুখ খন দেখি আৰু একেবাৰে ওচৰৰ পৰা চোৱাৰ আপাহতে সকলোবোৰ দুখ যাতনা পাহৰি পেলাই।\nমাহযোৰা কষ্টৰ অন্তত মাটি ভাঙি এখন বাৰী আৰু এটা নিজৰ আপোন ঘৰ সজাই ল'লে। নিজৰ এটা স্থায়ী ঠিকনা হ'ল। এনেকৈয়ে দিন বাগৰিল। মৃণালীৰ শৰীৰৰ আকাৰ দিনক দিনে বাঢ়িবলৈ ল'লে। পৰিকল্পনা বিহীন সংসাৰ খনত আকৌ এটা অপৰিকল্পিত সমস্যাই দেখা দিলে। দুয়োৰে মৰমৰ ইমানেই আঠা যে গন্ধৰ্ব বিবাহৰ দহমাহ এঘাৰদিন পুৰা নৌ হওঁতেই ছোৱালী উৰ্মিৰ মুখ দেখিছে। কম দিনতেই এজনী ছোৱালীৰ বাপেকো হৈ গ'ল। পৰী সদৃশ কন্যা সন্তানটো কোলাত খেলিবলৈ লোৱাৰ পৰাই প্ৰাপ্তিত দুয়োৰে মন ভৰি উঠিল। আবেগৰ বসৱৰ্তী হৈ কোনো পৰিকল্পনা নকৰাকৈয়ে এইখন সংসাৰত খোজ দিলে হয়, কিন্তু অকল মৰমেৰেই যে পেট নভৰে সেইটো কথা এবছৰতে চাৰিওফালে অভাৱৰ সন্মুখীন হৈ দুয়োয়ে উপলব্ধি কৰি বুজি উঠিছিল। কম সময়ৰ ভিতৰতে অহা না না অভাৱে দুয়োকে কোঙা কৰি পেলালে। তিনিটা জীৱৰ অৱস্থানে জীৱিকাহীন সংসাৰ খনক এদিন দুদিন কৰি আগবঢ়াই নিওঁতে সময়ে দুয়োকে সৰিয়হ ফুল দেখুৱালে। সেয়ে একমাত্ৰ জীয়াই থকাৰ সংগ্ৰামৰ বাবে এইবাৰ পৰিকল্পনা কৰিলে। জীৱিকাৰ সন্ধানত জপিয়াই পৰিল দুয়ো। তাৰ ফল হিচাপে মৃণালীয়ে গাঁৱৰে অঙ্গনবাড়ী কেন্দ্ৰত পৰিচালিকাৰ পদবিটো লাভ কৰিলে। জীৱিকাৰ পথ একো নথকা সংসাৰ খনত সৰু হ'লেও চাকৰিটো পাই দুয়োৰে মুখত হাঁহি বিৰিঙিল। অন্তত দুয়োৰে চলিবলৈ কিছু অৰ্থ অহাৰ স্থায়ী বাট এটা মুকলি হ'ল। সংসাৰ আগবঢ়াই নিয়াত দুয়োৰে অলপ সাহস বাঢ়িল।\nইয়াৰ পাছত প্ৰফুল্লয়েও নিজৰ কৰ্ম সন্ধানত বৰ্তী থাকিল। কিন্তু একো নাপাই শেষত অঞ্চলটোলৈ নকৈ আগমন ঘটা পিয়াৰলেছ কোম্পানিৰ এজেন্ট হোৱাৰ কথাকে ভাবি কৰ্মত যোগ দিলে। দুই-চাৰি পইছা অহা হ'ল। সেই সূত্ৰে একে কোম্পানীৰে কিছু উচ্চ পদবীৰ এজেন্ট ওচৰ গাঁৱৰে যুৱক সুৰেণৰ লগত ঘনিষ্ঠতা বাঢ়িবলৈ ল'লে। কম সময়ৰ ভিতৰতে ঘৰলৈ আহ-যাহৰ পৰিমাণো বাঢ়িল। প্ৰফুল্ল আৰু সুৰেণ দুয়ো নলে- গলে লগা বন্ধু হৈ পৰিল। অৱশ্যে বয়সৰ ফালৰ পৰা নহয়! কৰ্মসূত্ৰেহে এই বন্ধুত্বৰ সম্বন্ধত দুয়োৰে ন বৰা চাউলৰ দৰে আঠা নিছিগা হৈছে। দুয়োয়ে একেলগে অঞ্চলটোত পিয়াৰলেছ কোম্পানিৰ এজেন্ট হৈ টকা-পইছাৰে চৌখিন হ'ব নোৱাৰিলেও ঘৰ-সংসাৰ চলাব পৰা হৈছে।\nবয়স বাঢ়ি অহাৰ লগে লগে উৰ্মি মৰম লগা হৈ আহিছে। গাৰ মঙহৰ ভৰত ডিঙি- নাকৰ চিন-মোকাম নাইকিয়া হৈ পৰিছে। বগা গেঞ্জী আৰু সৰু কাটা পেন্ট এটা পিন্ধাই সন্মুখৰ চোতালৰ মাটিত চুচৰিবলৈ এৰি দিয়া হৈছে । মুখত এমোকোৰা হাঁহি লৈ তাই ৰাষ্টাৰ কাষেৰে পাৰহৈ যোৱা মানুহ বোৰক টাউকিয়াই মাতি নিজৰ উপস্থিতি জাহিৰ কৰিছে। তাইৰ সেই আকুলতাক নেওঁচিব নোৱাৰি চিনা হওঁক বা অচিনা হওঁক সকলোৱে একোলা লৈ অথবা আঁতৰৰ পৰাই জোকাই পাৰ হৈ গৈছে।\nপ্ৰফুল্লই এই পেচাত সোমোৱাৰ পৰা ঘৰখন এতিয়া মৃতব্যয়ী অৱস্থাৰে স্বচ্চল ভাৱে চলিব পৰা হৈছে। টকা কেইটাৰে ঘৰখনলৈ সুস্থিৰতা আহিছে হয়, কিন্তু মৃণালীৰ কামৰ বোজা দিনক-দিনে বাঢ়ি আহিছে।কেতিয়াবা দিনযোৰাকৈ উৰ্মিক এৰি যাব লগা হয়। বেলেগ কোনো মানুহৰ যোগাৰ কৰিব নোৱাৰিলে সুৰেণকে উৰ্মিক চোৱাৰ দায়িত্ব দি থৈ যায়।\nদিন বাগৰিল। উৰ্মি স্কুললৈ যাব পৰা হ'ল। পঢ়াত মধ্যমিয়া ছোৱালী জনীয়ে এইবাৰ দ্বিতীয় শ্ৰেণীলৈ প্ৰমোচনো পাইছে। মাক মৃণালীৰহে কৰ্মব্যস্ততা আৰু এখোপ চৰিল। এইবাৰ প্ৰজেক্টৰ কামৰ টাগিদাত ঘনকৈ সাপ্তাহিক নাইবা পষেকীয়া কৈ ট্ৰেইনিঙত যাব লগীয়াত পৰিল।\nদিনৰ কৰ্মব্যস্ততাত ভাগৰ লাগি দিনমণিয়ে বিশ্ৰামৰ বাবে শয়ন কৰাৰ কথা ভাবিছে। দিনমণিৰ তেনে লেউ সেউ অৱস্থা দেখি আগমণৰ অপেক্ষাত থকা সন্ধিয়াই নিজৰ গাটো বহল কৰাৰ কথা ভাবিছে। লাহেকৈ খুপি খুপি খোজ দি সন্ধিয়াই গোতেই ধৰিত্ৰীকে আন্ধাৰে পুৰাই নিজৰ এলেকালৈ বিস্তাৰ কৰি ল'লে। সন্ধিয়াৰ আগমনত আন্ধাৰ পথত খোজ দিবলৈ ভয় কৰি জোনাকী পৰুৱাবোৰেও নিজৰ শৰীৰতে থকা টৰ্চ জ্বলাইপোহৰ কৰি সন্ধিয়া ভ্ৰমনৰ বাবে ওলাই আহিছে। সন্ধিয়াৰ আগমনত গাঁৱৰ নামঘৰত বজোৱা ডবা-কাঁহৰ সুমধুৰ ধ্বনিয়ে গ্ৰাম্য পৰিৱেশটো ভক্তি ভাৱেৰে পুৰাই পেলালে। ডবা-কাঁহৰ সুমধুৰ ধ্বনি শুনি গ্ৰাম্যবাসী সকলৰ সকলোৰে মুখত গুপুতে উচ্চাৰিত হৈছে - "কৃষ্ণ" মধু শব্দৰ । মৃণালীয়েও সন্ধিয়াৰ আগমনত বাঁহৰ পঁজাটোত ধূনাৰ সুগন্ধেৰে পৱিত্ৰ কৰি নিজৰ ঘৰখনৰ এচুকত থকা থাপনাৰ সন্মুখত মূৰ দোৱাই অনাগত ভৱিষ্যত অমঙ্গল দূৰ কৰি সৎ পথত জীয়াই থাকি ব্যস্ততাৰ ধামখুমিয়াত হেৰাই নগৈ নিজে তিষ্ঠি থাকিবৰ বাবে সাহস দিবলৈ নিৰাকাৰ দেৱতাক স্তুতি কৰিছে। স্তুতি কৰি মনৰ ভাৱ ভগৱানৰ ওচৰত ব্যক্ত কৰি ওলাই আহি বাৰান্দাত বহি থকা গিৰিয়েকক দেখা পাই মৃণালীয়েও ভিতৰৰ পৰা পিৰা এখন আনি গিৰিয়েকৰ কাষতে বঢ়ি আহিব লগীয়া দিনটোৰ বাবে বাৰ্তালাপ কৰি পৰিকল্পনা কৰাত লাগিল।মৃণালীয়ে গিৰীয়েকক ক'লে-\n•••••এইবাৰো মোৰ তিনি দিনিয়া ট্ৰেইনিঙত নাম আহিছে। কালিলৈ পৰাই হ'ব। কিন্তু ট্ৰেইনিং য'ত হ'ব তালৈ মই অকলে যোৱাটো সম্ভৱ নহয়। সেয়ে তুমিওঁ যাব লাগিব।\nমৃণালীৰ কথা শুনি গিৰীয়েক প্ৰফুল্লই ট্ৰেইনিঙলৈ নিজেই লৈ যোৱাৰ কথা ভাবি তাকে ঠিৰাং কৰিলে। পিছে এইবাৰ দুয়ো অসুবিধাত পৰিল কনমাণি ছোৱালী উৰ্মিক কাৰ হাতত গতাই থৈ যাব। সেই বিষয়ে গুণা-গথা কৰি কাকো নাপাই চিন্তাত বিভোৰ হৈ আছে। তেনেত বন্ধু সুৰেণ আহি সিহঁতৰ ঘৰত উপস্থিত হৈ সিহঁতৰ মুখ মণ্ডলৰ ওপৰত চিন্তাৰ গোমা গোমা ভাৱৰ লেশ দেখি ইয়াৰ কাৰণ সুধিলে। বন্ধু প্ৰফুল্লই কাৰণটো বিৱৰি কোৱাত তাৰ সমাধানৰ বাবে সুৰেণে সিহঁতৰ ঘৰৰ কনমাণি ছোৱালী জনীক ৰখাৰ দায়িত্ব নিজেই লোৱাৰ কথা ক'লে। সেইকেইদিন পুৱা প্ৰফুল্লৰ ঘৰত চাৰে ছয় বজাত সুৰেণ আহি উপস্থিত হোৱাৰ পাছত সিহত ট্ৰেইনিঙলৈ বুলি ৰাওঁনা হোৱাৰ পৰিকল্পনা কৰিলে। কথা মতেই পিছদিনা পুৱাই সুৰেণ আহি চাৰে ছয় বজাত প্ৰফুল্লৰ ঘৰত উপস্থিত হ'ল। প্ৰফুল্লহঁতে সিহঁতৰ মৰমৰ কণমাণি জনীক তাৰ সুৰেণৰ হাতত গতাই ট্ৰেইনিঙলৈ বুলি ৰাওঁনা হ'ল। সুন্দৰভাৱেই প্ৰথম দুদিন অতিবাহিত হৈছিল। কিন্তু তৃতীয় দিনা ট্ৰেইনিঙৰ পৰা ঘূৰি আহি মৃণালীয়ে উৰ্মিক মনটো মাৰি থকা দেখি চিন্তাত পৰিলে। তাইক বাৰে বাৰে সোধাৰ পাছতো তাই এটাই উত্তৰ দিছে- "নাই, একো নাইহোৱা।" তথাপিটো তাইৰ উত্তৰত মাক মৃণালীৰ মনটো খোলোচা হোৱা নাই। তাই একেটা কথাতে লাগি আছে। শেষত সন্ধিয়াৰ সাঁজ ভাত খাই শোৱাৰ সময়ত উৰ্মিক মৃণালীয়ে বিচনাৰ পাটিত ওচৰলৈ টানি আনি হাতৰ আঙুলিয়ে তাই চুলিত মৰমেৰে বুলাই দি পুনৰ মন মাৰি থকাৰ কথাটো সুধিলে। উৰ্মিয়ে সাহস পাই মাকক কান্দি কান্দি উচুপি কৈ গ'ল-"মা, সুৰেণ খুৰাই মোক আজি বৰ কষ্ট দিছে। তোমালোক যোৱাৰ কিছু সময় পাছত মই বাহিৰত খেলি থকাৰ পৰা মোক আমাৰ ভিতৰত থকা আৰ্মি বেঞ্চ খনলৈ লৈ গৈছিল। তাৰ পাছত মই পিন্ধি থকা সৰু পেন্টটো খুলিবলৈ কৈছিল। মই খুলিবলৈ লাজ কৰাত সুৰেণ খুৰাই মোৰ পেন্ট টো জোৰ যবৰদস্তি কৈ খুলি মোৰ মুখত এখন হাতে সোপা দি মোৰ ওপৰত পৰি দিছিল! মই বৰ ভয় খাইছিলোঁ। চিঞৰিব খুজিও সুৰেণ খুড়াৰ হাতখনে মুখত চেপি ধৰা বাবে চিঞৰিব পৰা নাছিলোঁ। তেনেতে মামা আহি অকস্মাতে আমাৰ ঘৰ ওলোৱাত সুৰেণ খুড়া নাইকিয়া হৈছিল আৰু তাৰ আগতেই মোক সুৰেণ খুড়াই ধমক দি কৈ থৈছে যে যদি মই কথাবোৰ কাৰোবাক কওঁ তেওঁড হেনো মোক মাৰি পেলাব। সেয়ে মই ভয় খাই তোমালোকক প্ৰথমতে ক'বলৈ সাহ নকৰি একো কোৱা নাছিলোঁ।"\nউৰ্মিৰ কথাবোৰ শুনি মৃণালীৰ হাত ভৰিবোৰ কঁপিবলৈ ধৰিলে। মুৰৰ শিৰা-উপশিৰাই কিছুসময় কাম কৰিবলৈ বন্ধ কৰি দিলে। পুনৰ সুস্থিৰতা ঘূৰি অহাত মৃণালীয়ে ভাবিলে, পদূমফুল বোকাত ফুলিলেও গাত বোকা নেলাগে। নিস্পাপ নিৰ্মল দেৱশিশু হোৱাৰ বাবেই হয়তো উৰ্মিক এই নিৰ্লজ্জ মানুহখোৱা নৰৰূপী বাঘটোৱে কলুষিত কৰিব নোৱাৰে। চকুৰ সন্মুখত অজান প্ৰশ্নই\nঅগা-দেৱা কৰিছে ৷ প্ৰকৃততে অবুজ শিশুবোৰক এনেকৈ মানুহৰূপী ভক্ষকৰ হাতত গতাই থৈ যোৱাটো ন্যায় সংগত নে? আজি মৃণালীয়ে বুজি উঠিছে যে ইমান দিনে সাপকে গাখীৰ খুৱাই পুহি ভূল কৰি আছিলে।কিছু সময়ৰ পাছত উৰ্মি টোপনি যোৱাত মৃণালীয়ে প্ৰফুল্লক হৈ যোৱা ঘটনাটোৰ বিষয়ে জনালে। উৰ্মিৰ দেউতাক প্ৰফুল্লই কথাটো টোপনিৰ জালতে শুনি জাপ মাৰি শোৱা বিচনাৰ পৰা উঠি অস্থিৰ হৈ পৰিলে। অভাৱী মানুহ হ'লেওঁ প্ৰফুল্লই কোনোদিন, কেতিয়াওঁ নিজৰ আদৰ্শক বিভিন্ন প্ৰতিকূল পৰিৱেশটো কিনা-বেচা কৰা নাই আৰু ভৱিষ্যতেও নকৰে। সেয়ে সি ভাবিলে আজি তাৰ অকণমাণি জনীক একো কৰিবলৈ নাপালে সঁচা কথা ।কিন্তু তাৰ মন-মগজুত বাহ লোৱা তাৰ নৰৰূপী মানুহ খোৱা ভক্ষক প্ৰবৃতিয়ে কাৰোবাক নহয় কাৰোবাক এদিন হানি কৰিবই। সেয়ে ৰাতিটো কোনো মতে পাৰ কৰি পুৱাই প্ৰফুল্ল স্থানীয় এলেকাৰ আৰক্ষী থানালৈ গৈ এজাহাৰ দি গোচৰ ৰুজু কৰিলে। সেই মৰ্মে আহি পুলিচে তদন্ত কৰি জগৰীয়া সুৰেণক জেললৈ প্ৰেৰণ কৰি ভুক্তভুগি উৰ্মিৰ ওপৰত হোৱা অনাকাংক্ষিত ঘটনাৰ এক সুবিচাৰ কৰি দিলে। কু-কৰ্মৰ ফল যে সদায় বেয়া তাক আকৌ এবাৰ ইতিহাসে প্ৰমাণ কৰাৰ লগতে ইয়াৰ লগত জড়িত দোষী ব্যক্তি সকলৰ সামাজিক ব্যৱস্থাত ৰখা ঠাই যে সেই ৰঙা জেল তাৰো সোৱাদ সুৰেণে পালে।\nএনেকৈয়ে উৰ্মিৰ জীৱনটো অন্ধকাৰ হ'বলৈ গৈ থকা এক অনাকাক্ষিত পৰিৱেশৰ মাজৰ পৰা মুক্তি লাভ কৰোঁতেই দু স্বপ্নৰ পৰা সাৰ পাই উঠি মৃণালিয়ে ঘনে ঘনে উশাহবোৰ লৈ ফোপাবলৈ ধৰিলে। কিছুসময় বিছনাতে বহি সুস্থিৰ হৈ তাৰ পাছত ভগৱানক আকৌ এবাৰ প্ৰাৰ্থনা কৰিলে এনেকুৱা পৰিৱেশ আৰু ঘটনাৰ সন্মুখীন যাতে কাৰো দিন কোনো কাল নিজৰটো দূৰৰে কথা অজান শত্ৰুৰো নাহক বুলি কৈ ঘড়ীটোলৈ চাই দেখে পুৱা ছয় বাজিছে। সাত বজাত স্কুল আৰম্ভ হ'ব। গতিকে লৰালৰি কৈ উঠি মৃণালিয়ে পুৱাৰ স্নান কৰি দিনটোৰ বাবে প্ৰস্তুতি চলালে।


tv-sonu-nigam-support-amit-kumar-on-indian-idol-controversy-skd– News18 assam\nIndian Idol controversy: অমিত কুমাৰৰ সমৰ্থনত ছনু নিগম, কিহক লৈ ইণ্ডিয়ান আইডলত বিতৰ্ক? কি কৈছিল অমিত কুমাৰে?\nইণ্ডিয়ান আইডলত কিশোৰ কুমাৰৰ পুত্ৰ অমিত কুমাৰক আমন্ত্ৰণ জনোৱাৰ পিছতে আৰম্ভ হৈছিল এই বিতৰ্ক।\nLast Updated : June 02, 2021, 14:17 IST\nসংগীতৰ ৰিয়েলিটী শ্ব’ত ইণ্ডিয়ান আইডল (Indian Idol 12)ক লৈ সম্প্ৰতি ব্যাপক চৰ্চা অব্যাহত আছে। কিছুদিন পূৰ্বে এই শ্ব’লৈ আহিছিল কিশোৰ কুমাৰৰ পুত্ৰ অমিত কুমাৰ। তাৰ পিছতে বিতৰ্কিত মন্তব্যৰে চৰ্চিত হৈ পৰিছে অমিত কুমাৰ। সম্প্ৰতি অমিত কুমাৰৰ সমৰ্থনত থিয় দিছে গায়ক ছনু নিগম। শেহতীয়াকৈ তেওঁ ছচিয়েল মিডিয়াত এটা ভিডিঅ’ পোষ্ট কৰি ট্ৰ’লাৰসকলক উদ্দেশ্যি কয় যে এই বিষয়টো আৰু আগনবঢ়াব।\nইনষ্টাগ্ৰামত এটা ভিডিঅ’ শ্বেয়াৰ কৰি ছনু নিগমে কেপচনত লিখিছে, ‘‘ইণ্ডিয়ান আইডল আৰু অমিত কুমাৰক লৈ সকলোৰে বাবে এটা বাৰ্তা, আপোনালোক কওঁ যে কিশোৰ কুমাৰক অমিত কুমাৰতকৈ বেছি ভালকৈ কোনেও নাজানে।’’ ভিডিঅ’ত ছনু নিগমে কয় যে ইণ্ডিয়ান আইডলক লৈ কিছুদিনৰ পৰা বিবাদ চলি আছে। মই এই বিষয়ক লৈ নীৰৱ হৈ আছিলো, কিন্তু মই ভাবো এতিয়া মই মাত মাতিব লাগিব। মই ভাৱো তেওঁৰ বক্তব্য ভুলভাৱে তুলি ধৰা হৈছে।\nছনু নিগমে কয়, ‘অমিত কুমাৰ চিধা–চাধা মানুহ। তেওঁ একো নকয় বাবেই আপোনালোকে তাৰ সুযোগ লৈছে। মই ইণ্ডিয়ান আইডল টীমক ক’ব বিচাৰো যে এই বিতৰ্কৰ অন্ত পেলোৱা উচিত। ইয়াত ইণ্ডিয়ান আইডলৰো ভুল নাই অমিত কুমাৰৰো ভুল নাই। ভুল সেইসকল লোকৰ যিয়ে মাজত সোমাই এই বিষয়টোক বাৰে বাৰে উচতাই আছে, যেনে মনোজ জী আৰু আদিত্য।মই সকলোকে ক’ব বিচাৰো যে আপোনালোকে অমিত কুমাৰৰ বিষয়ে একো নক’ব, তেওঁ বহুত জ্যেষ্ঠ মানুহ, আৰু আমাৰ ইণ্ডাষ্ট্ৰীত জ্যেষ্ঠজনক সন্মান কৰা হয়।\nউল্লেখযোগ্য যে ইণ্ডিয়ান আইডলত কিশোৰ কুমাৰৰ পুত্ৰ অমিত কুমাৰক আমন্ত্ৰণ জনোৱাৰ পিছতে আৰম্ভ হৈছিল এই বিতৰ্ক। খবৰ অনুসৰি, অমিত কুমাৰ শ্ব’ৰ পৰা ওলাই যোৱাৰ পিছত কৈছিল যে তেওঁক প্ৰতিযোগীসকলক প্ৰশংসা কৰিবলৈ কৈছিল শ্ব’ মেকাৰ্ছে। কোনো প্ৰতিযোগীৰ প্ৰদৰ্শন তেওঁৰ ভাল লগা নাছিল। এই শ্ব’ৰ বিচাৰক মনোজ মুন্তাশিৰেও এই বিতৰ্কক লৈ নিজৰ মন্তব্য প্ৰকাশ কৰিছে।\nFirst published: June 02, 2021, 14:17 IST\nEntertainmentIndian IdolReality Show\nহাইলাকান্দিত আৰক্ষীৰ অভিযানত উদ্ধাৰ ১০খন চুৰি বাইক ! আৰক্ষীৰ জালত ৬ কুখ্যাত বাইক চোৰ ...


আগস্ট 15 – ঈস্বৰীয় শান্তি! – Elim Glorious Revival Church – Kodambakkam\nআগস্ট 15 – ঈস্বৰীয় শান্তি!\nBy elimchurchgospel | August 15, 2021 | Appam - Assamese | No Comments\n” আপোনালোকে একোলৈ চিন্তা নকৰিব,bকিন্তু সকলো বিষয়তে আপোনালোকৰ যাচনা, ধন্যবাদযুক্ত প্ৰাৰ্থনা আৰু নিবেদনেৰে সৈতে ঈশ্বৰৰ আগত জনোৱা হওক। তাতে সকলো বুদ্ধিতকৈ উত্তম, যি ঈশ্বৰৰ শান্তি, সেয়ে খ্ৰীষ্ট যীচুত আপোনালোকৰ হৃদয় আৰু ভাবনাক পহৰা দিব”।( ফিলিপিয়া ৪:৬, ৭)।\nযীশু খ্রীষ্টৰ দিয়াৰ তেওঁ দিব্যি( ঈস্বৰীয়) শান্তি প্ৰদান কৰে, যি আপোনাৰ বোজাৰ বাহিৰত। তেৱেঁই হয় যি আপোনাক নিজৰ ঈস্বৰীয় শান্তি দিয়ে। যীশু খ্রীষ্টৰ নাম দিয়াৰ সকলোতকৈ অদ্ভুত নাম হয়, ” শান্তিৰ ৰাজকুমাৰ’। যেতিয়া তেওঁ পৃথিবীত আছিল, যত গলেও, যাক লগ কৰিলেও সেই সকলোকে শান্তিৰ আঞ্জা দিলে।\nইয়াত এনেকুৱা মহিলা উল্ল্যেখ আছে, তাইক তেজ বোৱা ৰোগ আছিল। এয়া তাইৰ বাবে শেষ নোহোৱা ৰোগ আছিল। তাই ১২ বছৰৰ পৰা পীড়িত আছিল। কোনো চিকিৎসকে তাইৰ চিকিৎসা কৰিব নোৱাৰিলে। সেই বাবে, তাই নিজৰ জীবনত শান্তি হেৰুৱাই পেলালে।\nকিন্তু, শেষত তাই গম পালে যীশু খ্রীষ্ট সেই বাটেদি আহিছে তাই লোকৰ দলসমূহৰ মাজলৈ গল আৰু তেওঁৰ কাপোৰৰ এডোখৰ স্পৰ্শ কৰিলে, পৰমেশ্বৰৰ সামৰ্থ তাইৰ ওপৰত শক্তিশালী ভাৱে নামিল আৰু তাই দিব্যি সুস্থতা প্ৰাপ্ত কৰিলে। পবিত্র শাস্ত্ৰ কয়, ” তাতে যীচুৱে তেওঁক ক’লে, “আইটি, তোমাৰ বিশ্বাসেই তোমাক সুস্থ কৰিলে;d শান্তিৰে যোৱা আৰু সুস্থ থাকি তোমাৰ সেই ব্যাধিৰ পৰা মুক্ত হোৱা।”( মাৰ্ক ৫:৩৪)।\nএবাৰ পাপী স্ত্ৰী দৌড় মাৰি আহিল আৰু যীশু খ্রীষ্টৰ ভৰিত পৰিল। তাই কান্দিলে আৰু নিজৰ চকুলোৰে যীশুৰ ভৰি ধুলে। তাইৰ অধৰ্ম বহুত বেছি আছিল, আৰু সেই বাবে তাই নিজৰ শান্তি হেৰুৱাই পেলাইছিল। যীশুৱে তাইৰ দোষলগা পৰিস্থিতি চালে। তেওঁ স্ত্রীক কলে, ” কিন্তু যীচুৱে সেই তিৰোতাক ক’লে, “তোমাৰ বিশ্বাসেই তোমাক পৰিত্ৰাণ কৰিলে; শান্তিৰে যোৱা।” ( লুক ৭:৫০)।\nযীশু খ্রীষ্টৰ ক্ৰুচত হত হোৱাৰ পিছত, তেওঁৰ সকলো শিষ্য ভয়ভীত আছিল। তেওঁ লোকক ভয় আছিল যে যাতে যিহূদী তেওঁ লোকক অশান্তি নকৰে। তাত শান্তি নাছিল আৰু তেওঁ লোক ভাগৰি থকা দেখা দিছিল। সেই সময়ত, যীচু নিজে তেওঁলোকৰ মাজত থিয় হৈ ক’লে, “তোমালোকৰ শান্তি হওক।”( লুক ২৪:৩৬)।\nপৰমেশ্বৰৰ মৰমিয়াল সন্তান, আপুনিও সমস্যা দ্বাৰা চিন্তিত হবার পাৰে। যেতিয়া আপুনি সকলো সমস্যা পৰমেশ্বৰৰ হাতত সমৰ্পন কৰি প্ৰাৰ্থনা কৰে, তেন্তে আপোনাক নিজৰ শান্তিৰে পৰিপূৰ্ণ কৰি দিব যি সকলোতকৈ উত্তম হয়।\nমন কৰিবলগীয়া:” মই তোমালোকলৈ শান্তি এৰি যাওঁ, মোৰ শান্তি তোমালোকক দিওঁ; জগতে যেনেকৈ দিয়ে মই তেনেকৈ নিদিওঁ। তোমালোকৰ হৃদয় ব্যাকুল নহওক, আৰু ভয়াতুৰো নহওক।”( যোহন ১৪:২৭)।


Bleomycin Sulphate in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Bleomycin Sulphate ar byavahar, ppali, parshwakriya, upkaar, kriya-pratikriya aaru satarkatabani\nBleomycin Sulphate ৰ লাভ আৰু ব্যৱহাৰসমূহ- Bleomycin Sulphate Benefits & Uses in Assamese- Bleomycin Sulphate ar laabh aaru byavaharsamuh\nBleomycin Sulphate ৰ পালি আৰু সেয়া কেনেদৰে ল'ব- Bleomycin Sulphate Dosage & How to Take in Assamese - Bleomycin Sulphate ar paali aaru xeya kenedore lobo\nBleomycin Sulphate ৰ পাৰ্শ্চক্ৰিয়াসমূহ- Bleomycin Sulphate Side Effects in Assamese- Bleomycin Sulphate ar parshwakriyasamuh\nBleomycin Sulphate সংক্ৰান্ত সতৰ্কতাবাণীসমূহ- Bleomycin Sulphate Related Warnings in Assamese- Bleomycin Sulphate xonkranta xatarkatabanisamuh\nঅইন দৰৱৰ সৈতে Bleomycin Sulphateৰ গুৰুতৰ ক্ৰিয়া-প্ৰতিক্ৰিয়া- Severe Interaction of Bleomycin Sulphate with Other Drugs in Assamese- Oinor xoite Bleomycin Sulphate ar gurutor kriya-pratikriya\nBleomycin Sulphate মতভেদসমূহ- Bleomycin Sulphate Contraindications in Assamese- Bleomycin Sulphate nishedhsamuh\nBleomycin Sulphate ৰ বিষয়ে সততে সোধা প্ৰশ্নসমূহ- Frequently asked Questions about Bleomycin Sulphate in Assamese- Bleomycin Sulphate ar bikhoye satate xodha prashnasamuh\nখাদ্য আৰু মদৰ সৈতে Bleomycin Sulphate ক্ৰিয়া-প্ৰতিক্ৰিয়া- Bleomycin Sulphate Interactions with Food and Alcohol in Assamese- khadya aaru modor xoite Bleomycin Sulphate kriya-pratikriya\nBleomycin Sulphate ৰ লাভ আৰু ব্যৱহাৰসমূহ - Bleomycin Sulphate Benefits & Uses in Assamese - Bleomycin Sulphate ar laabh aaru byavaharsamuh\nBleomycin Sulphate তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nBleomycin Sulphate ৰ পালি আৰু সেয়া কেনেদৰে ল'ব - Bleomycin Sulphate Dosage & How to Take in Assamese - Bleomycin Sulphate ar paali aaru xeya kenedore lobo\nBleomycin Sulphate-ৰ উপাদানসমূহ - Bleomycin Sulphate Active Ingredients in Assamese - Bleomycin Sulphate-ar upadaansamuh\nBleomycin Sulphate ৰ পাৰ্শ্চক্ৰিয়াসমূহ - Bleomycin Sulphate Side Effects in Assamese - Bleomycin Sulphate ar parshwakriyasamuh\nগৱেষণাৰ ভিত্তিত, Bleomycin Sulphate ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nBleomycin Sulphate সংক্ৰান্ত সতৰ্কতাবাণীসমূহ - Bleomycin Sulphate Related Warnings in Assamese - Bleomycin Sulphate xonkranta xatarkatabanisamuh\nBleomycin Sulphate-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nযিবোৰ গৰ্ভৱতী মহিলাই চিকিতসকৰ পৰা কেনেকে ব্যৱহাৰ কৰিব লাগে তাৰ পৰামৰ্শ লোৱাৰ পূৰ্বেই Bleomycin Sulphate লব বিচাৰে। আপুনিও যদি সেয়া নকৰে তেন্তে আপোনাৰ স্বাস্থ্যত ক্ষতিকাৰক প্ৰভাৱ পেলাব।\nBleomycin Sulphate-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nআপুনি যদি স্তন্যপায়ী মহিলা তেন্তে Taking Bleomycin Sulphate গ্ৰহণে গম্ভীৰ পাৰ্শ্ব-প্ৰতিক্ৰিয়া কৰিব পাৰে। চিকিতসকে প্ৰয়োজনীয় বুলি কোৱাৰ পূৰ্বে Bleomycin Sulphate গ্ৰহণ কৰিব নালাগে।\nবৃক্কত Bleomycin Sulphate কি প্ৰভাৱ দেখা গৈছে?\nবৃক্ক can be affected by Bleomycin Sulphateৰ দ্বাৰা [Organ] প্ৰভাবিত হব পাৰে। আপুনি যদি এইবিধ ঔষধৰ ক্ষতিকৰ প্ৰভাৱ অনুভৱ কৰে, তেন্তে এই ঔষধটো গ্ৰহণ কৰা বন্ধ কৰক। চিকিতসকৰ পৰামৰ্শৰ পিছতহে আপুনি ইয়াক পুনৰাই গ্ৰহণ কৰা উচিত।\nযকৃতত Bleomycin Sulphate কি প্ৰভাৱ দেখা গৈছে?\nBleomycin Sulphateৰ কলিজা ৰ ওপৰত কোনো পাৰ্শ্ব-প্ৰতিক্ৰিয়া নাই।\nহৃদযন্ত্ৰৰ ক্ষেত্ৰত Bleomycin Sulphate ৰ কি প্ৰভাৱ দেখা গৈছে?\nBleomycin Sulphateৰ ব্যৱহাৰে হৃদয় ৰ ওপৰত কোনো ক্ষতিকাৰক প্ৰভাৱ নেপেলায়।\nঅইন দৰৱৰ সৈতে Bleomycin Sulphateৰ গুৰুতৰ ক্ৰিয়া-প্ৰতিক্ৰিয়া - Severe Interaction of Bleomycin Sulphate with Other Drugs in Assamese - Oinor xoite Bleomycin Sulphate ar gurutor kriya-pratikriya\nBleomycin Sulphate তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nBleomycin Sulphate মতভেদসমূহ - Bleomycin Sulphate Contraindications in Assamese - Bleomycin Sulphate nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Bleomycin Sulphate লোৱা অনুচিত যাতে -\nBleomycin Sulphate ৰ বিষয়ে সততে সোধা প্ৰশ্নসমূহ - Frequently asked Questions about Bleomycin Sulphate in Assamese - Bleomycin Sulphate ar bikhoye satate xodha prashnasamuh\nএই Bleomycin Sulphate-এ অভ্য়াস বা নিচাৰ সৃষ্টি কৰে নেকি?\nনহয়, Bleomycin Sulphateয়ে অভ্যাসৰ সৃষ্টি নকৰে।\nনহয়, মগজু খটাবলগা কোনো কাম আপুনি কৰাটো অনুচিত, আপুনি Bleomycin Sulphate লোৱাৰ পিছত সেয়া সক্ৰিয় কিয়নো আৰু সতৰ্ক থকাটো প্ৰয়োজনীয়।\nহয়, আপুনি ডাক্তৰৰ পৰামৰ্শৰ পিছতহ Bleomycin Sulphate লোৱাটো নিৰাপদ।\nনহয়, Bleomycin Sulphateয়ে কোনোধৰণৰ মানসিক ৰোগৰ চিকিত্সা কৰিব নোৱাৰে।\nখাদ্য আৰু মদৰ সৈতে Bleomycin Sulphate ক্ৰিয়া-প্ৰতিক্ৰিয়া - Bleomycin Sulphate Interactions with Food and Alcohol in Assamese - khadya aaru modor xoite Bleomycin Sulphate kriya-pratikriya\nখাদ্য আৰু Bleomycin Sulphateৰ ক্ৰিয়া-প্ৰতিক্ৰিয়া\nখাদ্যৰ সৈতে Bleomycin Sulphate লোৱাটোৱে একো সমস্যাৰ সৃষ্টি নকৰে।\nমদ আৰু Bleomycin Sulphateৰ মাজৰ প্ৰতিক্ৰিয়া\nগৱেষণাৰ অভাৱত, Bleomycin Sulphate লোৱাৰ সময়ত মদ্যাপন কৰা সম্পৰ্কত একো ক'ব পৰা নাযায়।\nBleomycin Sulphate ৰ অনুকল্প - Substitutes for Bleomycin Sulphate in Assamese\nআপুনি বা আপোনাৰ পৰিয়ালৰ কোনোবাই Bleomycin Sulphate লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Bleomycin Sulphate ব্যৱহাৰ কৰিছিল নেকি?\nআপুনি কিমান পৰিমাণে Bleomycin Sulphate সেৱন কৰিছিল?\nআপুনি Bleomycin Sulphate ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Bleomycin Sulphate সেৱন কৰে?


বিমানতেই মৃত্যু ভাৰতীয়ৰ! আবু ধাবিত জৰুৰীভাৱে অবতৰণ বিমান... - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nবিমানতেই মৃত্যু ভাৰতীয়ৰ! আবু ধাবিত জৰুৰীভাৱে অবতৰণ বিমান…\nডিজিটেল ডেস্কঃ নতুন দিল্লীৰ পৰা মিলানলৈ যোৱা এখন বিমানে জৰুৰীকালীনভাৱে অবতৰণ কৰিব লগা হয়। আবু ধাবি ইণ্টাৰনেশ্যনেল এয়াৰপৰ্টত সোমবাৰে নিশা বিমানখনে অবতৰণ কৰিছিল। জানিব পৰা মতে, বিমানখনত থকা এজন ভাৰতীয়ৰ বিমান যাত্ৰাৰ সময়তে বিমানৰ ভিতৰত মৃত্যু হোৱাত বিমানখনে এনেদৰে অবতৰণ কৰে। মৃত লোকজনৰ নাম কৈলাশ চন্দ্ৰ শ্ৰেণী। ৰাজস্থানত ঘৰ তেওঁৰ।\n২৬বছৰীয়া পুত্ৰৰ সৈতে তেওঁ এই বিমানখনৰ যাত্ৰী হৈছিল। আবু ধাবিত বিমান অবতৰণ কৰাৰ পাছত তেওঁৰ মৃতদেহ সমীপৰ মাৰ্ফাক হাস্পতাললৈ নিয়া হয়। তাত অনুষ্ঠানিকতা সম্পূৰ্ণ কৰাৰ পাছত তেওঁৰ মৃতদেহ ঘৰলৈ পঠিওৱাৰ ব্যৱস্থা কৰা হয়।\n১.৫ লাখ হোৱাটছএপ একাউণ্ট হেকাৰৰ আক্ৰমণ! ৰক্ষা পৰিবলৈ কৰক…\nৰাজ্যসভাৰ ২ আসনৰ বাবে ৭ জুনত ভোটগ্ৰহণ…